
»Leti ko lišće što vir ga vije 

za zemlju nije 

za pokoj nije 

cvijet što nema korijena !« 

Tin Ujević 

Uvodna riječ 


Navršilo se punih 700 godina od onoga 24. srpnja 1289. 
godine kada je sklopljen jedan ugovor o prodaji zemlje u 
mjestu »Sanctus Casanus« i u povijesti ostalo prvi put 
zapisno ime našega Sukošana. Danas, nakon sedam vjekova 
burne povijesti i nebrojenih generacija Sukošanaca koji su 
svoje životne sudbine vezali za svoje mjesto, ostajemo im 
zahvalni za sedam vjekova životne borbe, nadanja, stradanja 
i stalne vjere do naših današnjih dana. 

Obilježavajući taj rijedak jubilej, svim tim naraštajima 
htjeli smo se odužiti ovom knjižicom, koja je upravo pred 
vama. Nastojali smo na jednom mjestu sažeti i na pristupa¬ 
čan način na temelju poznatih dokumenata sakupiti i objaviti 
te predati sadašnjim Sukošancima i budućim naraštajima 
zapisanu povijest Sukošana do naših dana. 

Suvremena povijest Sukošana, naročito naše burno dva¬ 
deseto stoljeće u kojem još živimo, traži mnogo temeljitiju i 
svestraniju znanstvenu razradu, koja nije moguća u ovako 
maloj knjižici i od nas kao izdavača, pa to ostavljamo 
znanstvenom vrednovanju kompetentnijih ustanova. 

Dužni smo ovom prilikom uputiti svoju punu zahvalnost 
akademiku jezikoslovcu dr. Božidaru Finki i proučavatelju 
hrvatske glagoljske baštine Nedu Grbinu, obojici iz Zagreba, 
na uredništvu ove knjige. Za sve mnogobrojne probleme 
koje je tražilo redigiranje i izdavanje ove knjige i za njihovo 
nesebično zalaganje da se ona izda još jednom velika im 
hvala. 

Hvala i svim ostalim suradnicima koji su svojim prilo¬ 
zima osvijetlili pojedina poglavlja života Sukošana a pt o- 
sebno našim sukošanskim povjesničarima dr. Eduardu ren- 
Čiću i dr. Šimi-Tomi Peričiću koji su nastojali svojim 
prilozima rasvijetliti njegovu povijest. 

Kao vašem župniku, dragi moji župljani i mještani 
Sukošana i Debeljaka, neobično mi je drago da na ovaj 
vidan način dajemo svoj doprinos obilježavanju ovoga 
velikoga jubileja. 

Molimo vas, primite ovu knjigu čista srca i duše na slavu 
našega nebeskoga zaštitnika sv. Kasijana i na spomen svili 
generacija Sukošana koje su ugradile svoje živote u njegovu 
povijest. 

U Sukošanu na blagdan sv. Ante 

13. lipnja 1989. godine. 


Vaš župnik 

Msgr. don Ivan Zorica 


Don EDUARD PERIČIĆ, Zadar 


SUKOŠAN - PRESJEK KROZ POVIJEST 


Do sada prvi poznati spomen mjesta Sukošan potječe iz 
godine 1289. Bilo bi međutim znanstveno neodrživo tvrditi da je 
on kao naselje nastao tek tada ili nekako u to doba. Izvanredan 
geografski položaj u prirodno zaštićenoj luci (Zlatna luka), 
bogatstvo plodnim zemljištem, pašnjacima i šumama, sve su to 
izvanredni preduvjeti za razvoj jednog većeg i značajnijeg naselja. 
Sačuvani tragovi u daljoj i bližoj okolici govore o naseljenosti još 
u doba Ilira i Rimljana. Zajamčen kontinuitet života na užem 
prostoru današnjeg Sukošana možemo pratiti od vremena hrvat¬ 
skog naseljen ja pa do danas, zahvaljujući sačuvanim materijalnim 
ostacima iz doba predromanike. Samo ime Sukošan (Sv. Kasijan) 
čisto je slavenskog-hrvatskog karaktera kao što su to na drugim 
mjestima Sumartin, Supetar, Sutivan i si. 1 Kontinuiranu povijest 
Sukošana možemo dakle vezivati uz slavensko odnosno hrvatsko 
nasljavanje. I kada su bila cvatuća, prosječna ili teška vremena 
za sav hrvatski narod, onda su isto takva vremena, takve 
okolnosti pratili i Sukošan i njegovo stanovništvo. 

U ovom radu kojem smo ne bez razloga dali naslov »Sukošan 
- presjek kroz povijest«, pokušat ćemo dati jednu koliko je to 
moguće zaokruženu sliku njegove povijesti od prvih mogućih 
početaka, pa do danas. Za najstariji period služit ćemo se 
metodom vjerojatnosti na temelju skromnih materijalnih ostata¬ 
ka. To vrijedi za prethistoriju, rimsko doba i ranosrednjovjekovni 
hrvatski period. Pred kraj XIII. st. javljaju se prvi, iako još dosta 
oskudni pisani izvori. Bogati pisani podaci su iz doba ratova s 
Turcima od XV. do XVII. st. Bogate i zanimljive podatke 
nalazimo u izvještajima papinskih i biskupijskih vizitatora u 
vremenu od XV. do XVIII. st. Dragocjeni su izvor dokumenti 
sačuvani u župnom arhivu u Sukošanu: glagoljske matice rođenih, 
vjenčanih i umrlih, knjige bratovština i noviji spisi koji daju 
mogućnost da zaokružimo sliku povijesti ovog mjesta sve do 
danas. Vrijedni podaci nalaze se u Historijskom arhivu u Zadru 


5 



i U Arhivu samostana sv. Frane u Zadru. Služeći se spomenutim 
izvorima negdje je trebalo biti iscrpniji, a negdje sažeti]i da bi se 
izbjegla ponavljanja u samom ovom zborniku radova iz povijest 
Sukošana Sve u svemu jedan »presjek«, koji bi mogao biti 
stanoviti prednacrt jedne iscrpne i cjelovite povijesti Sukošana ne 
samo kroz zadnjih 700 godina, nego barem kroz 2000 godina 
života na današnjem sukošanskom prostoru. 

I. 

Najstarije razdoblje u povijesti Sukošana, koje sigurno seže 
u doba prije dolaska Hrvata u današnju postojbinu, u nedo- 
statku pisanih izvora, prekriveno je Jamom. Postoje ipak 
sačuvani materijalni podaci koji nam pružaju barem malo 
svjetla u najstarije doba naseljenja šireg, a vjerojatno i užeg 
prostora današnjeg Sukošana. Naime, sjeveroistočno od Suk - 
šana na udaljenosti od 6 km nalaze se vidljivi ostaci ilirske 
gradine, a kasnije i turske utvrde Vrčevo. Lokalitet jos mje 
proučen. Južno uz obalu oko jedne milje od sela na lokalitetu 
Barbir ili Bribirčina nalaze se u moru i uz obalu vidljivi ostaci 
rimske vile, na više mjesta u selu ima ostataka rimskih ži¬ 
vina i grobova, a poviše sela prolazio je rimski vodovo f. 
temelju ovih još znanstveno neobrađenih podataka mislim da 
smijemo zaključiti da je sukošanski teritorij bio naseljen jos u 

predslavensko doba, ilirsko i rimsko. Hrvata 

Povijesno razdoblje koje obuhvaća vrijeme doseljenja Hrvata 
u ove krajeve vrlo je oskudno podacima. Bizantski car i historičar 
Konstantin Profirogenet piše da su Hrvati u ove krajeve došli na 
poziv bizantskog cara Heraklija da bi oslobodili romansko stanov¬ 
ništvo od Avara i sami u miru zaposjeli ova prostranstva. Bilo je 
to između 630. i 640. godine. 3 Vjerojatno je vec tada počelo i 
naseljavanje sukošanskog teritorija uz obalu i po strmi 
plodnih terena. Prema pisanju splitskog kroničara , Tom ® ,^L h 
kona sinovi cara Heraklija izdali su godine 638. vladaru Dalmatin¬ 
ske Hrvatske povelju kojom mu daju bizantsku Dalmaciju na 
upravu, pošto je njihovim posredovanjem Split iznuren s Hrvati¬ 
ma 4 Grad Zadar koji je preživio razaranja izazvana seobom 
naroda preuzima ulogu nekadašnjeg centra provincije Dalmacije 
Salone i postaje političkim centrom Bizantske Dalmacije s gra 
skim agerom koji se prostirao od Dikla do Bokanjca na sjeveru 
i Bibinja na jugu. 5 Premda izvan gradskog agera Sukošan je 
svakako bio u ekonomskom, kulturnom i duhovnom pogledu 
upućen na blizi Zadar. 

Kada su se posve smirile seobe naroda nastupio je period 
širenja kršćanstva među Hrvatima. O tome su vodili računa i 
bizantski car, i rimski papa, i biskupi Splita i Zadra. 6 Da li je 
Sukošan u to doba u crkveno-pravnom pogledu pripadao susjed¬ 
noj zadarskoj biskupiji ili dalekoj splitskoj čija se nominalna vlast 
protezala »sve do obala Dunava« 7 , u nedostatku izvora nije 
moguće utvrditi. Vjerojatno je s pokrštenjem povezan i naziv 
mjesta Sukošan, sv. Kasijan, kome je bila posvećena župna crkva 
vjerojatno još od starohrvatskog doba. 

U teritorijalno-političkom pogledu Sukošan je pripadao Dal¬ 
matinskoj Hrvatskoj, i to župi Sidraga, koja se prostirala od 
Bibinja i Nadina do rijeke Krke. s Dolaskom Hrvatske krajem 
VIII. st. pod vrhovnu vlast Franaka, koju je za kratko vrijeme 
priznavao i Zadar 9 , bilo je izgleda da i Sukošan dođe u čvršću 
društveno-političku i crkveno-pravnu vezu sa Zadrom. Međutim 
mirom u Aachenu 812. g. Zadar sa svojim agerom dolazi ponovo 
pod vlast Bizanta, a sav prostor dalje kao i čitava Hrvatska, pa 
tako i Sukošan, pod Franke. Sada je uslijedio i završni proces 
pokrštavanja svih Hrvata predvođen franačkim misionarima koji 
su dolazili iz Italije i širili kult franačko-akvilejskih svetaca. 10 Ako 
ne ranije, Sukošan je najkasnije tada, u IX. st., dobio sv. 
Kasijana za svog zaštitnika. 

Što je više slabila moć Franačkog Carstva to su više jačali 
hrvatski knezovi koji se sve više osamostaljuju u svakom pogledu. 
Hrvatska koja je s franačkom vlašću u crkvenom pogledu bila 
podvrgnuta patrijarhatu u Akvileji s procesom sve veće političke 
samostalnosti dobiva u drugoj polovici IX. st. svoju zasebnu 
biskupiju sa središtem u Ninu. 11 U crkveno-pravnom pogledu 
Sukošan je sada pod vlašću ninskog biskupa kao i čitava Hrvatska, 
uza svu blizinu Zadra koji je kao i drugi dalmatinski gradovi 
pripadao političkom teritoriju bizantske Dalmacije. U to doba 
Dalmatinska Hrvatska doživljava svoj snažni uspon i procvat pod 
knezovima Mislavom (835-845), Trpimirom (845-864), Domago- 
jem (864-876), Branimirom (879-892), kada Hrvatska postaje 
nezavisna država, Mutimirom (892-910) i Tomislavom (910-928), 
najprije knezom a zatim kraljem ujedinjene Hrvatske od Drave 
do Mora. 

Iako iz ovog razdoblja hrvatske povijesti nemamo u pisanim 
dokumentima spomena mjesta Sukošan, postoje ipak sasvim 
određeni materijalni dokazi. Naime, na baroknoj Gospinoj cr¬ 
kvici na starom groblju nalaze se dva pleterna dovratnika te jedan 
pleterni fragment u zidu iste crkve i jedan na ogradnom zidu, a 
pleter je karakterističan za predromaničku crkvenu umjetnost 

Hrvatske od IX. do XI. st. Predromaničkih spolija ima još 
uzidanih i na župnoj crkvi sv. Kasijana. Navedeni ulomci predro- 
maničke skulpture svjedoče da je crkva sv. Kasijana (kojoj je 
vjerojatno pripadao prije restauracije u XVII. st. i pleter s 
Gospine crkvice) »bila opremljena predromaničkim crkvenim 
namještajem, a služe kao dodatni argumenti u procjeni njene 
starosti, najkasnije do XI. stoljeća.« 12 

U doba kralja Tomislava održani su splitski crkveni sabori 
925. i 928. g. na kojima je izvršena reorganizacija crkvenih 
pokrajina na teritoriju čitave Hrvatske i Dalmacije koja je 
također tada bila pod vlašću kralja Tomislava. Na tim saborima 
ukinuta je ninska biskupija, a metropolitska vlast nad čitavom 
državom dodijeljena je splitskom biskupu. Nezadovoljni ninski 
biskup Grgur i zadarski Formin nisu svojim protestima u Rimu 
uspjeli ništa izmijeniti. Grgur se morao zadovoljiti biskupijom u 
Skradinu, a Forminu je upućena opomena da zadrži svoju 
biskupiju u onim granicama koje je imala od starine. ' Sukošan 
je tada vjerojatno pripao skradinskoj biskupiji, premda nije 
isključena mogućnost da je ušao u sastav i zadarske biskupije. 

Za vladanja hrvatskog kralja Petra Krešimira IV. (1058-1074), 
koji je bio stvarni vladar Hrvatske i Dalmacije 14 , osnovana je 
biskupija u Biogradu na moru. 15 Budući da je Biograd bio 
središte sidraške župe u koju je ulazio Sukošan, to možemo s 
pravom zaključiti da je Sukošan sada ušao i u sastav biogradske 
biskupije. Petar Krešimir IV. je 1066. g. izdao samostanu bene- 
diktinki sv. Marije u Zadru povlasticu »kraljevske slobode« i 
obdario ga mnogim posjedima od kojih je najznačajniji onaj u 
Točinju odnosno današnjem Bibinju. Nije poznato da je kralj 
ili tko od drugih odličnika poklonio samostanu bilo kakav posjed 
u susjednom Sukošanu. Izgleda, međutim, da je 1107. g. opatica 
Vekenega proširujući samostanske posjede kupila i neki posjed 
na sukošanskom terenu »in uno loco ubi Lesse dicitur«, možda 
na području današnjih Lešina. 1 Vjerojatno je samostan imao i 
neke druge posjede na području Sukošana 18 , a možda i glasoviti 
benediktinski samostan sv. Ivana u Biogradu. 19 Iako o tome 
nemamo sačuvanih podataka, najvjerojatnije je da je i biogradska 
biskupija imala znatne posjede u Sukošanu. 

U svojim osvajačkim planovima usmjerenim na hrvatsku 
obalu Jadrana, koja je doživjela svoj neuspjeh za hrvatskih 
knezova Mislava (možda upravo kod Sukošana) - i Branimira, 
Mlečani privremeno uspijevaju 1000. godine za dinastičkih su¬ 
koba u Hrvatskoj. Ponovo se Mlečani usmjeruju na našu obalu 
nakon smrti posljednjeg Trpimirovića Stjepana II. (1089-1091) i 

pogibije posljednjeg hrvatskog vladara hrvatske krvi Petra, koji 
je poznat kao Petar Svačić (1093-1097). Godine 1102. Hrvatska 
ulazi u državnu zajednicu s Ugarskom prihvaćanjem ugarskih 
vladara iz dinastije Arpadovića za svoje kraljeve, sačuvavši i 
nadalje svoju državnu samostalnost. Udaljenost novih vladara 
»strogih kontinentalaca« od mora, pogodovala je mletačkim 
osvajačkim planovima. Godine 1115. oni osvajaju bizantsku 
Dalmaciju i hrvatski kraljevski grad Biograd, dočim im se odupro 
zadarski kaštel. 21 U svibnju slijedeće godine Mlečani dolaze 
ponovo te osvajaju Zadar i Šibenik. Vjerojatno je tada i sukošan- 
ski teritorij došao pod vlast Mlečana, i to do 1124. g. kada je 
hrvatsko-ugarski kralj Stjepan II. (1116-1131) uspio predobiti 
Biograd, Šibenik, Trogir i Split, ali ne Zadar i otoke. Uspjeh je 
bio kratka vijeka. Godine 1125. mletačka vojska pod vodstvom 
dužda Dominika Michielija ponovo dolazi u hrvatske teritorijalne 
vode. Dužd se više ne zadovoljava vlašću samo nad dalmatinskim 
gradovima, već ulazi u borbu za hrvatske gradove na tom 
području. On poslije zauzeća barbarski ruši staru hrvatsku prije¬ 
stolnicu Biograd, jer mu taj grad najviše smeta. 22 Gradsko 
stanovništvo se razbježalo kojekuda, najviše u Skradin i Šibenik, 
dočim sijelo biskupije prelazi u Skradin. 23 Najveći pak dio 
biogradske biskupije pripojen je zadarskoj biskupiji, koja je time 
gotovo udvostručena. 24 I Sukošan je tada pripao zadarskoj 
biskupiji, koja vjerojatno otada ima u Sukošanu svoje posjede. 

Godine 1154., po volji Venecije, zadarska je biskupija uzdig¬ 
nuta na nadbiskupiju i metropoliju za sufraganske biskupe osor- 
skog, rapskog, krčkog i hvarskog (za ovoga samo do 1181. g.) da 
bi tako mletački posjedi u južnoj Hrvatskoj bili ujedinjeni u 
jednoj metropoliji. 2 '' Protivno volji prvog zadarskog nadbiskupa 
Lampridija i Zadrana, koji se nikada i nikako nisu slagali s 
mletačkim vrhovništvom, zadarski je metropolit bio podvrgnut 
vlasti mletačkoga patrijarha u Gradu. Duh Zadrana se međutim 
nije dao promijeniti. 26 Već davno po osjećaju i krvi Hrvati, u 
čvrstoj vezi sa sada već svojim naveliko proširenim hrvatskim 
zaleđem, gradskim distriktom koji će se protezati od Petrčana do 
Sukošana, -7 stalno će se odupirati mletačkom gospodstvu dokazu¬ 
jući svoj hrvatski identitet i pripadnost hrvatskom političkom 
teritoriju. Svoje hrvatstvo Zadrani su naročito jasno pokazali 
kada je 13. ožujka 1177. na putu za Veneciju u njihov grad stigao 
papa Aleksandar III. Kler i puk zadarski dočekao je papu 
gromkim pjevanjem lauda i kantika na svom hrvatskom jeziku. 28 
Dolazak pape u Zadar sigurno je potaknuo i brojno pučanstvo 
zadarske okolice da radosnim srcem i brojnim darovima pohiti u 

grad za tako značajni i jedinstveni događaj. Oni Sukošanci koji 
iz bilo kojeg razloga nisu mogli ići u Zadar mogli su barem sa 
svojih obala promatrati papinu galiju i sjajno brodovlje koje ga 
je pratilo. 

Godine 1180. Zadrani su se odmetnuli od Venecije i priznali 
svojim gospodarom hrvatsko-ugraskog kralja Belu III. Mlečani 
su uzaludno pokušavali da povrate »buntovni grad«, sve dok nisu 
strahovito poraženi kod Mikinog rta (Puntamika) 14. svibnja 
1190. Sada je slijedio period najvećeg ekonomskog procvata i 
Zadra, a samim tim i njegova distrikta. Nažalost ne za dugo. 
Godine 1202. Mlečani uz pomoć prevarenih i prisiljenih križara 
osvajaju Zadar, pljačkaju ga i ruše. 29 Najveći dio stanovnika 
sklonio se po okolnim selima i na otocima. Nakon tih događaja 
Zadar će se polako obnavljati, ali u znatno skučenoj samoupravi 
pod direktnom kontrolom Venecije u svakom pogledu. Do 
godine 1285. bit će iz temelja restaurirana i proširena zadarska 
katedrala sv. Stošije, a dio njenog kamenog namještaja bit će 
prenesen u Sukošan i ugrađen u župnu crkvu sv. Kasijana. 
Nakon ovog vjerojatnog podatka slijede sigurni pisani dokumenti 
o Sukošanu, njegovu životu, stanovnicima i crkvenim objektima. 

II. 

U pisanim dokumentima Sukošan se po prvi put spominje 
godine 1289. U Hrvatskoj povijesti to je period slabljenja moći 
i ugleda dinastije Arpadovića, a jačanja pojedinih velikaških 
porodica među kojima neosporno prvo mjesto zauzimahu knezovi 
Bribirski - Šubići, koji su imali brojne posjede u južnoj Hrvatskoj, 
među kojima je za nas ovdje značajan onaj u Sukošanu od kojeg 
su do danas ostali tek blijedi tragovi dvorca na lokalitetu 
Bribirčina. 31 Bribirski knezovi bili su k tome knezovi Nina, 
Skradina, Šibenika, Trogira i Splita, te je sasvim razumljivo da 
je Pavao Bribirski, ban Hrvata i gospodar Bosne, koji je vladao 
cijelim Primorjem od Senja do Neretve, održavao ne samo 
prijateljske odnose sa Zadrom već i nastojao da ga otrgne ispod 
vlasti Venecije. 32 Zadar u to doba doživljava ponovno svoj 
ekonomski procvat, što rječito potvrđuje sada već gotovo sasvim 
nova katedrala kao i vrlo srdačni odnosi s kraljevskom kućom 
Anžuvinaca u Napulju, čija su poslanstva za Ugarsku, Srbiju i 
Bugarsku upravo u ovo doba brodovima dolazila u Zadar da bi 
odatle produžila dalje. 33 Ta su poslanstva prolazila Pašmanskim 
i Zadarskim kanalom, kraj Bribirskih i nadbiskupskih posjeda u 
Sukošanu, čija im je »Zlatna luka« mogla služiti i kao sklonište 

u eventualnim vremenskim nepogodama. I konačno, ovo je doba 
kada ban Pavao ozbiljno radi na tome da na hrvatsko-ugarsko 
prijestolje dovede Anžuvince iz Napulja. Nisu li se možda i u 
njegovu dvorcu kraj Sukošana kovali takvi planovi i dostavljali 
napuljskim povjerenicima u Zadru? 

U ovim okolnostima javlja se 24. srpnja 1289. prvi pisani 
spomen Sukošana. Radi se naime o jednom kupoprodajnom 
ugovoru prema kome braća Slavić i Petar, sinovi pokojnog Bokanje 
iz Perlingovca' 4 na području Sukošana, prodaju Zadranima Skoronji 
sinu Strianne i njegovoj ženi Mariji kćeri pokojnoga Dese čitav 
vinograd sa stablima zasađenim na zemljištu nadbiskupije zadarske 
u zadarskom distriktu u Sukošanu, s obavezom desetine. Kupci 
imaju sva prava obzirom na raspolaganje njime, a tako i njihovi 
nasljednici. Slijedi zatim opis položaja prodanog zemljišta u odnosu 
na vlasnike graničnih parcela. Spomenuto zemljište prodano je za 
60 malih venecijanskih dinara s ponovo naglašenim pravima raspo¬ 
laganja njime uz poštivanje temeljnih prava glavnog vlasnika - 
nadbiskupije. Ugovor je sklopljen dozvolom i pristankom Nascia 
plebana crkve sv. Stjepana. 35 

Iz ovog »krsnog lista« Sukošana, koji se nalazi u historijskom 
arhivu u Zadru, među spisima zadarskih bilježnika Henrika i Creste 
Tarallo, možemo sa sigurnošću zaključiti da su neki stanovnici 
Zadra obrađivali zemlje na nadbiskupskom posjedu u Sukošanu i 
da su obradive površine mogle mijenjati drugotnog vlasnika, sva¬ 
kako uz pristanak i poštivanje temeljnih prava nadbiskupije. Tako¬ 
đer je jasno da je tada Sukošan pripadao zadarskom distriktu te je 
tako barem nominalno priznavao istog zemaljskog gospodara - 
Veneciju, ne prestajući kao ni Zadar održavati stalnu vezu s 
hrvatskim državnim teritorijem u čemu su im bez sumnje pomagali 
i susjedni Šubići. 

Drugi dokument jest isprava od 8. kolovoza 1289. kojom Martin 
sin pokojnog Stojka, stanovnik Zadra, prodaje Zadranima Jurini 
sinu Dobrene i njegovoj ženi Qiqari jedan posjed koji se nalazi u 
Sukošanu na zemljištu nadbiskupije zadarske, sa svim pravima 
raspolaganja uz zadržavanje prava nadbiskupije na redovite dažbine 
od svih plodova zemlje. I ovaj je dokument izdan uz pristanak 
Nascia plebana sv. Stjepana i ekonoma zadarskog kaptola, a nalazi 
se kao i prethodni i slijedeći dokument među spisima Henrika i 
Creste Tarallo. 36 

Treći od najstarijih dokumenata u kojima se spominje Sukošan 
jest testament Zadranina Jurja po zanimanju kožara koji u svom 
tek djelomičnom sačuvanom testamentu spominje vinograd u Suko¬ 
šanu. Testament pripada vremenu 1291/92. godine. 37 

Nakon spomenuta tri dokumenta izvori ponovo šute o Suko- 
šanu. Sukošan je svakako proživljavao sudbinu kako Zadra i 
njegova distrikta tako i šire hrvatske domovine. Godine 1301. na 
hrvatsko-ugarsko prijestolje ban Pavao Šubić dovodi napuljske 
Anžuvince, koji će pomagati Zadrane u njihovu nastojanju da se 
oslobode mletačke vlasti, odnosno da se njihov odnos prema 
Veneciji učini što povoljnijim. Naročito vrijedne usluge u tom 
pogledu činili su Zadranima Šubići, posebno Pavlov sin Mladen 
II. »ban Hrvata i Bosne i vječni knez Zadra« kako se je on 
naslovljavao u ispravi od 23. lipnja 1312.' s Slijedeće godine 
Zadar sklapa vrlo povoljan ugovor s Venecijom, koji je uvelike 
poboljšao njegovu autonomiju a time i ekonomski položaj kako 
samog grada tako i čitavog njegovog distrikta. U tome je svakako 
značajnu ulogu odigrao ban Mladen, po posjedima u Sukošanu 
susjed privrženih Zadrana. 

Kada su pak Anžuvinci u cilju učvršćenja svoje kraljevske 
vlasti u Hrvatskoj uklonili Šubiće sa pozornice političkih zbivanja 
u južnoj Hrvatskoj, dajući im umjesto starih uz more, posjede u 
prekovelebitskoj Hrvatskoj s centrom u Zrinu, i njihov dvorac 
pokraj Sukošana gubi na svom značaju. Najvjerojatnije je tada 
pripao kraljevskim posjedima, te kao krajnje isturena točka 
postepeno stao propadati, da bi od njega do danas ostala tek 
uspomena u nazivu lokaliteta Bribirčina ili Barbir. 

Godine 1358. kralj Ludovik I. Anžuvinac nakon višegodišnjeg 
ratovanja konačno pobijedi Veneciju i mirom u Zadru, skloplje¬ 
nim 18. veljače u samostanu sv. Frane, prisili je da se odreče 
»cijele Dalmacije i to od polovice Kvarnera do granica Drača, 
svih gradova, naselja, kaštela, otoka, luka i prava koja su imali 
i držali ... i naslova Dalmacije i Hrvatske kojim su se spomenuti 
duždevi služili ... « 39 Nakon ovog mira, najsjajnijeg što ga je 
ikada sklopio hrvatsko-ugarski kralj, Zadrani su mogli u punoj 
autonomiji razvijati svoj komunalni život kao i svestranu poveza¬ 
nost s čitavim hrvatskim teritorijem. 

Nova politička situacija sigurno je poticajno djelovala i na 
svestraniji privredni razvitak Sukošana čije se stanovništvo bavilo 
zemljoradnjom, vinogradarstvom i stočarstvom, a također i proi¬ 
zvodnjom soli koju je na tržište najbolje moglo plasirati preko 
Zadra. C.F. Bianchi spominje da su solane u Sukošanu postojale 
1396. godine, no ne navodi na koje se dokumente poziva. 411 
Sasvim konkretan podatak je isprava iz 1397. g. u kojoj se navodi 
da majstor Nikola Arbusionić prodaje polovicu od 16 solana u 
Sukošanu trgovcu Krševanu Lukinu iz Zadra. 41 Bianchi za ovaj 
period navodi i podatak da se 1399. g. spominje u Sukošanu crkva 

sv. Kasijana kome je posvećen glavni oltar. Crkva je dosta stara 
i ima još dva oltara, i to sv. Ante i Gospe od Karmela. 42 

Posljednji Anžuvinac na hrvatsko-ugarskom prijestolju Ladi- 
slav Napuljski, koji je za kralja okrunjen u Zadru 5. kolovoza 
1403., ne osjećajući se sigurnim nasuprot drugom pretendentu na 
prijestolje, Sigismundu Luksemburgovcu, prodaje 9. srpnja 1409. 
Mlečanima za 100.000 dukata gradove Zadar, Novigrad, Vranu, 
otok Pag i sva svoja prava na Dalmaciju. Uz Zadar Veneciji je 
pripao cjelokupni njegov teritorij, sa svim otocima, utvrđenjima, 
selima i posjedima. Ovim sramotnim kupoprodajnim ugovorom 
i Sukošan će odsada kao integralni dio zadarskog distrikta 
pripasti Veneciji odnosno mletačkoj Dalmaciji, a ovaj je svoj 
posjed Mletačka republika iz godine u godinu proširivala. Godine 
1412. dobila je Šibenik, 1420. Trogir, Split, Hvar, Korčulu i 
Kotor, zatim 1444. Omiš i konačno 1480. Krk. Novi gospodari 
postepeno su skučivali autonomiju dobivenih gradova i komuna 
u političkom pogledu, a u ekonomskom pogledu morali su biti 
Veneciji sasvim priključeni, bez svake slobode trgovačkog kreta¬ 
nja i svoga zasebnog ekonomskog zamaha. 43 Ovoj nedaći gotovo 
u isto vrijeme pridružila se i druga još teža - Turci. 

III. 

U zadarskom distriktu turska se je opasnost osjećala već prvih 
decenija XV. st. Iako se izričito ne kaže, može se razumjeti da 
su Mlečani mislili na Turke kad 1411. g. naređuju da se pregleda 
zadarska tvrđava i pažljivo ustanovi da li bi gradska posada bila 
u stanju uspješno odbiti neprijatelja u slučaju navale. Ujedno 
nek se pojača posada u Ninu koliko im se čini potrebno. Slične 
rasprave vođene su u Mlecima 1412. i 1414. g. Krajem zime i 
na proljeće 1415. g. Turci već robe oko Makarske i Omiša. 45 U 
jednoj provali u listopadu 1418. dopiru čak do Štajerske, a jedan 
nepoznati ljetopisac govori da su u to vrijeme Turci prodrli i do 
Zadra. 46 

U rano proljeće 1432. g. izvješćuju Dubrovčani kralja Sigi- 
smunda kako je turski vođa Ishakbeg prešao preko Bosne s po 
prilici 3000 vojnika u Hrvatsku, u Luku i zadarski kraj, gdje je 
nanio veliku štetu. Ljudima je pak, nastavljaju Dubrovčani u 
svom izvještaju, mogao učiniti mali ili nikakav plijen, jer su se 
ovi sklonili na vrijeme na sigurna mjesta. 47 Poslije ove provale 
nema više spomena u izvorima o Turcima u zadarskom kraju sve 
do H66. g. kada su bili u okolci Zadra i Šibenika, te pljačkali, 

1 nšili i palili. 4s Dvije godine kasnije 1468. prodrli su čak do Senja. 


13 



Tada su u zadarskoj okolici opustošili ognjem i mačem sve do 
čega su došli i odveli nebrojeno plijena u ljudima i blagu. Da 
bi se lakše oduprli sve učestalijim turskim provalama i pružili 
utočište bjeguncima iz manjih okolnih naselja, iste godine ^opa¬ 
sana su zidom i utvrđena naselja Bibinje, Sukošan i Turanj. Od 
1470. godine mogli su se bjegunci sklanjati i u dvorac zadarskih 
nadbiskupa koji je te godine dao u sukošanskoj luci podići 
nadbiskup Valaresso. 51 

O učestalosti turskih napada svjedoči i podatak da su 29. 
svibnja 1482. godine ovlastila 42 župnika s teritorija zadarske i 
ninske biskupije dvojicu svojih drugova da im u Mlecima ispo- 
sluju oslobođenje od desetine zbog stalnih zalijetanja Turaka i 
drugih neprijatelja. Među župnicima iz zadarske biskupije kojih 
je bilo 21 bio je i župnik Sukošana. 52 Nije poznato da li su župnici 
uspjeli u svojoj molbi. 

Ža vrijeme tursko-mletačkog rata 1499-1503. vojska bosan¬ 
skog sandžakbega Skendera pljačkala je u zadarskom kraju u 
ožujku 1499. godine, još prije formalnog početka rata, te ponovo 
u lipnju iste godine. Domaći ljetopisac fra Šimun Glavić piše: 
»1499. tada priđe Skender baša s Turci v Hrvate na 21. ijuna i 
vzeše ljudi 7000 i živine vele i male 700 i ubiše dum Ivanka na 
Hraščah i dum Luku na Rašicah i dum Martina na Mahurcih i 
dum Jakova na Tršcah i dum Vida na Mirah i dum Štipana na 
Rogovi pisca.« 5 ' Godine 1500. iz zadarske okolice odvode Turci 
3000 osoba i 25.000 blaga, a 1520. g. 300 ljudi i preko 300 glava 
blaga. 54 U tim teškim danima, mjesecima i godinama i Sukošan 
je prolazio svoju kalvariju, sigurno je i dio njegovih ljudi završio 
u ropstvu i njegovo blago pljačkano, a i samo je selo bilo 
pljačkano i pustošeno, tako da 1527. g. u njemu ima samo 130 
stanovnika." 

O veličini turske opasnosti sasvim jasno govori i izvještaj 
zadarskog kneza A. Delfina iz 1578. g. koji spominje između 12 
naseljenih mjesta na zadarskom kopnu s našeg područja samo 
Biograd, Turanj i Sukošan i dodaje da su sva ostala sela zbog 
teških prilika koje su tamo vladale bez pučanstva. 56 

Podaci koji slijede odnose se na sjajne podvige Sukošanaca 
protiv Turaka. Navest ćemo samo neke od njih budući da o tome 
govori u svom radu ovdje i Šime Peričić. 

Godine 1639. Sukošanci su se zalijetali duboko, u tursku 
pozadinu i tamo nanosili znatne štete, tako da se iste godine 
karinski aga obraća mletačkom generalnom providuru u Zadar i 
moli ga da se kazne stanovnici Sukošana, jer su ubili nekog 
turskog podanika. 57 Slijedeće godine i opet Sukošanci provaljuju 

na tursko područje, zapale Raštević i ubiju nekoliko turskih 
seljaka te se karinski aga ponovo obraća mletačkoj upravi u 
Zadar tražeći sankcije protiv Sukošanaca. 58 I opet 1646. g. 
Sukošanci zajedno s vojnicima stražarima provaljuju na turski 
teritorij i prodiru sve do Nadina, do tabora Ibrahim-paše i s 
plijenom sretno umaknu kući. Od Ibrahim-pašine osvete zaštiti 
ih zapovjednik zadarske konjice M. Pisani. 59 Pred turskom 
osvetom skloniše se tada Sukošanci u nadbiskupov dvorac u 
luci. 60 Izgleda da su Turci tada zapalili Sukošan i Bibinje. 61 
Sredinom 1648. g. Sukošanci su napravili najveći podvig kada su 
zajedno s Kotarcima, predvođeni svojim harambašama Božom i 
Petrom Miljkovićem, provalili čak u Bosnu, gdje su napravili 
Turcima veliku štetu i ubili nekoliko stotina ljudi. Kao odgovor 
u srpnju iste godine provali jedan turski odred do Bibinja i 
Sukošana, gdje zapali velik broj kuća. 62 

Ratnim nedaćama pridružila se 1469. i 1659. g. i kuga. Budući 
da od pošasti u Sukošanu nije stradalo nego samo nekoliko 
osoba, zahvalni mještani podižu pred vratima sela crkvicu Gospe 
od Milosti, nastojanjem kapelana don Ivana Šangulina. 63 Osam 
godina ranije (1642) unutar seoskih zidina restaurirana je župna 
crkva sv. Kasijana za župnikovanja Šimuna Banovića. 64 Obje ove 
gradnje govore o ustrajnosti i odvažnosti ljudi koji su znali 
istovremeno držati u ruci i mač i dlijeto, baniti se, ako je 
potrebno i napadati, ali i graditi i restaurirati. 

Opasnost od Turaka bila je još uvijek sasvim konkretna. 
Godine 1658. provalio je bosanski paša Ahmed s 15.000 do 
16.000 vojnika sve do Zadra. Od gotovo neizbježne opasnosti 
koja je tada zaprijetila Sukošanu spasila ga je bračka galija koja 
je topovskim hicima prisilila neprijatelja na povlačenje. Ovako 
je kapetan Zen izvijestio providura Bernarda. 6 " Međutim, Benve- 
nuti i Bianchi tvrde da je tom zgodom zapaljen Sukošan. 66 Četiri 
godine kasnije (1662) u jednom sukobu s Turcima poginulo je 
400 Kotaraca, a među njima i 23 Sukošanca, čija su imena 
navedena u glagoljskoj matici umrlih u Sukošanu. 67 U matici 
vjenčanih spominju se vojvode dobrovoljačkih odreda protiv 
Turaka: Mate Bonaurić (1664), Jure Renisi (1666) i Mate Pizerić 
(1695). 68 

Da bi obrana od Turaka bila što efikasnija, naređuje 1671. g. 
zadarski providur Morosini Sukošancima Mili Smoljiću i Mati 
Matačiću da odmah i bez odlaganja zazidaju rupe koje su u 
prijašnjem ratu nastale na seoskom zidu sve unaokolo, jer je 
ovakvo stanje utvrđenja na štetu javnog i privatnog interesa. 69 
Sukošansko utvrđenje spominje 1673. g. prilikom vizitacije i 

zadarski nadbiskup Parzago navodeći da se crkva Gospe od 
Milosti nalazi izvan zidina utvrde. 7 " 

U toku morejskog rata (1684-1699), Mlečani su u savezu s 
carem Leopoldom konačno protjerali Turke sa zadarskog terito¬ 
rija. Na početku rata Sukošan je raspolagao sa 181 naoružanim 
i nenaoružanim muškarcem spremnim za oružje te sa 166 pušaka 
i 15 konjanika s uvježbanim konjima 71 te je tako mogao pridoni¬ 
jeti i protjerivanju Turaka sa svog područja. Pa iako su Turci 
1684. provalili iz Gračaca, a malo iza toga i iz Vrane te nanijeli 
velike štete Sukošancima, 72 nisu ih uspjeli pokolebati. Oni ne 
samo da pružaju otpor nego i sami četuju na turskom teritoriju, 
zalijećući se na svoju ruku sve do drugog kraja Kotara, vođeni 
svojim harambašama i vojvodama, a po potrebi i sa svojim 
svećenicima kao što je bio glasoviti junak Raspović don Vicko, - 
ili nešto ranije iz susjedne Gorice Sorić don Štipan. 4 

U toku višestoljetnih ratova s Turcima u Sukošanu su nalazili 
sklonište brojni bjegunci iz Ravnih kotara, zatim iz Galovca, koji 
je do 1761. g. bio u duhovnom pogledu podređen sukošanskoj 
župi. 75 U njemu su našli svoju sigurnu zaštitu i sklonište stanovnici 
manjih naselja oko Sukošana kao što su: Mokro, 7 " Slovšane, 
Prljane, 78 Brižine 79 i Račića. 80 Kao i u ostalim primorskim 
mjestima i na otocima u Sukošanu su bježeći pred Turcima našli 
svoj novi dom i mnogi iz Bosne, što će dati štokavski pečat 
govoru današnjih Sukošanaca. I tako je kroz sukošanske župne 
knjige i glagoljske matice zabilježeno u vremenu od 1608. do 
1826. godine 312 prezimena, računajući samo ona kojih danas u 
Sukošanu više nema. 


IV. 

Niz vrlo zanimljivih i dragocjenih podataka o Sukošanu iz 
vremena njegovih najtežih dana, iz vremena svakodnevnih borbi 
s Turcima, ili barem stalne ugroženosti od njih, nalazimo u 
izvještajima papinskih vizitatora kao što su poimence Agostino 
Valier (1579), Michiele Priuli (1603), Ottaviano Garzadori 
(1625), kao i pastirskih vizitacija zadarskih nadbiskupa kao što 
su Minuccio Minucci (1597) i Ivan Ev. Parzago (1669-1688). Svi 
su ti vizitatori u duhu i prema odredbama koncila u Tridentu 
(1545-1563) trebali ispitati i utvrditi pravo vjersko stanje u 
biskupijama i župama da bi se provela unutrašnja obnova u Crkvi 
te da bi protestantskoj reformaciji suprotstavili katoličku refor¬ 
mu. 81 Prikazujući crkvenu situaciju daju nam mogućnost zaokru¬ 
živanja slike o općim prilikama onih crkvenih područja koja su 

obilazili. Izvještaji svih vizitatora jasno su pokazali da je i u 
Dalmaciji kao i u čitavom katoličkom svijetu potrebita reforma, 
i to da je na vjerske prilike u ovoj pokrajini u mnogome utjecala 
stalna opasnost od Turaka. 

Prvu posttridentinsku vizitaciju u mletačkoj Dalmaciji, pa 
prema tome i u zadarskoj nadbiskupiji, obavio je 1579. g. A. 
Valier, biskup talijanskog grada Verone. Obavljajući vizitaciju 
zadarske nedbiskupije Valier je 5. svibnja 1579. došao u Sukošan. 
Iz njegova izvještaja saznajemo da je crkva sv. Kasijana bila 
pokrivena slamom, da je bez pločnika i s malenim zvonikom bez 
zvona. Na oltaru je stara ikona. Crkva posjeduje bakreni pozla¬ 
ćeni križ, maleni srebrni križ, dva srebrna kaleža od kojih je 
jedan napuknut, srebrnu piksidu. jednu misnicu od damasta i 
jednu od platna, dva glagoljska misala od kojih je jedan nov a 
drugi vrlo trošan, stari naupotrebljiv superpeiicej za svećenika. 
Postoji i grobište. Svećenik Jakov Bartulić je odsutan, a njegov 
prihod se sastoji od 1/3 desetine vina, žita i stoke. Ukupno oko 
24 dukata godišnje. 

Vizitator je naredio neka se crkva pokrije kamenim pločama, 
crijepom ili presvodi, da može odoljeti svakoj nepogodi, a 
osobito vatri, iz čega zaključujemo da je crkva već imala prilike 
nastradati od požara. Naredio je neka vjernici te radove obave 
bez novčane naknade. Slamnati krov bio je u takvu stanju da 
svećenik nije mogao za vrijeme kiše obavljati službu Božju ako 
ga vjernici ne natkriju. Odredio je također da se oltar opskrbi 
svim potrebnim, da se postavi pod ili barem poravna tlo i cijela 
crkva obijeli. Budući da je krstionica sazidana nedolično (valjda 
na brzinu), neka se nabavi nova u manjoj formi i na stari način. 
Nek se nabavi nova svilena misnica, glagoljski misal popravi na 
mjestu gdje je kanon, a napuknuti kalež neka se ne upotrebljava 
prije nego se popravi. 82 

Slika koju nam Velier daje o crkvi u Sukošanu odraz je teških 
prilika u kojima su živjeli i sami mještani. Stalna opasnost od 
Turaka dovela ih je u težak ekonomski položaj budući da su i 
polja, i vinogradi, i stoka, i kuće, pa i oni sami bili stalna meta 
neprijateljskih odreda i većih vojnih formacija koji nikada nisu 
dali pravo mirovati. Turci su robili, plijenili i palili pa nam izgled 
crkve i siromaštvo njenog namještaja daje pravo zaključiti da su 
i stambene zgrade bile još u bjednijem položaju. 

Nadbiskup zadarski Minuccio Minucci (1596-1604) premda 
rođen u Italiji u mjestu Serravalle del Friuli (1551) imao je prilike 
upoznati životnu i vjersku situaciju Zadra i okolice prateći ovamo 
svog strica Andriju Minuccia nadbiskupa zadarskog (1567-1572) 

s koiim ie sigurno dolazio u nadbiskupski dvorac-ljetnikovac u 
Sukošanu i koji se je uvjerio da mnoge lijepe planove nije 
moguće ostvariti upravo zbog turske opasnosti. Kada je i sa , 
nakon plodne diplomatske aktivnosti u službi Svete Stolice, 
postao zadarskim nadbiskupom, poduzimao je brojne inicijative 
u cilju unapređenja cjelokupnog vjerskog života svoje dijeceze. 

U tom cilju obavio je i vizitaciju čitavog teritorija svoje nadbisku¬ 
pije, koja je trajala u prekidima dvije godine. " 

U Sukošan je nadbiskup Minucci došao u petak 3. listopada 
1597 u podne. Budući da je poznavao situaciju otprije, odmah 
na početku ističe da mjesto raste pridolaženjem stanovnika iz 
bližih krajeva koji su pod Turcima. Crkva je mala. Potaknuo je 
stanovnike da svojim doprinosima misle na proširenje crkve 
obećavši da će ih sam materijalno u tome pomoći budući da je 
sav Sukošan pripadao zadarskoj nadbiskupiji. Preg edavsi crkvu, 
oltar presv. Sakramenta, krstionicu i liturgijsko ruho, primijetio 
je da korporali nisu čisti te je naložio da od njega zatraže ciste i 
dolične. Narod je žalio što je nedavno izgubio kapelana i hvalio 
ie život i pobožnost svećenika Jure Grancarića kojeg im je 
nadbiskup poslao u zamjenu. Međutim budući da je Grancaric 
osim evanđelja i epistole misu služio na latinskom jeziku, molili 
su da im dade, po starom običaju, drugog svećenika, i to Hrvata. 
Nadbiskup im je obećao ispuniti želju, no nije u stanju da to učim 
odmah pa neka za sada prihvate latinske svećenike. Nakon toga 
je zadarski kanonik Petar Rodoteo održao propovijed kao pri¬ 
pravu za sakramenat krizme koji je nadbiskup sutradan na večer 
podijelio. Završivši tako pastirski pohod, vratio se nadbiskup 

lađom u Zadar. SJ , . • 

Šest godina poslije Minuccijeva postirskog pohoda obavio je 
vizitaciju zadarske nadbiskupije apostolski vizitator u Dalmaciji 
biskup Vicenzo Mihovil Priuli. 85 On je u Sukošan prispio 29. 
travnja 1603. godine i ušavši u crkvu sv. Kasijana blagoslovio je 
okupljeni narod. Pregledao je euharistiju, koja se čuva u pozlaće¬ 
nom tabernakulu u srebrnoj pozlaćenoj piksidi u kojoj se nosi 
pričest bolesnicima, pa je naredio neka se nabavi nova malena 
piksida sa srebrnom pozlaćenom kupom. Odredio je također da 
se nabavi umbela i lampada od auriskalka mjesto sadašnje 
malene od stakla. Uzidana krstionica nalazi se na dnu crkve u 
kojoj je posuda s vodom krštenja. Vizitator je odredio nek se 
krstionica ukloni i na njezino mjesto na kamenom stupu neka se 
postavi kamena krstionica konkavna oblika i nad njom cibonj od 
daske. U crkvi je i srebrni kalež, a postoji i drugi koji župnik drži 
kod sebe i njime se služi dok ne nabavi svoj. Vidio je i četiri 

misnice, glagoljski misal od pergamene i drugi glagoljski misal 
»in bombicino« te dva križa od auriskalka. Dao je odrješenje 
mrtvima i odredio da se za oltar sv. Kasijana nabavi sve 
potrebno. 

Vizitator Priuli nam govori i o bratovštini sv. Kasijana koja 
ima 50 članova, posjeduje nešto malo vinograda s malo prihoda, 
od kojih se pribavlja ono što je potrebno za crkvu i oltar. 
Bratovština ima svoja pravila, vode se uredno svi računi. Odredio 
je da se kamena posuda za blagoslovljenu vodu prenese u crkvu 
i da se ukloni oltar koji se nalazio izvan crkve. Grobište je 
ograđeno suhim zidom. Župnik je već četiri godine Lovre Fatović 
iz" Savra, a župa se sastoji od 52 ognjišta s 200 osoba koje se 
pričešćuju. Ukupno ima 350 stanovnika. Vlasnik je župne kuće i 
čitavog sela zadarski nadbiskup koji od svakih 16 kvarta žita koje 
skupi u ovom selu daje župniku jedan. Župnik izjavljuje da je 
veoma siromašan i da u Sukošanu nema drugih svećenika osim 
mještanina đakona Bare Stošića, koji je veoma dobar. Vizitatoru 
je rečeno da Pavao Šašinić iz Sukošana već 10 godina živi u 
konkubinatu s Margaretom kćerju Andrije Andreanića iz Sali, 
premda se drži da joj je muž još živ. Vizitator je naredio da se 
uz prijetnju izopćenja Šašinić rastavi od Margarete. 86 

Poslije 20 godina slijedila je ponovo apostolska vizitacija u 
Dalmaciji. Ovaj je put vizitator bio zadarski nadbiskup Ottaviano 
Garzadori, plemić iz Vicenze. Za vizitatora je određen 17. lipnja 
1624, tek četiri mjeseca pošto je preuzeo zadarsku nadbiskupiju. 
Svojom vizitacijom on je započeo u studenom 1625. godine. 87 
Kao vizitator i reformator brinuo se za sređivanje crkvenih prilika 
u čitavoj Dalmaciji. O svojoj vizitaciji ostavio je iscrpni izvještaj, 
koji samo za zadarsku nadbiskupiju obuhvaća 366 stranica. 88 Akti 
vizitacije još nisu proučeni, a donose podatke o svim crkvama, 
samostanima i mjestima nadbiskupije, pa i o Sukošanu. 89 

Nadbiskup Ivan Evanđelist Parzago u toku devetnaestogodi¬ 
šnjeg upravljanja zadarskom nadbiskupijom sedam puta je obavio 
kanonsku vizitaciju dijeceze, održao jedan sinod, obnovio nadbi¬ 
skupsku palaču i katedralu, a u Sukošanu nadbiskupski ljetniko¬ 
vac u luci i posvetio restauriranu crkvu sv. Kasijana 15. sbivnja 
1674. g. kako to svjedoči glagoljski natpis u sakristiji. 90 

Za pastirskog pohoda u Sukošanu 26. svibnja 1678. navodi da 
je Sukošan ’castrum’ i da se crkva Gospe od Milosti nalazi izvan 
zidina utvrde »extra mura turris«. 91 U izvještaju o pastirskom 
pohodu koji je obavio 14. svibnja 1681. navodeći u crkvi sv. 
Kasijana oltare sv. Kasijana, Gospe Karmelske i sv. Ante 
Padovanskog dodaje da svaki oltar ima i svoju bratovštinu, a osim 

njih da postoji i bratovština Presvetoga Sakramenta, pa bi to bile 
prve bratovštine u Sukošanu. Bratovštine se vode uredno. U 
crkvi se nalazi uredna ispovjedaonica, u redu su krstionica, sveta 
ulja i oltari. Crkva ima zvonik s dva zvona. Župnik Simun 
Velislavić je vrlo savjestan i marljiv u vršenju svojih dužnosti, 
poučava djecu u vjeronauku, dijeli sakramente i nitko nije umro 
a da nije bio proviđen sakramentima. Materijalno stoje dobro i 
župnik i mještani koji su svi dobri kršćani i korektni u svojim 
obvezama prema crkvi osim petorice koji su zbog svog vladanja 
isključeni od primanja sakramenata ispovijedi i pričesti. Navodi 
k tome da Nikola Piljušić drži neku Baricu iz Senja koja je 
skandalozna vladanja i da se Zuane Schimunović često opija. 
Podatke o nedoličnom vladanju ove dvojice potvrdila su još dva 
zaprisegnuta svjedoka. Inače kler ovog mjesta živi časno i ne daje 
povodapuku za prigovore, jasno osim one dvojice. Kod dijeljenja 
sakramenata asistiraju svi svećenici i klerici osim Piljušića i 
Šimunovića. 92 

Ako se sada samo i u najkraćim crtama osvrnemo na podatke 
koje nam donose citirani vizitatori, možemo zaključiti slijedeće: 
opisujući izgled crkve daju nam indirektan uvid i u sliku samog 
mjesta; siromaštvo obzirom na opskrbljenost crkve liturgijskim 
predmetima govori nam i o siromaštvu samih župnika i njihovih 
vjernika; obratno, ljepši izgled i bolja opremljenost crkava 
govori i o poboljšanom ekonomskom položaju svih mještana; 
selo je glagoljaško; u selu djeluju dobro organizirane bratovštine; 
uz neke izuzetke moralni lik mještana i njihova klera je na visini 
i, konačno, sve obradive površine vlasništvo su zadarske nadbi¬ 
skupije (ili barem uglavnom sve), te su Sukošanci njezini koloni 
ili kmetovi. Stupanj opasnosti od Turaka odrazuje se na cjelo- 
kupni život Sukošana kao i svih stanovnika ugroženih područja 
zadarske nadbiskupije i čitave Dalmacije i Hrvatske. 

V. 

Iz novije povijesti Sukošana, posebno one po završetku 
ratova s Turcima, sačuvano je više vrlo zanimljivih podataka o 
gospodarskom položaju i prilikama Sukošana i Sukošanaca. O 
njima ovdje nećemo govoriti budući da tu temu u svom radu 
opširno obrađuje Šime Peričić. 

U arhivu Zadarske nadbiskupije nalaze se još podaci o 
vizitacijama koje su obavili zadarski nadbiskupi: Vicko Zmajević 
(1713-1745) godine 1727., 1737. i 1742, zatim Ivan Carsana 
(1774-1771) godine 1779. i Josip Grgur Scotti (1807-1813) godine 

1810. 93 Nakon samo letimičnog pregleda njihovih podataka čini 
se da nekih naročitih novosti ne donose, no trebalo bi ih ipak 
detaljno proučiti. Jednako tako bi trebalo pregledati i spise u 
arhivu samotana sv. Frane u Zadru gdje se također nalaze neke 
sukošanske isprave. 94 

Nadbiskup Zmajević se kao i njegov predšasnik Viktor Prioli 
(1688-1712) i nasljednik Mate Karaman (1745-1771) brinuo za 
restauraciju ljetnikovca u sukošanskoj luci. 95 Do danas je sačuvan 
Zmajevićev grb na nadbiskupskoj zgradi ii Sukošanu, koja se 
nalazi uz obalu nasuprot sada već srušenom ljetnikovcu. Između 
nadbiskupa Zmajevića i Sukošanaca došlo je 1728. godine do 
neke parnice zbog njihovih obaveza prema nadbiskupiji. O tome 
su sačuvana dva spisa u Naučnoj biblioteci u Zadru. 9 ' I Zmajević 
i Karaman bili su mecene naših glagoljaša kojih je u njihovo 
vrijeme bio lijepi broj baš iz Sukošana. 

O svećenicima glagoljašima rodom iz Sukošana nalazimo 
zanimljive izvorne podatke u matičnim knjigama župe Sukošan 
za period od XVII. do XX. stoljeća. Budući da je i o tome 
zaseban rad u ovom zborniku, o njima i njihovoj aktivnosti u 
Sukošanu i po drugim mjestima nadbiskupije zadarske ovdje 
nećemo govoriti. Radi informacije i uspoređivanja podataka 
navodimo samo to da je nadbiskup Mate Karaman počeo s 
godinom 1746. voditi zasebnu knjigu redenika. U toj uredno 
vođenoj knjizi »Collatione ordinum ab anno 1746-1857« nalazimo 
imena i datume primanja nižih i viših redova i bogoslova iz 
Sukošana, kao na primjer Grge Raspovića, Šime Miloševića, 
Grge Šikića, Josipa Raspovića, Ante Kožulića i drugih. 97 

Kada je 1797. g. pala Mletačka Republika, Zadar kao i čitava 
mletačka Dalmacija dolazi pod austrijsku vlast ostajući i dalje 
administrativnim središtem Dalmacije. Od početka 1806. g. do 
potkraj 1813. ovi su krajevi pod francuskom okupacijom. Po 
naredbi francuskih vlasti u siječnju 1813. iz župnog ureda u 
Sukošanu morale su biti predane općinskom arhivu u Zadru 
Glagoljska matica krštenih i Glagoljska matica mrtvih 98 da bi 
opet, vjerojatno po odlasku Francuza, bile vraćene prvotnom 
vlasniku. 

Od prosinca 1813. do listopada 1918. period je druge austrij¬ 
ske vladavine. Nakon provođenja administrativno-političke orga¬ 
nizacije Dalmacija postaje posebna pokrajina pod izravnom 
upravom Beča. Zadar postaje jaki činovnički centar s brojnim 
službenicima iz Italije. Austrijska vlast je svijesno podupirala 
proces potalijančivanja ovog grada. Od 1857. Zadar je i centar 
manje teritorijalne jedinice kotara ili preture, kao i općine Zadar 

kojoj pripada i Sukošan. 99 Hrvatsko stanovništvo općine i kotara 
koje je svakodnevno dolazilo u grad nametalo je hrvatski jezik i 
ometalo proces potalijančivanja. 

Unatoč protivnim nastojanjima austrijske politike Zadar po¬ 
staje centar hrvatskog narodnog preporoda u Dalmaciji i središte 
borbe za sjedinjenje s Hrvatskom. U borbi za pobjedu na 
izborima za Dalmatinski sabor Narodna stranka se oslanjala na 
sela kopnenog dijela: Bibinje, Sukošan, Crno, Zemunik. Galo- 
vac, Škabrnje, Biljane Donje, Smoković i Murvicu sa 736 birača. 
A ovi su birači biii moralno pripremljeni da se u izbornoj borbi 
1870. ponesu s veoma jakim protivnikom i da, usprkos svim 
autoritetima i mjerama prisile i prijevare, odlučno svojim glasom 
potvrde svoje političko uvjerenje. Ta je smjela i odlučna skupina 
i odnijela kompletnu pobjedu u trećem izbornom tijelu i tako 
la Narodnoj stranci, svojoj stranci, da pobijedi na izbori- 

Pobjedi Narodne stranke na izborima pridonijeli su bez 
sumnje vrlo mnogo domaći svećenici glagoljaši, koji su stoljećima 
u teškim uvjetima borbe za goli opstanak, borbe s Turcima, 
podizali moral puku, a po potrebi uzimali sami oružje u ruke; 
koji su u uvjetima strane vrhovne vlasti mletačke kroz liturgiju, 
kroz propovijedi i kroz savjesno vođenje matičnih i bratovštinskih 
knjiga čuvali i sačuvali hrvatsku nacionalnu svijest naših ljudi. A 
naši su se ljudi sakupljali u crkvi i oko crkve i u svojim 
bratovštinama i tu nalazili okrepe, oduška i međusobnu suradnju 
i pomoć. U Sukošanu je tih bratovština prema Bianchiju bilo 
osam, 101 dok ih sačuvani libri i madrikule u župnom arhivu 
spominju sedam. 102 U njihov opis i djelovanje nećemo ovdje 
ulaziti jer i o tome postoji zaseban rad. 

Po završetku 1. svjetskog rata, 4. studenog 1918. godine ulazi 
u zadarsku luku talijanska torpiljarka A S 55. Rapalskim ugovo¬ 
rom 12. studenog 1920. Zadar je nepravedno pripao Italiji. 
Sudbina Sukošana nije slijedila sudbinu svog višestoljetnog poli¬ 
tičkog i vjerskog centra. U političkom pogledu priključuje se 
hrvatskom Biogradu, a u vjerskom pripada zadarskoj apostolskoj 
administraturi kojom upravlja šibenski biskup. Šira politička 
cjelina kojoj Sukošan tada pripada jest Kraljevina SHS, kasnije 
Kraljevina Jugoslavija. 

Jedinice NOV Jugoslavije oslobodile su 1. studenog 1944. 
grad Zadar od njemačkih i talijanskih fašističkih vojnih jedinica 
i vratile ga Hrvatskoj i time novoj Jugoslaviji. Sukošan je ponovo 
u svakom pogledu: političkom, vjerskom i ekonomskom povezan 
sa svojim Zadrom, slobodan u slobodnoj domovini. 

ŠIME TOME PERIČIĆ, Zadar 


GOSPODARSKE PRILIKE SUKOŠANA 
DO 1914. GODINE 


Premda je Sukošan smješten samo desetak kilometara jugoi¬ 
stočno od Zadra, dakle u neposrednoj blizini vjekovnog glavnog 
grada Dalmacije, ipak o njegovoj prošlosti znamo relativno malo. 
U zadnje doba su neki povjesničari samo doticali njegovu 
prošlost. To je temeljni razlog da se ovom prilikom nešto više 
kaže o njegovu razvoju i životu do prvog svjetskog rata. Dakako, 
u ovom prikazu je uključen i Debeljak koji je sve donedavno 
tvorio njegov integralni dio. Na žalost, ne raspolažemo dovoljnim 
podacima za sveobuhvatni prikaz života ovog naselja u daljoj 
prošlosti, pa čemo naše kazivanje temeljiti na onim izvorima koje 
smo uspjeli dosada sakupiti. Stoga ovo treba shvatiti kao okvir, 
ulomke iz prošlosti Sukošana, koji će poslužiti budućim piscima 
njegove opširnije povijesti jednom drugom prilikom. 

I. 

Sukošan je kao naselje jamačno postojao još u rimsko doba. 
Na takvu nas tvrdnju navodi postojanje lokaliteta Barbira i 
onodobni spomen Zlatne luke. U pisanim izvorima prvi se put 
spominje koncem 13. stoljeća 1 , što ne znači da datira tek otada. 
Jer, već tada, netom se spominje, Sukošan egzistira intenzivnim 
gospodarskim životom. 

Naime, u razdoblju od 13. do 15. st. njegovo pučanstvo se, 
pored zemljoradnje, stočarstva i ribolova, bavilo proizvodnjom 
morske soli, oduvijek značajnom za život ljudi.' Vlasnici tih 
solana bili su zadarski građani. Tako se zna da 1397. g. majstor 
Nikola Arbusinović prodaje polovicu od 16 solana u Sukošanu 
trgovcu Krševanu Lukinu iz Zadra. 3 Njih je zacijelo uništila 
mletačka vlast sredinom 15. st., kako je to uradila s mnogim 
dotadašnjim solanama u Dalmaciji. 

Tada su žitelji naselja uglavnom obrađivali tuđe zemlje, koje 
su bile u posjedu zadarskih plemića, samostana i nadbiskupske 

menze. Kmetovi Sukošana uzimaju u zakup (1438, 1459) pašnjake 
zadarskih građana; kao naknadu oni daju vlasnicima 28 dana 
tlake godišnje 4 . U blizini bila su neka manja naselja: Zlošane, 
Prljane, Mokro, Kozmatac, koja spominju izvori 14. i 15. st. 
Štoviše, Prljane (u izvoru Pergliane) su neko doba posebna 
župa. 5 Izrijekom se spominje da je to naselje bilo uništeno od 
Turaka u njihovim prvim naletima na zadarsko područje. Zaci¬ 
jelo se to isto zbilo i s ostalim naseljima neposredne okolice 
Sukošana, kako neki misle. 7 No, unatoč tome početkom 16. st. 
se u izvorima spominje nešto udaljenije Površje (Podversie) . 
Pučanstvo razrušenih sela sklanja se najvećim dijelom u Sukošan, 
ali je već tada bilo onih koji su preselili na obližnje otoke, pa i 
dalje, u Istru i Italiju. Da je tome bilo zaista tako, pokazuje 
činjenica tadašnje slabe naseljenosti samog Sukošana, nedovoljne 
snage da se obrani od neprijateljskih navala, koje su otada 
predstavljale stalnu opasnost. Ne samo da su Turci rušili i palili 
naselja, sazidana u suhozidu, ubijali, odvodili ljude u ropstvo, 
uništavali usjeve, plijenili stoku nego su uništavali sve na što su 
nailazili. Tako su uništili mlinove na Potoku u Prljanima (Virina) 
i Mokrom. A upravo su te mlinice bile od posebnog značenja za 
ovdašnje počanstvo. Zapravo je otada čitavo to područje, pa 
Sukošan, doživljavalo prave apokaliptične dane, gotovo tri slje¬ 
deća stoljeća. .... „ , 

Kada su Turci zastalno zadobili veliki dio sjeverne Dalmacije, 
mletački posjed je bio ograničen na uski pojas uz more. Na taj 
način je ostao bez većine dotadašnjih zemalja, budući da je 
međudržavna granica išla visovima moru najbližih brda. Među 
osam primorskih naselja zadarskoga distrikta bio je i Sukošan, 
on je nekako bio smješten u sredini toga područja. Ljubač i 
Sukošan su dugo bile dvije najisturenije točke ovoga dijela 
mletačkoga posjeda u Dalmaciji, temelji obrane Zadra. Izvori 
ne govore izravno o tadašnjoj sudbini Sukošanaca, ali činjenica 
da je početkom 16. st. ovo naselje brojilo samo 130 žitelja, od 
čega manje od polovice sposobnih za oružje 11 , jasno pokazuje 
njegov značaj i položaj, pravu egzodusnu situaciju. Naročito 
teške dane Sukošan je proživljavao u doba dvaju mletačko-tur- 
skih ratova, g. 1499-1500, i 1537-1538, kada su Turci dopirali do 
samog Zadra, pustošeći i pljačkajući njegovu okolicu. Sigurno je 
da Sukošan pri tome nije bio pošteđen, to prije što dotle nije bio 
dovoljno utvrđen; stoga je u opasnim prilikama preostali živalj 
nalazio spas u netom sagrađenom ljetnikovcu zadarske nadbisku¬ 
pije. 11 Moguće je također da je Sukošan stradavao prilikom 
naleta Turaka u zadarsku okolicu koji su uslijedili g. 1478, 1481. 

j 1499 12 . Slično je bivalo poslije Ciparskog rata (1571-1573); tada 
je u selu bilo samo 86 muškaraca sposobnih za rad i oružje, pa 
su Turci s Vrčeva 1586. godine mogli do temelja razoriti susjedno 
seoce Mokro, koje se nikad više nije obnovilo. Nakon toga u 
Sukošan stalno nadolaze novi doseljenici s turskog teritorija. 13 
Budući da je Sukošan bio pod izravnom jurisdikcijom Zadra, to 
je bio nešto sigurniji od turskih upada; u takvim prilikama mu je 
u pomoć priskakivala vojska iz glavnoga grada. Ali ni to nije 
uvijek značilo istinsku garanciju. 

Novonastale prilike prisilile su mletačke vlasti na utvrđivanje 
Zadra i svih primorskih naselja njegove okolice kako bi se zaštitili 
životi i imetak njihovih podanika. Tako su Bibinje, Sukošan i 
Turanj bili donekle utvrđeni već poslije prvih turskih provala na 
zadarsko područje. 14 Svejedno nije se uspijevalo uvijek obraniti 
Sukošan, nego je u nekoliko navrata (1520, 1528) bio pljačkan i 
pustošen. Stoga su vlasti počele već tada u ove predjele dovoditi 
novo stanovništvo iz krajeva zaposjednutih od Turaka, kako u 
svrhu obrade zemljišta tako i obrane preostaloga mletačkoga 
posjeda. 1 '' I tijekom ratovanja Sukošan je utvrđivan, što mu je 
pribavilo naziv castruma, kaštela, 16 koji nije.bio branjen od 
srazmjernog broja ljudi. 

Pedesetak godina je u ovim krajevima vladalo stanovito 
zatišje, neka vrst primirja. Međutim, Sukašanci nisu mirovali ni 
tada. nego su znali upadati na turski teritorij i nanositi štetu 
tamošnjem pučanstvu; godine 1639. su ubili jednog turskog 
podanika, a sljedeće napali, zapalili Raštević i ubili nekoliko 
ljudi. 1. Štoviše, i pored izričite zabrane neki su njegovi žitelji 
trgovali s Turcima, žitom i drugom robom. 18 Isto tako je tursko 
žito preko Sukošana odlazilo u Zadar radi opskrbe njegova 
pučanstva. 1 ’' Ali kada je uskoro otpočeo Kandijski rat (1645), te 
su veze odmah prekinute. Već na početku rata Turci uspijevaju 
dvaput zapaliti Bibinje i Sukošan. Slično se dogodilo 1658; 
premda su se žitelji Sukošana junački branili, svejedno ga je 
neprijatelj uspio zapaliti. -0 No, Sukošanci nisu Turcima ostajali 
dužni, nego su uzvraćali istom mjerom. Sudjelovali su gotovo u 
svim mletačkim protuakcijama na tursku pozadinu, stječući na 
taj način određena sredstva za život. Tako je njih 150 na broju 
sredinom 1646. iznenada upalo na turski teritorij, u jednom 
žestokom naletu dospjelo do Nadina, te se s obilatim plijenom 
sretno vratilo kući. -1 Ovdašnje harambaše, braća Miljković, 
sudjelovali su u nekoliko takvih akcija. Ratnim nedaćama ubrzo 
se pridružila kuga; ona je u Sukošanu otela nekoliko ljudskih 
života, što je u nedostatku ratnika bio velik gubitak za selo. Kada 

je opasnost nestala, mještani su u znak zahvalnosti pred seoskim 
vratima podigli crkvicu u čast Gospe od Milosti. 

Neki su Sukošanci, po svoj prilici, sudjelovali u osvajanju 
Zemunika 1647. Odmah zatim generalni providur Foscolo šalje 
svog kondotjera Civalellija u Sukošan poradi organizacije obrane 
sela u slučaju napada od osvetoljubivih Turaka. Kako do toga 
nije došlo, ovaj je dio boraca iz Sukošana poveo u Zemunik. 
Poslije su ti borci sudjelovali u mnogim mletačkim akcijama 
protiv Turaka; u borbi na Otresu (1662), u kojoj su pobjedu 
iznijeli brojno nadmoćni Turci, poginula su čak 23 Sukošanca, 
među kojima harambaša Pave Rebac." Taj događaj je tužno 
odjeknuo među mletačkim podanicima, a Sukošan zavio u crno. 
Poslije toga su uskoci bili daleko oprezniji kada su odlazili u 
tursku pozadinu, poučeni velikim iskustvom. Sukošanci su sudje¬ 
lovali u obrambenom sustavu, čuvanju prolaza i klanaca. Naime, 
oni su bili raspoređeni na stazu kod Margitine vode, pod zapo¬ 
vjedništvom harambaše Ivana Devića. 23 Malo kasnije su to činili 
u neposrednoj blizini Zadra. 

I u doba mira se mletački podanici zalijetaju na tursku stranu, 
koja je tada Sukošancima bila nešto udaljenija. Premda su 
mletačke vlasti to strogo zabranile, u jednoj takvoj akciji 1675. 
sudjeluju i oni. Poslije poraza Turaka pod Bečom 1683. Sukošanci 
često prelaze na tursku stranu i uznemiravaju tamošnji uplašeni 
živalj. Na jedan takav pohod su otišli pod vodstvom Ilije 
Jankovića. Tada je u Sukošanu bilo oko 180 muškaraca sposobnih 
za oružje, od kojih su većina bili pješaci, budući da je naselje 
raspolagalo samo s 15 konja. 24 No, i pored toga su Turci iz Like 
slijedeće godine uspjeli iz Sukošana odvesti nešto stoke, a om iz 
Vrane zaplijenili manji broj stoke i nešto drugih materijalnih 
dobara. Sukošanci su poduzimali, zajedno s drugim mletačkim 
podanicima, kaznene ekspedicije na turski teritorij. Upravo tada 
su se mnogi od njih istakli u borbama. Najbolji glas stekao je 
don Vicko Raspović, kojega je opjevao Andrija Kačić Miočić. 

»Vitez biše Raspović don Vicko 

Od lijepa sela Sukošana: 

Sivi soko i delija biše 

Velikoga rata od Morije« 

Svršetkom ovog rata Sukošanci su prestali sudjelovati u 
borbama protiv Turaka. Tako su se konačno mogli posvetiti više 
svojim svakodnevnim poslovima, obnoviti porušeno i zaplijenje¬ 
no. 

Značenje Sukošana u obrani Zadra učinilo je da je on bio i 
ostao jednim od najvećih naselja ovog područja u ono apokalip- 
tično doba. Tome je svakako pogodovala njegova utvrđenost, 
koja je barem donekle pružala sigurnost. Teško stanje tjeralo je 
njegov autohtoni i doseljeni živalj na izbjeglištvo, spašavanje 
gologa života. To je onda bio poglaviti razlog njegove povremene 
slabe napučenosti. Naime, 1527. u Sukošanu obitava 130, a 1586. 
pak 242 stanovika. 26 Trideset godina poslije Ciparskog rata, 1603. 
godine, u selu je 350 žitelja u 52 obitelji, a pet godina poslije 
samo 336 ljudi. 7 Njima je ostalo na raspolaganju samo 50 kuća 
jer su ostale bile uništene i neprikladne za življenje. Prve godine 
nakon Kandijskog rata (1670) Sukošan su nastavali starosjedioci 
i malo doseljenika s kopna. 2S 

Tako mali broj življa u selu svakako je posljedica istinskih 
životnih neprilika koje su tada vladale ovim krajevima. Jer, već 
početkom 18. st. broj njegovih žitelja raste, netom su nastupili 
nešto bolji životni uvjeti. Tako 1709. u Sukošanu obitava 577, a 
1717. pak 655 duša. 20 Tijekom toga stoljeća broj njegovih 
stanovnika oscilira: 1756. u selu prebiva 723, a četiri godine 
poslije samo 623 žitelja. 30 U doba nemirne napoleonske epohe u 
naselju obitava 690 žitelja. 31 Smanjenje žitelja zacijelo su uzroko¬ 
vali teški životni uvjeti i ratne neprilike, sudjelovanje u Napoleo- 
novoj vojsci. Kako se broj življa Sukošana kretao do sredine 
prošlog stoljeća, pokazuje tabela sačinjena na temelju arhivskih 
podataka: 32 


Godina 

Stanovnika 

1814. 

695 

1822. 

691 

1826. 

801 

1830. 

773 

1844. 

935 

1847. 

944 


Ovi podaci pokazuju očitu oscilaciju broja žitelja, kao poslje¬ 
dicu teških životnih prilika u čitavoj Dalmaciji toga doba. Naime, 
naročito velika oskudica živežnih namirnica uslijedila je 1816/ 
1817, 1829. i 1846/1847, koja je uzrokovala bolest i umiranje. A 
smanjen broj žitelja se sporo nadoknađivao. Dakako, i nepo- 

voljne higijensko-zdravstvene prilike utjecale su_ na veću 
smrtnost, kako djece tako i odraslih. Zna se da je 1825. god. 129 
obitelji živjelo u isto toliko kuća, a 1830. pak 135 obitelji u 128 
kuća, što donekle pokazuje standard ovdašnjeg življa. 

Službeni, tiskani statistički podaci od sredine prošlog stoljeća 
do prvog svjetskog rata pokazuju dalje kretanje broja stanovni¬ 
štva Sukošana. Stoga i njih, zornosti radi, podastiremo tabelar¬ 
no: 34 


Godina 

Stanovnika 

1857. 

943 

1869. 

1055 

1880. 

1155 

1890. 

939 

1900. 

1030 


Brojke pokazuju stanovitu stagnaciju, odnosno opadanje 
broja žitelja Sukošana sredinom i potkraj prošlog stoljeća, te 
ponovni porast na početku našeg stoljeća. Pretpostavlja se da je 
tome jedini razlog bila velika oskudica hrane koja je u devetom 
desetljeću pogodila pučanstvo čitava zadarskoga područja. Si¬ 
gurno je da ni Sukošan nije bio pošteđen. Treba pak kazati da 
se i službeni podaci, premda se to nije smjelo dogoditi, ponešto 
razlikuju. Crkveni podaci se pak razlikuju uvelike od državnih, 
zapravo pokazuju znatno veći broj žitelja, ali smo dužni vjerovati 
tiskanim državnim podacima. Dolaženja i odlaženja su uzroko¬ 
vala stalnu promjenu, stalno ubrizgavanje nove krvi u Sukošan. 
To naročito vrijedi za razdoblje do kraja 17. stoljeća. Najviše 
življa nadolazilo je s bližega i daljega kopnenoga zaleđa, ali isto 
tako iz Biograda,' Šibenika i drugih primorskih mjesta. Podaci iz 
1844. pokazuju postojanje velikoga broja prezimena, dakle obite¬ 
lji kojih danas ondje nema. Zasigurno je i povremeno iseljavanje 
utjecalo barem donekle na iskazivane podatke o broju stanovnika 
sela. 


III. 

Dotle dok je Sukoštan bio pritiješnjen turskom opasnošću, 
njegovo pučanstvo je doživljavalo razumljivi gospodarski naza¬ 
dak Kako su otprije njegovi žitelji obrađivali zemlje raznih 
feudalnih gospodara (nadbiskupije, samostana i zadarskih posjed¬ 

nika), to su stare obveze ostale i dalje na snazi. Promjena je bila 
u tome što seljani nisu smjeli napasati stoku na samostanskim 
posjedima bez odobrenja. Ratovi i suša uništili su često usjeve i 
pašnjake, pa je živalj trebao tuđu pomoć. Još za Kandijskog rata 
su feudalci zahtijevali pravovremeno podmirivanje podavanja. 
Ako se tome pridoda činjenica da su Turci često odvodili stoku 
i uništavali ionako jadna poljodjelska sredstva, onda je sasvim 
jasno u kakvim su gospodarskim uvjetima živjeli ovdašnji mle¬ 
tački podanici, a tako i stanovnici Sukošana. 

Kada je mletački posjed u okolici Zadra postao premalen da 
zadovolji potrebe njegova življa, ovaj je bio prisiljen obrađivati 
i koristiti zemlje na turskom teritoriju, naravno, pod uvjetom 
podavanja tamošnjim feudalnim gospodarima. Isto tako je stoka 
napasana na pašnjacima s onu stranu granice. Zauzvrat su oni 
bili dužni šestinu ili desetinu od uroda i travarinu u novcu. Na 
taj način su i Sukošanci postali gospodarski ovisni od Turaka. 35 
Međutim, kako oni nisu uredno podmirivali svoje obaveze, 
dolazilo je do zabrane korištenja zemljišta na turskoj strani.' 
Naime, dok je turska vlast bila moćna, podavanja su redovito 
isplaćivana, a kada je ona oslabila, krajem 17. st., zakupnici su 
sve češće odugovlačili s podmirivanjem obaveza. 

Nakon odlaska Turaka iz ovog kraja njihova zemlja postaje 
vlasništvo države, koju onda ona daje svojim podanicima u zakup 
pod uvjetom davanja desetine. Pašnjaci i šume postaju opće 
dobro pod nadzorom države. Potkraj 17. st. Sukošan se spominje 
među dobro naseljenim selima zadarskog područja, koje raspo- 
laže zemIjama dobre kakvoće: njivama, vinogradima i maslinici¬ 
ma.''' Najveći dio obradivih zemalja u Sukošanu bio je i poslije 
u posjedu zadarske nadbiskupske menze; zakupnici su podavali 
crkvenu desetinu ili dominikale u visini od 1/7 do 1/3. Stoga je 
nadbiskupija u selu imala svoja skladišta u koja se pohranjivalo 
žito, vino, ulje i drugo. Zastupnik menze bio je dvornik (gastald) 
koji se brinuo o početku berbe grožđa i maslina, žetve, te o 
sakupljanju podavanja. Sredinom 18. st. svaki je žitelj naselja, 
temeljem Grimanijeva zakona, dobio dva kampa zemlje na 
bivšem turskom posjedu. Ukupno je to bilo 1446 kampa zemlje 
razne vrste, ' s što je donijelo veći životni prostor žiteljima Sukoša¬ 
na, posebno pašnjaka. 

Godine 1709. Sukošan je posjedovao 1483 kampa oranica, 29 
kampa vinove loze, 20 kampa livada i 2997 kampa neplodnog tla, 
suma i pašnjaka. Tada je selo imalo 2703 glave sitne i 619 krupne 
stoke.’' Prema vijesti iz 1717. je Sukošan posjedovao 12 jahaćih 
konja, 280 oraćih volova, 390 goveda, 2000 ovaca i 100 magara- 

ca. 40 Sredinom 18. st. se ovdje, prema jednoj procjeni, proizvo¬ 
dilo oko 500 kvarti maslina odnosno 110 barda maslinova ulja, 
ali se ne govori o drugoj proizvodnji. 

Tijekom prošlog stoljeća su žitelji Sukošana temelj svoje 
egzistencije nalazili u poljodjelstvu. Stoga ćemo ovdje podastrijeti 
nekoliko podataka koji to potkrepljuju. Kako su se kretale 
površine korisnog zemljišta u prvoj i drugoj polovnu prošlog 
stoljeća, u hektarima, zorno pokazuje slijedeća tabela: - 


Godina 


Obradive površine 


Šume Pašnjaci 


oranice 

vinogradi maslinici vrtovi 

livade 


1844. 

705 

27 59 13 

12 

2347 563 

oko 1870. 

657 

28 59 13 

12 

2341 560 


Ove brojke pokazuju da su površine oranica oko 1870. bile 
manje negoli ranije, ali one nisu, što se moglo očekivati, pretvorene 
u vinograde. Istina, postoje podaci i o oranicama s vinovom lozom, 
zacijelo »brajdama«, koje su samo djelomično zapremale njihove 
površine. Možda se upravo tu nalaze površinske razlike. Sredinom 
19. st. je samo 22% zemljišta bilo obrađeno; 76% bilo je neobrađe¬ 
no, dok su 2% pokrivali neplodno tlo, vode i putovi. Kao vučna 
stoka pri oranju su, pored volova, rabljene i krave, budući da je 
konja bilo vrlo malo. Tada su se najviše u Sukošanu uzgajale razne 
vrste žita i sočiva. Godišnje se proizvodilo oko 105000 litara raznih 
žita i sitnog sočiva, što je iznosilo 112 litara po stanovniku. Nadalje, 
godišnja proizvodnja crnog vina iznosila je u prosjeku 168290 'dara, 
odnosno 180 litara po stanovniku. Maslinova ulja se proizvodilo 
17578 kg, dakle 19 kg po stanovniku, a sijena 57867 kg godišnje. 
Treba reći da je proizvodnja drva bila prilična: godišnje se sjeklo 
6976 kubičnih metara drva, koje je najvećim dijelom prodavano u 
Zadru Kako se stvarno kretala proizvodnja vina sredinom 19. st. 
pokazuju dva podatka: do 1854. je selo u prosjeku dobivalo 3000 
barila, najviše u zadarskoj preturi, a već te godine, zbog bolesti 
loze samo 200 barila vina. 43 Nema podataka o poljodjelskoj 
proizvodnji iz kasnijeg razdoblja, ali se može pretpostaviti da je ona 
ostala na razini prethodnog vremena. 

Pored zemljoradnje žitelji Sukošana se zanimaju stočarstvom, 
zahvaljujući velikim raspoloživim površinama pašnjaka pokrivenih 
makijom. Kako se kretao broj tamošnje stoke, možemo naslutiti iz 
podataka iz prve polovine prošlog stoljeća. I njih ćemo predstaviti 
tabelarno: 44 

Vrst stoke Godina 



1822. 

1825. 

1830. 

1844. 

konji 

16 

14 

8 

4 

magarci 

127 

93 

155 

99 

goveda 

241 

299 

329 

386 

sitna stoka 

1803 

1616 

1585 

1964 

svinje 

- 

10 

- 

- 

Ukupno 

2187 

2032 

2077 

2453 


Brojke pokazuju da tamo nije bilo onoliko stoke koliko bi se 
moglo očekivati s obzirom na prostrane pašnjake. Razumljiv je 
jedino mali broj stoke krupna zuba, budući da nije bilo livada. 
Isto tako začuđuje mali broj konja, ali također i mali broj svinja, 
ako je vjerovati jednom podatku. Takvo stanje samo djelomično 
objašnjava činjenice da je zbog slabe ishrane i smještaja stoka 
stalno stradavala: tako se npr. zna da je samo 1834. poradi velike 
suše Sukošan izgubio 205 goveda, 4 konja i čak 839 ovaca, 45 što 
je bilo pravo decimiranje sukošanskog stočarstva. Slično se 
dogodilo, u daleko blažem obliku, i 1857. god. 46 

Spomenut ćemo da je u svoje vrijeme u Sukošanu bilo 
relativno razvijeno pčelarstvo. To potvrđuju neki sačuvani poda¬ 
ci. Naime, 1824. je u Sukošanu bilo 45, 1825. god. 71, a 1826. 
god. pak 91 košnica s pčelama. Kao pčelar se posebno isticao 
Grgo Dražić, koji je tada posjedovao 30-34 košnice. 47 No već 
1830. u selu nalazimo samo 81 košnicu pčela, 48 što je svakako 
uzrokovala studen 1828/1829. god. Neki noviji podaci pokazuju 
da je tada ovdje bilo pčelarenja, ali da se ono znatno smanjilo, 
te nije imalo nikakva značenja za život ovdašnjega pučanstva. 

IV. 

Za pučanstvo Sukošana i okolice od posebnog su značenja bili 
mlinovi na vodu za mljevenje žita. Koliko se može razabrati iz 
sačuvanih izvora, u prošlosti su ovdje bila najmanje dva takva 
pogona. Naime, prvi put se mlin u Sukošanu spominje 1340, a 
1481. je samostan sv. Dominika u Zadru dopustio Jurju Vlaho- 
viću iz Sukošana da u zaseoku Mokro sagradi mlin, dakako uz 
obvezu podavanja određenog zakupa. 49 Otada se taj mlin vrlo 
često spominje, jer je mnogo puta mijenjao vlasnike, zakupnike, 
koji su ga rabili pod različitim uvjetima. 50 Početkom 16. st. u 
Prljanima se spominje na posjedu nadbiskupske menze, na 

Potoku jedan mlin vlasništvo braće Dragotić iz zadarskog Varo- 
ša 51 Malo zatim se kaže da je na mjestu nekadašnjeg mlina, koji 
su' jamačno razorili Turci, sagrađen nov vlasništvo ^zadarske 
nadbiskupije, i dan u najam nekom žitelju Prljana. Mlin u 
Mokrom P bio je za Ciparskog rata, te opet .1588. gotovo do 
temelja razrušen, zatim obnavljan najprije 1599, pa ponovno 
1659. od trojice Zadrana koji su ga uzeli u najam ', premda je 

bjesnio rat. . M „ 

Zacijelo je poslije mlin na vjetar postojao uz more, u 
Makarski, čiji su ostaci donedavno bili vidljivi. Nadalje, jos u 17. 
st u Sukošanu je postojao primitivni mlin za meljavu masima i 
izradu ulja 54 , koji se gradio nekoliko godina. Takvi primitivni 
torkuli (mlinovi) bili su u uporabi sve do prvog svjetskog rata, 
što nedvojbeno znači da je ovdašnja preradba maslina bila na 

vrlo niskoj razini. ,_ 

Veliko naselje kao što je bio Sukošan oduvijek je imalo po 
kojeg obrtnika. Tako je 1698. ovdje bio jedan kovač. Sredinom 
19! st. su u selu bila dva kovača odjednom ’. Slična situacija bila 
je sve do Prvog svjetskog rata, s time što se tada javljaju pokoji 
zidar, stolar i postolar. Stanovnici Sukošana nisu nikada bili vise 
okrenuti ribolovu. Godine 1822. u selu postoji 7 ribarskih 
brodica, a tri godine poslije samo tri." Potkraj prošlog stoljeća 
nije bila ništa bolja situacija u tom smislu: 1894. Sukošan 
raspolaže s pet, a 1899. sa šest brodica 58 , što pokazuje da ribolov 
nije mnogo značio stanovnicima Sukošana. Bez obzira na to, 
potkraj prošlog stoljeća se planiralo u Zlatnoj luci uspostaviti 
racionalno uzgajalište kamenica i umjetni ribnjak, sto tada nije 
bilo ostvareno. 


V. 

Još početkom 19. st. bilo je prijedloga da se u Sukošanu otvori 
osnovna škola 60 , ali ta zamisao nije bila ostvarena. Tek 1864. 
ovdje je uspostavljena pomoćna muška osnovna škola, u kojoj je 
nastavu obavljao mjesni župnik, prvi učitelj bio je don Krsevan 
Torbarina. Školske godine 1869/70. školu je pohađalo samo 17 
učenika 61 . Prava, državna osnovna škola, u kojoj je nastav u 
obavljala stručna osoba, Vjeko Skandali otvorena je 1875. 
Neki sačuvani podaci pokazuju da je, kao sk. god. 1880/81, škola 
bila slabo pohađana; od 62 obveznika samo je desetak dječaka 
redovito pohađalo nastavu. 63 Kao razlog tome roditelji su navodili 
tadašnju studen, glad i drugo, što, razumije se, ne može biti 
opravdanjem za izostajanje tolikoga broja učenika s nastave. 

Spomenut ćemo da je i pored toga Sukošan dao profesora Josipa 
Peričića, kasnijega pokrajinskoga nadzornika svih pučkih škola i 
preparandije,Franu Trobarinu te liječnike Božu Peričića i Marka 
Grdovića. 

Stanovit napredak Sukošan postiže tek u drugoj polovini 
prošlog stoljeća. Naime, god. 1853-1872. ovdje je postojala lučka 
ispostava, 64 premda u mjestu nije bilo prikladnoga pristana. 
Gradnja malog mula i kopanje oko njega uslijedilo je 1870. 65 Tek 
potkraj toga stoljeća Dalmatinska vlada započela je gradnju gata 
u luci, 6 koji je dovršen tri destljeća poslije. Početkom 1899. se 
radilo na uspostavljanju »Težačke zadruge« i »Seoske zajmovne 
blagajne« za Sukošan i Bibinje 67 . Nije poznato da li su te 
ustanove bile i utemeljene, budući da ih nekoliko godina poslije 
nema među sličnima u pokrajini, u službenim popisima. 

* * * 


Dakle, može se reći da je Sukošan imao prilično burnu 
prošlost, posebno u doba mletačko-turske apokalipse. Tada i 
poslije njegov živalj je svoju egzistenciju temeljio isključivo na 
poljodjelstvu. Prerada i ribolov jedva su postojali. Kako su rijetki 
seljaci posjedovali dovoljne količine svoje zemlje, većina je 
obrađivala tuđu. Relativno veliko naselje može se tumačiti jedino 
relativno dobrim uvjetima života njegovih žitelja, prostranim 
pašnjacima i šumama. Nešto značajnije mjesto u životu zadar¬ 
skoga područja Sukošan zauzima tek u drugoj polovini prošlog 
stoljeća. 

O. PETAR RUNJE, Zadar 


CRTICE O SUKOŠANU U SREDNJEM VIJEKU 


Brojne župe zadarske nadbiskupije sežu u duboku prošlost 
srednjega vijeka. Područjem današnje zadarske nadbiskupije 
prostirala se u davnim vremenima bigradska, skradinska, kninska 
i ninska biskupija. U srednjem vijeku zadarska nadbiskupija 
prostorno je na kopnu (izuzevši otoke) vrlo malena. Župa 
Sukošan je u srednjem vijeku kao i kasnije uvijek pripadala 
zadarskoj nadbiskupiji. U ovom kratkom prikazu donijet ću 
nešto podataka o mjestu, župi i stanovnicima Sukošana u sred¬ 
njem vijeku. 

Osvrćući se na Bianchija, Amos Rube Filipi piše: »Bianchi 
donosi da se sukošanska župa spominje g. 1523. Međutim 
nalazimo da sukošanski župnik i još 41 župnik onog kraja g. 1482. 
mole u Veneciji, da budu oslobođeni od desetine zbog nepresta¬ 
nog zalijetanja Turaka u ove predjele«. 1 

Na pitanje kada je osnovana župa sv. Kasijana - Sukošan nije 
moguće za sada odgovoriti preciznim datiranjem, ali možemo na 
temelju dokumenata pokazati da je mjesto Sukošan posluživano 
od svećenika već u drugoj polovici 14. stoljeća. 

Radoslava, udova pok. Radina Radoslavića, iz mjesta Suko¬ 
šana - »villa sti. Cassiani«, 24. srpnja 1386. u Zadru pred javnim 
bilježnikom ovjerovljuje oporuku svojega pokojnoga muža Radi¬ 
na, koji je umro 18. srpnja 1386, a svoju posljednju oporuku dao 
je 14. srpnja u punoj svijesti pred svjedocima iz sela Sukošana i 
svećenikom Matejem iz sela »Perglano« - Prljane. Među ostalima 
ostavio je nešto i svećeniku Mateju i crkvi sv. Martina u 
Prljanima, da se moli za ispokoj njegove duše. 2 Time je zasvjedo¬ 
čeno postojanje crkve sv. Martina u mjestu Prljanima pokraj 
Sukošana. Selo Prljane postojalo je još i krajem 18. stoljeća. 1 

U neposrednoj blizini Sukošana nalazilo se i mjesto »Mocro«. 
Zato bi se moglo pretpostaviti da se radi o jednoj župi u 14. 
stoljeću koja obuhvaća nekoliko zaselaka - »villa«: Sukošan (Sv. 
Kasijan), Prljane, Mokro, a vjerojatno i druge zaseoke od čijih 

imena danas postoje samo toponimi na sukošanskom području. 
U dokumentima se srednjega vijeka spominju i sela Perglinavas 
i Perlinadraga negdje na ovom prostoru. I u tom smislu bila bi 
vrijedna jedna detaljna analiza još danas postojećih imena zemlji¬ 
šnih predjela (toponima) na sukošanskom prostoru. U drugoj 
polovici 14. stoljeća spominje se u dokumentima svećenik »Dra- 
gogna« »de littera sclava« - glagoljaš u Perglinavas i Perglinadra- 
ga. 4 

24. listopada 1399. u Zadru pravi oporuku Margareta Businić 
s Dugog otoka i među ostalima ostavlja dvadeset novčića sveće¬ 
niku Butku, župniku sv. Martina »de Pregliano«. Oporuka je 
napisana u Zadru u kući oporučiteljice, u prisutnosti svjedoka 
svećenika Ratka Cenovkovića »de littera sclava« i Cvitana Boško- 
vića stanovnika Zadra. 5 Usput bilježim da se 6. srpnja 1385. 
spominje kao rektor crkve u mjestu »Mocro« svećenik Šimun. 6 
Je li mjesto »Mocro« zaista imalo već tada crkvu, nisam mogao 
ustanoviti. 

Godine 1407. pojavljuju se u Zadru pred javnim bilježnikom 
svjedoci Ivan Radinić, Jurko Mikovilić, Jurislav Gregorijević i 
Utišen Laurentić, svi stanovnici mjesta Sukošana, i izjavljuju da 
je pokojni Ivan, sluga Stojana Riliševića, napravio svoju oporuku 
prije smrti i za izvršioce oporuke imenovao Stojana Riliševića i 
Radetu Vojkovića iz mjesta, tj. Sukošana. Među ostalim svojim 
dobrima ostavlja u oporuci svećeniku Jurju jednu kabanicu i 
njegovu đakonu Nikoli (Jurjevu) jednu tuniku »de pano sclavo«. 
Oporuku je pokojni Ivan napravio 2. studenoga, pred spomenu¬ 
tim svjedocima, a umro je i zatim pokopan 3. studenoga 1407. ; 

Iz oporuke Vidoja pok. Mihovila (Riselenic) »de Sto. Cassia- 
no« - iz Sukošana, napisane 20. siječnja 1408, doznajemo pravo 
prezime svećenika Jurja župnika sv. Martina u mjestu »Perglano« 
koji je prisutan kao svjedok:... »domino Juray Cvitchovich 
parochiano ecclesie Sti Martini de Perglano testibus...« Vidoje je 
izvršiocima svoje oporuke imenovao Mateja Glubčića iz Sukošana 
i Jurja pok. Grge iz Zablaća, inače slugu zadarskog nadbiskupa. <s 

Godine 1407. na 19. prosinca u selu Sukošanu napravio je Bogdan 
iz Mokroga svoju oporuku pred svećenikom Jurjem kapelanom crkve 
sv. Martina u mjestu Perglani, u prisutnosti Marka Ratkovića i Martina 
Probašića iz Sukošana. Umro je 16. siječnja i drugi dan pokopan u 
crkvi sv. Martina u selu Prljanima. 9 To nam samo potvrđuje da su sva 
navedena mjesta bila povezana u jednu crkvenu zajednicu, koja je u 
ono vrijeme vjerojatno bila poznatija kao Prljane. S vremenom će 
prednost dobiti lokalitet bliži moru uz crkvicu sv. Kasijana, po kojemu 
će nastati i naš hrvatski oblik Sukošan. 

Čitajući spise zadarskih bilježnika srednjega vijeka zapazio 
sam da dio stanovnika Sukošana ima svoje kuće i u gradu Zadru 
u predjelu Varoša, i do danas najneuglednijega dijela grada. 
Stoljećima u tom dijelu grada žive seljaci koji imaju svoje 
posjede izvan grada. Kao što danas stanovnici otoka imaju 
potrebu smještaja djece za školovanje u gradu, bilo u vlastitim 
kućama bilo kod prijatelja, tako se i u davna vremena osjećala 
potreba za zaposlenjem i školovanjem u gradu. Vjerojatno je 
najveći broj osjećao potrebu za zaposlenjem u raznim zanatskim 
strukama. Godine 1424. svećenik Nikola Radoslavić, kapelan u 
Sukošanu, prodaje jedan prazni teren do 11 koraka dužine u 
gradu Zadru »ad babas« (u Varošu) Grgi Negloševiću, za 90 
malih novčića. Sa sjeveroistočne strane (»de traversa«) posjeduje 
dijelom samostan sv. Katarine, dijelom Dragoslav »de S. Cassia- 
no«, a sa jugozapadne strane posjeduje dijelom Marko, dijelom 
Dumna »de Sto. Cassiano«. 10 

Godine 1425. Jakov sin pok. Antuna »de Butovano« iz Zadra 
daje na pet godina »svećeniku Nikoli, kapelanu u Sukošanu«, te 
Jurju Gregorijeviću, Šimunu Radojčiću, Pavlu Uvodiću, svi iz 
Sukošana, kao i nekima iz Gorice, svoje masline na području 
Bibinja i obavezuju ih da će ih dva puta godišnje okopati i barem 
jedan put u roku od pet godina »impiquesere«. Vlasniku će 
zemlje davati trećinu godišnjih prihoda i to će ga dovesti na svoj 
račun. 11 Budući da se u dokumentu uz trojicu iz Sukošana navode 
i neki iz Banja i Gorice, u sve osam ljudi, vjerojatno je da je 
svećenik Nikola bio voditelj dobara Antuna de Butovano, jer se 
u dokumentu navodi da svoj osmorici daje po dio na svojim 
posjedima. Čini se naime da je krivo pretpostavljati da su 
svećenici u srednjem vijeku manualni radnici ili obrađivači 
zemlje; oni su radije nadziratelji dobara plemićkih obitelji i u 
svojim župama dijele plemićke, crkvene, a i vlastite posjede na 
obradu. Svećenici su glagoljaši školovani ljudi koji su, kako 
suvremena znanost pokazuje, bili dobri poznavaoci i latinskoga i 
talijanskoga, pa i grčkoga jezika; odlično su poznavali i starosla¬ 
venski, striktno ga razlikujući od govornoga hrvatskoga jezika 
svoga doba. 

Godine 1434. u dokumentu se spominje svećenik Grgo pokoj¬ 
nog Martina i njegov brat »de Perglane«, 12 pa možemo uzeti kao 
sigurno da je i Grgo rodom uz Prljana. 

Interesantno je područje ekonomska snaga sela u srednjem 
vijeku, na našem prostoru. Najveći su dio zemljišta posjedovali 
plemići, biskupija, samostani, crkve i razne druge crkvene usta¬ 
nove kao i bratovštine. Pojedine obitelji obrađuju tuđu zemlju 

uz redovito podavanje četvrtine vlasniku terena. Često se u 
dokumentima navodi kako i seljaci prodaju zemlju, ali oni 
zapravo ne prodaju svoje vlasništvo, nego pravo na obradu tuđeg 
vlasništva. 

Godine 1431. Juraj Blažević i njegova žena Marica iz Suko- 
šana prodaju vinograd na otoku Ugljanu. 1 " Juraj i Petar pok. 
Blaža (Blažević) kupuju godine 1432. jednu trećinu mlina na 
nadbiskupskom posjedu, a druge dvije trećine uživaju Jurko 
Šantić i Matej Ljubičić. 14 Isti dan braća Petar i Juraj Blažević iz 
Sukošana kupuju jedan vinograd u Mokrom. 1 " 

Godine 1438. Jakov de Butovano, zlatar iz Zadra, daje na 
obradu svoje zemlje u Bibinjama i Sukošanu Jurju Jurkovu, 
Krešolu Volčiću i Martinu Radojčiću na deset godina. Ta trojica 
i drugih šesnaest ne imenovanih godišnje će vlasniku davati po 
deset malih novčića, a jedan dan će raditi na imanjima vlasnika 
bez ikakve nadoknade i hrane. Vlasnik će dati samo vino 
voditelju posjeda u dane kada budu radili na njegovim posjedi¬ 
ma. 16 Isti dan Jakov de Butovano daje na dvije godine Petru 
Vačiću »de Sto. Cassiano« dva gonjaja zemlje u Bibinjama s 13 
stabala maslina koje treba vjerno obrađivati, uz uvjet podavanja 
četvrtine svih plodova nađenih godišnje na zemlji. 22. kolovoza 
1438. Jakov de Butovano, zlatar iz Zadra, daje Radoju Šiškoviću 
i Petru Blaževiću iz Sukošana četiri gonjaja zemlje u Bibinjama, 
uz uvijet davanja četvrtine svih godišnjih prihoda sa zemlje. 18 
Međutim, dok vlasnici i posjednici zemalja redovito daju zemlju 
na obradu uz uvjet podavanja četvrtine prihoda, dotle zakupci 
zemalja daju uz uvjet podavanja jedne trećine. Martin Radojčić 
i Ivan Marić, zakupci iz Sukošana, daju Petru Raličiću iz 
Sukošana 38 maslina u mjestu Osrign, uz uvijet da dva puta 
godišnje okopa masline i daje zakupcima trećinu svih prihoda sa 
zemlje. 19 Juraj »Gergorevich vocatus Lisica«, upravitelj dobara u 
Sukošanu gospodina Zanina, zadarskoga plemića, prodaje 17. 
siječnja 1438. Radoslavu Marojiću »de Villa Gorica« 18 maslina 
u predjelu sv. Filipa i Jakova, na vlasništvu zemalja crkve sv. 
Kuzme i Damjana, kojemu treba davati četvrtinu godišnjih 
prihoda sa zemlje. 20 Uz običajene uvjete podavanja vlasniku, 
Juraj pok. Kuzme iz Sukošana prodaje godine 1454. zemlju 
Radašinu Mišljenoviću iz Prljana. Zemlja se nalazi u Mokrom, a 
vlasništvo je samostana sv. Dominika u Zadru. 21 Braća Juraj i 
Tomaš Kovačić (»Cognomine covacichi«), nastanjeni u Sukošanu, 
godine 1439. kupuju zemlje u selu Sukošanu.~ Godine 1435. 
Luka Radoslavić, iz Sukošana, prodaje kuću u Zadru braći Grgi 
i Dujmu, svećeniku glagoljašu. Kuća se nalazi u vlasništvu 

hospitala sv. Marka u Zadru. 23 Iz dokumenta nije jasno gdje je 
na službi svećenik Dujam, ali brat mu Grgo pripada župi sv. Petra 
u Bibinjama, i živi u Bibinjama. 

Mogli bismo iz 15. stoljeća navesti još mnogo drugih podataka 
i imena seljana Prljana, Mokroga i Sukošana. Obilje podataka 
pruža mogućnost istraživanja u raznim vidovima. Ovdje ću 
navesti još samo dva interesantna dokumenta sa skoro 40 prezi¬ 
mena što u Sukošanu što u Prljanima. 

Dobar dio zemljišta u 15. stoljeću na području Sukošana 
posjeduje zadarska nadbiskupija. Biskupija ubire dio prihoda od 
seljana koji obrađuju zemlju. 

Godine 1450. na 24. ožujka javni bilježnik je službeno 
napravio popis dužnika nadbiskupiji u selu Sukošanu. Donosi se 
točno koliko je koja obitelj dužna isplatiti. Evo tih imena: 
Milgost Pletčić, Petar Vlašić, Grgo Rendenšić, Juraj Kovačić, 
Dražoj Baderlić, Beracije Korilić, Marmogna, Ivan Jagnić, Radin 
Radinić, Petar Utišenić, Mira ud. pok. Soschi, Antun Lisičić, 
Martin nećak Jurka, Petar Blažić, Nikola Cvitojević. 24 Ovdje je 
nabrojeno 15 obitelji iz Sukošana koje obrađuju i koriste zemlju 
nadbiskupije. Koliko je bilo onih obitelji koje nisu na ovom 
popisu, ne znamo, ali je vjerojatno da je tada bilo u Sukošanu 
više obitelji nego pokazuje popis. Broj članova u pojedinoj 
obitelji sigurno je prelazio u prosjeku pet članova, što bi značilo 
da je barem stotinu ljudi živjelo u Sukošanu u polovici 15. 
stoljeća. 

Dva dana prije napravljen je u Zadru popis dužnika zadarskoj 
nadbiskupiji iz sela Prljane. Dužnici su dužni isplatiti svoje 
dugove do Božića tekuće godine. To su: 


Juan Zezich 

L. 5, sol. 10. 

Ratchus Dragotich 

L. 4, sol. 15. 

Cressius Chelud 

L. 2, sol. 2. 

Franulus 

L. 5, sol. 6. 

Grubissa 

L. 6, sol. 10. 

Percus Radichich 

L. 1, sol. 6. 

Stojssa Charmich 

L. 4, sol. 10. 

Carsul Dragotich 

L. 6, sol. 7. 

Jadrul Dragotich 

L. 2, sol. 16. 

Radossius 

L. 3. 

Charsul Chuchich 

L. 2, sol. 10. 

Juray Skrinarich 

L. 5, sol.10. 

Antonius Sasinich 

L. 4, sol. 3. 25 


(L. = libra, sol. = soldin) 

Ove sam donio u originalnoj grafiji da bi se vidjelo kako se 
često isto prezime piše različito. I ta neujednačenost pisanja 
prezimena vrlo je česta pojava pogotovu kod bilježnika koji nisu 
hrvatskoga podrijetla. 

Vrlo se često piše različito i selo Prljane. Najčešće se piše 
»Perglane« ili »Perglano«. Ali nije rijetkost da se piše i »Pregla- 
ne« i »Prelgiane«. 25. studenoga 1495. Jakov Domulić iz sela 
»Prelgiane« zadarskoga distrikta prodaje Mateju Dujmoviću iz 
istoga sela »Prelgiane« jedan gonjaj vinograda u mjestu na 
lokalitetu zvanom »Brisina«. 26 Godine 1490. Petar Skverlić iz 
Sukošana prodaje komad zemlje Marku Smoljanoviću u selu 
»Pregliane« na lokalitetu zvanom »Sgon«. 27 

Na području Sukošana i Prljana spominje se više lokaliteta, 
toponima u srednjem vijeku: »Fulminaria«, »Brnestra« »Naus- 
chy« i slično. Spominju se i razna prezimena koja su potpuno 
nestala i prezimena koja su vjerojatno stranoga podrijetla, ali su 
pohrvaćena, kao »Sanudovich«, »Nagoribressich«, »Squerlich« 
»Smolgianovich«, »Vichich« i ovima slična. 

Zanimljivo je da se i do danas sačuvalo prezime Peričić, koje 
je postojalo u 15. stoljeću. 28 

Završit ću s nekoliko podataka o svećeniku Ivanu Kuzmiću, 
glagoljašu, koji je bio župnik u Sukošanu u zadnjim desetljećima 
srednjega vijeka. Katica Kužmić, njegova majka, prodala je 
godine 1459. svoje posjede u Salima, i to na lokalitetu »Crussevo 
poglie et Salsco pogle« i drugim mjestima, ali bez službeno 
pisanog ugovora. To čini 13. svibnja 1465. u prisutnosti svjedoka 
Simuna Maričića i svećenika Šimuna Jurja Glavinića, stanovnika 
Zadra. 29 Ivan Kuzmić, župnik u Sukošanu, javlja se u više 
službenih dokumenata kod zadarskih bilježnika. Godine 1474. 
prodaje gonjaj i pol vinograda u Kukljici, na lokalitetu »Dolac«, 
vlasništvo zadarske plemićke obitelji Zadulinis. 30 Godine 1482. 
Ivan Kuzmić je među svećenicima koji traže oslobođenje od 
poreza, jer su vremena vrlo teška i opasna pred navalama Turaka 
na ove strane. 4. srpnja 1489. izvršitelj oporuke pok. Ivana 
Kuzmića, bivšeg župnika sv. Kasijana, prodaje gvardijanu samo¬ 
stana sv. Pavla na Školjiću jedan stari brevijar napisan na 
pergameni, koji je vlasništvo pokojnog Ivana Kuzmića, za 78 
libara malih. Brevijar je napisan glagoljicom, a bio je neko 
vrijeme založen kod zadarskog trgovca Mihovila Perlice.' 1 

U ovom razdoblju, tj. krajem srednjega vijeka, zabilježeno 
je nekoliko vrijednih podataka gdje se pokazuje ljudska i kršćan¬ 
ska solidarnost sa starijima i nemoćnima, koje sukošanske obitelji 
uzimaju na stan i hranu. Bilo je slučajeva i sudskih rasprava radi 

posjeda. U oporukama se često ljudi sjećaju svoje crkve i 
ostavljaju da se u njoj ili pokraj nje pokopaju i da se prinose 
gregurevske mise i obavljaju druge molitve. 

Čini se da je župa Sukošan s pripadajućim selima u srednjem 
vijeku živjela punim ljudskim, radnim i kršćanskim životom. 
Današnje stanovništvo uživa plodove svojih predaka kojih se s 
ponosom sjeća i priprema bolju budućnost nadolazećem narašta¬ 
ju. Sam naziv Sukošan potječe iz srednjega vijeka. Mrmogna 
pok. Mateja »de villa Succossane« prodaje bratu Radoslavu svoj 
četvrti dio mlina što ga ima u Mokrom.' 2 Ona ima sina Mateja 
koji pravi ugovor o zajedničkom stanovanju s nekim iz »villa 
Succossane«. 3 

I na kraju, ne mogu a da ne iznesem ukratko jedan važan 
momenat iz života župe »Pregliane«, iako je podatak s početka 
novoga vijeka, iz godine 1504! Na blagdan sv. Martina 11. 
studenoga 1504. slavio se zaštitnik župe sv. Martin u Prljanima. 
Na okupu su se našli svećenici glagoljaši i to: Luka, župnik župe 
sv. Petra - Stomorinosello, Andrija, župnik župe sv. Marije - 
Račiće, Juraj Radinić župnik župe sv. Martina - »Perglane«, 
Juraj Pribilović, župnik župe sv. Marije - Sikovo, Matej Stipano- 
vić, župnik župe sv. Tome - Blato. U svoje ime i u ime drugih 
svećenika glagoljaša zadarskoga područja brane povlastice o 
narodnom jeziku i glagoljici u svojim crkvama. Izabrali su svoje 
predstavnike, i to svećenike Mateja Stipanovića, župnika iz 
Blata, i svećenika Martina Murgašića, župnika iz Sali, kojima 
daju punomoć da ih zastupaju pred vlastima i papinskim delega¬ 
tom i pred patrijarhom. Na sastanak su pozvali i nekolicinu 
svjedoka civila iz Zadra, a sve je to pribilježio u javnoj službenoj 
formi zadarski bilježnik Matej Sonszonius. 34 Takav su sastanak 
imali i svećenici glagoljaši u otočkom dijelu zadarske nadbiskupi¬ 
je. Ovdje je važno naglasiti kako se u to davno minulo vrijeme 
jedan značajan sastanak za narodnu stvar održao upravo na 
području Sukošana u mjestu Prljane, o kojem se i do danas čuva 
uspomena u istoimenom toponimu. Izneseni nas podaci potiču da 
se s ljubavlju sjećamo naših starih, da im odajemo počast i da se 
za njih molimo. 

NIKOLA JAKŠIĆ, Zadar 


GRADITELJSKI I UMJETNIČKI SPOMENICI 
U SUKOŠANU KROZ POVIJEST 


Osobitim izborom smještaja u dnu prostrane, plitke i zaštićene 
uvale na malome rtu, Sukošan raspoznajemo kao jedno od onih 
naselja naše obale koja su svoj »urbani« lik stvarala u prvim 
desetljećima 16. stoljeća. Pod pritiskom sve učestalijih turskih 
provala nametnuli su se rtovi - istureni u moru - najprikladnijim pri 
odabiru lokacija utvrđenih naselja u vremenu kada je opasnost 
prijetila s kopna, a otvoreno more bivalo posljednjim garantom 
sigurnosti u slućaju da seoski zidovi nisu u stanju odoljeti prijetećoj 
artiljeriji. Tako Sukošan svoj današnji izgled duguje onim teškim 
vremenima u kojima je valjalo napustiti staništa smještena nepo¬ 
sredno uz obradive površine koje su inače bile svakodnevna 
preokupacija seljaka. I mada je naselje u svom današnjem liku 
oblikovano dosta kasno, početkom 16. stoljeća, položaj mu ipak 
bijaše odabran od ranije. Jer na mjestu budućeg sela stajala je od 
davnina crkva posvećena sv. Kasijanu, a bila je vjerskim središtem 
žiteljima što su se u blizini bavili ratarstvom. Tako se zapravo 
srednjovjekovno selo u 16. stoljeću okupilo oko središnje toćke 
kojoj su od davnina bili duhovno usmjereni te se opasalo zidom 
stječući dojam relativne sigurnosti. 

U trenutku kada mu se ime po prvi put pomalja iz povijesne 
tame godine 1289, prije ravno 700 godina, Sukošan je već posjed 
zadarskog nadbiskupa; i ne samo Sukošan već i susjedno mu selo 
Prljane. Ta dva sela zajedno činila su najveći i najbogatiji posjed 
zadarske nadbiskupije, smješten izvan granice grada, koja je bila 
negdje u Bibinju. Prema Zadru graničilo je sa Slovšanima i 
Bibinjem, prema kopnu sa srednjovjekovnim selom Račiće (danas 
Debeljak), a prema istoku sa selom zvanim Mokro. 

Spomenici rimskoga razdoblja 

O najstarijim graditeljskim ostacima na prostoru Sukošana 
danas znamo još uvijek veoma malo. Ipak uzduž gorske kose poviše 

današnjeg naselja pružao se zid vodovoda (aqueductum) što je 
opskrbljivao vodom rimski grad Zadar (colonia Jader). Taj je 
vodu dovodio s izvora Biba pokraj Vranskoga jezera, pružajući 
se od Biograda preko Filipjakova, Turnja i Tukljače do Sukošana 
i Bibinja prema gradu, a danas mu se kod Sukošana jedva 
raspoznavaju tragovi. 

Na južnom rtu uvale u kojoj je smješten Sukošan, a koji se 
danas zove Bribirština, uočeni su ostaci nekih davnih građevina 
o čijem bi se značenju i vremenu nastanka moglo govoriti tek 
nakon provedenih arheoloških istraživanja. To što su dijelom 
potopljeni sluti na rimsko razdoblje. U srednjem se vijeku ti 
objekti ne spominju, mada se susrećemo s nazivima »punta 
Barbirisce« 1456, i »Barbirov rat« 1475. U oba slučaja spominju 
se na toj poziciji samo nadbiskupski maslinici, što govori da je 
arhitektonski kompleks već pripadao prošlosti. U svakom slučaju 
zabluda je dovoditi ga u vezu s knezovima Bribirskim, osobito s 
njihovim palačama ili utvrdama, kako to susrećemo kod starijih 
pisaca. 


Sv. Martin na Kaštelini 

Par kilometara udaljenosti od Sukošana prema kopnu nalazi 
se crkvica posvećena sv. Martinu biskupu. To je jednostavan 
objekt pravokutnog tlorisa sa polukružnom apsidom okrenutom 
prema istoku. Ulaz je na zapadnom pročelju nadvišen zvonikom 
na preslicu. Mada nije imala svoda, crkvica se raspoznaje kao 
građevina romaničkog stilskog obilježja (SI. 5.). 

Bila je to župna crkva srednjovjekovnog sela Prljane, a 
smještena na položaju Brižina (»Brisina«), kako je zapisano 
1508. Prema njoj su vodile dvije ceste, jedna iz Sukošana što se 
spominje već u 13. stoljeću, a druga od smjera Zadra preko 
srednjovjekovnog sela Sutmukulje (»Sutmichuliesello«), danas 
Kopranj kod Babinog duba. Uokolo crkve bili su vinogradi i 
masline koje na posjedu zadarske nadbiskupije obrađivahu žitelji 
Prljana. Nedaleko crkve, na potoku (Prljanski) spominje se 1437. 
šest nadbiskupskih mlinova i neki drugi položaji, Mostina, Zgon, 
Hovrljica (Babina hovrljica), Belaj. 

Ime srednjovjekovnog sela dolazi u tri lika, Pergliane, Per- 
glina draga i Perlina vas. Crkva sv. Martina zabilježena je u 
izvorima srednjega vijeka mnogo puta, najranije 1387. godine. 
Iste godine, a i jednu ranije, spominje se i prvi poznati nam 
župnik, imenom Matej, koji tu i stanuje. Iza toga u godinama 

1399 , 1401. i 1402. javlja se svećenik Butko, a 1409. svećenik 
Juraj Cvitković. Žitelji Prljana bili su organizirani u bratovštinu 
(»fratalia ecclesie Santi Martini de villa Pergiane«) koja se izričito 
navodi 1430. Katkada su crkvi ili bratovštini oporučno zavještali 
svoja prava na nadbiskupskom imanju, najčešće manji vinograd. 
Oko crkve bilo je župno groblje u kome su sahranjeni žitelji triju 
susjednih sela: Prljana, Sukošana i Mokroga. I danas se na terenu 
uokolo crkve raspoznaju srednjovjekovni grobovi. 


Župna crkva sv. Kasijana 

Najznačajniji spomenik Sukošana jest svakako njegova župna 
crkva. Posvećena sv. Kasijanu postojala je već zasigurno prije 
1289. kada se prvi put spominje, a selo je po njoj dobilo i svoje 
ime. U svom današnjem obliku to je objekt 17. stoljeća (SI. 2.), 
građen neposredno pred kandijski rat. Na sjeverozapadnom 
portalu uklesana je godina gradnje (1642), a u sakristiji i svečani 
glagoljski natpis o posveti iz 1674. godine. Za to teško vrijeme u 
kome je nastala prilično je velika, duga 24, a široka 9,5 metara. 
Zasnovana je kao pravokutni prostor s nešto neobičnom orijenta¬ 
cijom, okrenuta kopnu. Ima raspoznatljive odlike baroknog stila, 
mada skromne, ponajprije na glavnomu portalu. Uz nju je 
mnogo kasnije prizidan i zvonik po nacrtu poznatog arhitekta i 
konzervatora Ćirila Ivekovića. Starijoj crkvi pripadala je svakako 
oprema sjeverozapadnog portala (SI. 8.). To je najvredniji detalj 
na objektu s polukružnom lunetom nadvišenom timpanom. Lu- 
neta nosi grb koji se svakako odnosi na nekog zadarskog 
nadbiskupa, jer su uz njega uklesani pastoral i mitra. Po stilskim 
odlikama pripada romanici. Odnosi se na popravak ili pregradnju 
crkve u prvoj polovici 14. stoljeća. Tom je prilikom iz zadarske 
katedrale prenesen i reprezentativni zabat oltarne pregrade koji 
više nije bio u upotrebi, sada za novu svrhu opreme portala. 
Cjelovito sačuvani zabat u potpunosti je ispunjen ornamentalnim 
motivom lozice što se vješto plete uokolo uklesanog križa. Dvije 
golubice u vrhu obožavaju križ. Ovo je najreprezentativniji zabat 
oltarske pregrade u našoj srednjovjekovnoj umjetnosti, nastao 
valjda u sredini 11. stoljeća ili nešto ranije. Na njemu je 
naknadno isklesan natpis koji govori o gradnji župne crkve u 
vrijeme župnika Šimuna Banića, a godina 1642. uklesana na 
starijoj luneti, odnosi se upravo na taj natpis. Inače u Sukošanu 
su primijećeni i ulomci skulpture predromaničkog stila iz 9. ili 10. 
stoljeća, a ti se zasigurno odnose na opremu crkvenog namještaja 


53 




drevne crkve sv. Kasijana. To su jedini pouzdani podaci za 
procjenu njene starosti. Srednjovjekovnu crkvu sv. Kasijana, 
onu prije gradnje iz 17. stoljeća, opisao je 1579. papinski vizitator 
Valier. U tim teškim vremenima nakon ciparskog rata bila je 
pokrivena slamom, bez podnice i sa malim zvonikom bez zvona. 

Uokolo same crkve u srednjem se vijeku češće spominju 
vinogradi, što svakako znači da taj prostor nije bio na današnji 
način urbaniziran. Nema vijesti groblju. Osim toga, neobična 
orijentacija crkve izgrađene u 17. stoljeću sluti na to da u vrijeme 
gradnje više nije poštivala prostornu dispoziciju one starije. Ima 
čak indicija da nije sagrađena na istom mjestu, već istočnije od 
one prvotne. Naime u temeljnoj strukturi zida kuće zapadno od 
crkve vidi se sloj gradnje karakteritičan za romaničko razdoblje. 

Među prvim svećenicima u Sukošanu se 1355. godine spominje 
neki imenom Lovro, a svećenik Nikola je 1425. godine spomenut 
kao kapelan crkve sv. Kasijana. U godini 1474. zabilježen je 
svećenik Ivan Kuzmić. On je posjedovao stari glagoljski brevijar 
»unum breviarium veterum scriptum in littera sclava in bonbonci- 
na« koji je godine 1489, nakon njegove smrti, nasljednik Petar 
Skvarlić prodao gvardijanu eremita >sv. Ivana u samostan na 
otočiću Galovcu pred Prekom. Ova vijest svakako svjedoči da su 
svećenici 15. stoljeća u Sukošanu bili glagoljaši. 


Nadbiskupski ljetnikovac 

U pitomu pejsažu sukošanske uvale, usred svog najvećeg i 
najznačajnijeg posjeda, a na umjetno nasutu otočiću, dao je 
zadarski nadbiskup Matheo Valaresso podići godine 1470. ljetni¬ 
kovac. Danas gotovo u cijelosti porušen, sa skromnim ostacima 
zida što strše sred uvale upućuju na izvanredno vješto odabranu 
lokaciju takvoj namjeni. Bijaše to palača pravokutnog tlorisa na 
kat, monumentalnih dimenzija s pravokutnim otvorima (SI. 9.). 
Predstavljala je svakako najznačajniji primjerak ladanjske arhi¬ 
tekture u 15. stoljeću na širem prostoru regije. Upravo se u toj 
palači zrcali dio onog humanističkog duha što u to doba nešto 
jače zapljuskuje naše obale, a koji je u osobi upravo spomenutog 
zadarskog nadbiskupa imao jednog istaknutijeg predstavnika. Za 
kandijskog rata bijaše već oštećena pa ipak posluži taj ljetnikovac 
za zaštitu lokalnog pučanstva od turske navale. Stariji pisci 
spominju grbove zadarskih nadbiskupa Priulija, Karamana i 
Zmajevića što su bili ugrađeni u zidovima ljetnikovca, a to znači 
da je tijekom 17. i 18. stoljeća ipak obnavljan. Danas se tim 

grbovima zameo svaki trag. Ipak jedan reprezentativni primjerak 
sa simbolom zmaja, grb nadbiskupa Zmajevića, uzidan je u 
Sukošanu u kuću zvanu biskupija (SI. 10.), no taj nipošto ne mora 
potjecati s palače jer je u Sukošanu nadbiskup imao svoju kuću. 


Crkva Blažene Djevice na starom groblju 

Izvan zidina staroga sela, nasuprot njegovim kopnenim vrati¬ 
ma, sagrađena je 1650. godine crkva posvećena Blaženoj Djevici 
u vrijeme kandijskog rata i velike pošasti kuge (SI. 4.). Orijenti¬ 
rana slično kao i župna crkva sa svetištem okrenutim kopnu, 
zacrtana je kao pravokutni prostor s pročeljem prema selu. 
Građena je od tesanog vapnenca bez vidnih odlika baroknoga 
stila kome pripada. Najzanimljiviji dijelovi njene gradnje su 
svakako dovratnici (SI. 11.). Za tu su svrhu iskorištena dva 
predromanička arhitrava, onaj lijevo ornamentiran beskonačnom 
troprutom trakom što tvori niz jednostavnih čvorova (pereca), a 
desni pak ornamentiran nizom troprutih kružnica, među kojima 
se isprepleće dvostruka tropruta traka. To su svakako reljefi 9. 
ili 10. stoljeća i potječu bez sumnje sa stare crkve sv. Kasijana. 
Ti reljefi najrječitiji su dokaz o njenoj starosti i procjeni vremena 
gradnje, jednako kao i još jedan ulomak s troprutim osmicama 
uzidan u samu crkvu sv. Kasijana. Unutar crkvice na njenu 
jugoistočnom zidu stoji lijepi jednostavni renesansni oltar (SI. 
12.). Zabat oltara u kome je isklesan u visoku reljefu lik mrtvoga 
Krista nose kanelirani pilastri na čijim su postoljima renesansni 
grbovi. Taj oltar je svakako dopremljen iz Zadra, pripadao je 
ranije ili crkvi kojeg ukinutog samostana ili čak samoj katedrali 
kojoj je interijer u 18. stoljeću posve izmijenjen. Na pročelju 
crkve nad portalom uzidan je natpis koji spominje gradnju (SI. 


ADI V APRILE PRINCIPIATO OVESTO COMUN 
Dl S CASSIAN LA FABBRICA 
... A NOME DELLE GRAZIE CHE NE GVARDI 
.DA OVESTO MALE CAPELLAN DON ZVANE 
SANGULIN DE 1650 

Uokolo crkve je napušteno groblje, a u funkciji nadgrobne 
ploče tik ulaza je jedan reprezentativni renesansni grb iz 15. 
stoljeća. Nažalost, dio simbola u grbu je otučen pa nije jasno na 
koga se odnosi. Rad je vrhunske kvalitete (SI. 14.). 

Natpis opata Petra Zadranina 


Nasuprot groblju nad Gornjim vratima od sela uzidan je 
jedan natpis pisan goticom (SI. 15.). U njemu je riječ o gradnji 
neke crkve posvećene sv. Ivanu Krstitelju. Crkvu je nanovo 
sagradio Petar Zadranin opat samostana sv. Kuzme i Damjana 
sa Ćokovca poviše Tkona i postavio posvetni natpis 4. kolovoza 
1376. godine. Smatralo se da natpis potječe sa crkvice sv. Ivana 
u Bibinju, no kako spomenuti samostan u Bibinju nije imao ni 
posjeda ni crkve, najvjerovatnije je da natpis potječe sa crkve sv. 
Ivana Krstitelja u Gorici. Godine 1646. kada je gorički svećenik, 
čuveni ratnik Don Stjepan' Sorić, podigao narod na ustanak, 
prebacio se na obalu, na mletački posjed, upravo u Sukošan, pa 
valjda sobom i donio taj natpis kao spomen na svoju bivšu župu. 
Natpis glasi: 

MEMOR1E PER HOC SCR1PTUM C/OMENDATUR OUOD 
RUINATA FUNDITUS HEC ECCLESIA DEO DEDICATA / ET 
DECOLATIONI GLORIOSI JOH(annis) / BAPTISTE ET 1N 
LAUD (cm) EI(us)DE(m) REST(au)RAVIT DE NOVO FRAT(er) 
PETRUS DE JADRA DEI ET AP(osto)LICE GR(atia) AB/BAS 
S(an)C(to)R(um) COSME ET DAMI(ani) DE MONTE JADRENSIS 
DIOCE(sis) ET C/APELLANUS D(omi)NI N(ost)RI PAPE CUR- 
RENTIBUS A(n)NIS DOM1N1 M CCC LXX VI DIE IIII/MENSIS 
AUGUSTI. 

Don Stjepan Sorić bijaše iz Sukošana ili Bibinja, a o tomu 
posredno svjedoči i stih iz Kačićeve pjesmarice: 


I sad mu se nahodi desnica 
Koja Turke krajišnike smica 
U malenu selu Sukošanu 
Slava Bogu pokoj don Štipanu. 


Predmeti umjetničkog obrta 

U Sukošanu je sačuvano nekoliko vrlo vrijednih primjeraka 
zlatarskih proizvoda obrednog karaktera. Pripadaju vremenu 14. 
i 15. stoljeća i uklapaju se u krug gotičkog zlatarstva Zadra koje 
je upravo u to doba dostiglo svoj vrhunac ne samo u čuvenoj 
škrinji sv. Šimuna bogoprimaoca već i u brojnim drugim zlatar¬ 
skim proizvodima obrednog karaktera danas izloženih u Stalnoj 
izložbi crkvene umjetnosti u Zadru. Među njima je i jedan 

ophodni križ iz Sukošana (SI. 16.). To je zanimljiv, ponešto 
rustičan rad u pozlaćenom bakrenom limu. Na aversu je raspeti 
Krist, a u medaljonima Bogorodica i sv. Ivan. gore orao, simbol 
sv. Ivana Evanđelista, a u podnožju Adam izlazi iz limba. Na 
reversu u središtu je okrunjena Bogorodica s malim Kristom i 
svetačkim likovima u medaljonima. 

U župnoj crkvi se čuva jedna gotička piksida (ciborij) od 
pozlaćenog srebrnog lima (SI. 17). Kutijica je u obliku kugle koju 
nosi držak što izranja iz ornamentirane osmerostrane baze. 
Vrijedan spomena je i jedan gotički kalež kome je zamijenjeno 
postolje, ali je sačuvan reprezentativni »kaštilac« na dršku s 
gotičkim arhitektonskim elementima. Rad je u pozlaćenu srebru 
(SI. 18.). 

Najljepši primjerak je svakako ophodni križ kasnogotičkih 
karakteristika 15. stoljeća (SI. 19.). Na aversu je raspeti Krist s 
likovima Bogorodice, sv. Ivana i sv. Mihovila u medaljonima i 
Adamom u podnožju. Na reversu je jedan sveti biskup u svečanoj 
odori, a u medaljonima simboli četiriju evanđelista. Mora da je 
to sv. Martin koji je na sličan način prikazan i na nekim drugim 
zadarskim srednjovjekovnim spomenicima. Znamo naime da je 
crkva u Prljanima bila posvećena sv. Martinu i da je njen inventar 
dospio najvjerojatnije u Sukošan, zajedno sa župljanima. To je 
dakle ophodni križ koji je u Zadru u 15. stoljeću izrađen za crkvu 
sv. Martina poviše Sukošana. 

Od vrednijih slikarskih radova u Sukošanu nije ništa sačuva¬ 
no. Ipak arhivske vijesti svjedoče da je jedna Sukošanka 1492. 
za pokoj svoje duše ostavila nešto novaca da se načini jedna 
oltarna slika za crkvu sv. Kasijana »unam anchoniam pro anima 
sua...« Jednako apostolski vizitator koji je pohodio crkvu 1579. 
vidio je na njenu oltaru jednu staru ikonu. To su za sada jedini 
podaci koji govore o srednjovjekovnim slikarijama Sukošana. 


57 





Dokument u kojem se prvi put spominje Sukošan 


NEDO GRBIN, Zagreb 


GLAGOLJICA I GLAGOLJAŠI U SUKOŠANU 


Opći pregled 

Još uvijek ne znamo kada se je glagoljica, to naše najstarije 
pismo, pojavila na zadarskom području pa tako i u Sukošanu i 
njegovoj okolici jer o tim počecima nemamo nikakvih podataka. 
Dakako, glagoljica i njeni širitelji popovi glagoljaši bili su prisutni 
i u zadarskom kraju kao i drugdje u Dalmaciji već u X. st., što 
zaključujemo po odlukama splitskih crkvenih sabora g. 925. i 
928. na kojima se je vodila žestoka borba između glagoljaškog i 
latinaškog svećenstva o upotrebi narodnog jezika u bogoslužju. 
Od samog početka, u krajevima gdje se uspjela proširiti, glago¬ 
ljicu prate razne nedaće, progoni, uspjesi i padovi da bi početkom 
XIX. st. pod pritiskom austrijskih i francuskih vlasti prepustila 
svoje mjesto latinici kao lakšem i praktičnijem pismu, najprije u 
javnoj upotrebi, a zatim i u crkvenoj administraciji. Pojavom 
Rimskog misala tiskanog latinicom g. 1927. više se ne misi niti iz 
glagoljskih misala, a Drugi vatikanski koncil (1962-1965) uveo je 
u bogoslužje žive narodne jezike te se od tada misi na suvreme¬ 
nom hrvatskom jeziku i potpuno ukida tzv. glagoljaška misa. 

U tim prošlim vremenima nastale su za potrebe bogoslužja i 
druge crkvene potrebe razne glagoljske knjige i knjižice, koje su 
pisali domaći popovi glagoljaši (matične knjige, madrikule, oporu¬ 
ke, ugovori i si.) i vješti prepisivači glagoljaši (misali i brevijari). 

Od starih bogoslužnih knjiga u Sukošanu nije nam se ništa 
očuvalo, premda znamo da su neke postojale. Tako je 4. VII. 1489. 
prodan gvardijanu samostana sv. Pavla na Školjiću (kod Preka) 
jedan stari brevijar napisan glagoljicom na pergameni, vlasništvo 
Ivana Kuzmića župnika sv. Kasijana (Runje 1989). Prilikom Valie- 
rove apostolske vizitacije g. 1579. bila su u crkvi sv. Kasijana dva 
glagoljska misala; jedan nov, a drugi vrlo trošan, pa je vizitator 
rekao da se popravi na mjestu gdje je kanon (Filipi 1972). Vizitator 
Michele Priuli g. 1603. našao je u crkvi sv. Kasijana jedan glagoljski 

misal od pergamene i drugi »in bombicino« (Filipi 1972). Vjerojatno 
su to isti misali koje je vidio i Valier g. 1579. Priuli, dalje, u svom 
izvještaju govori da postoji bratovština sv. Kasijana koja ima svoja 
pravila i da se uredno vode računi. Najvjerojatnije je, da su ta 
pravila i računi bili upisani u madrikuii te bratovštine, i to 
glagoljicom kojom su se tada služili sukošanski svećenici. Od svega 
toga ništa se nije očuvalo, jedino znamo za odlomke brevijara koji 
se čuva u Publičnoj biblioteci u Lenjingradu (Milčetić 1955). 

Iz XVII. st. očuvala su se 3 natpisa na crkvama sv. Kasijana i 
Gospe od Milosrđa; 3 madrikule bratovština: sv. Antuna. Divice 
Marije od Mirakula i Gospe od Karmena; 7 matičnih knjiga; 
Naredba zadarskog kneza i Zbornik duhovne građe. 

Iz XVIII. st. očuvala su se 2 natpisa; 5 madrikula bratovština: 
sv. Kasijana, sv. Martina, sv. Križa, Duš od Purgatorija i Gospe 
od Milosrđa; 6 matičnih knjiga; 10 oporuka; Komad zbirke propo¬ 
vijedi i još 5 manjih rukopisa. 

U XIX. st. vrlo malo je napisano glagoljicom. To je nekoliko 
upisa u matičnim knjigama i neki zapisi u madrikulama. 

Iz XX. st. odnosno g. 1973. imamo glagoljski natpis na novom 
zvonu crkve u Debeljaku, koji je nastao kao uspomena na hrvatsko 
glagoljsko pismo kojim su napisani mnogi naši glagoljski spomenici 
u prošlosti. 

Budući da je Sukošan bio dosta dugo blizu mletačko-turske 
granice, česta meta turskih napada, pustošenja i paljenja kad su 
potpuno nestali sukošanski zaseoci Prljane, Mokro i možda još koji 
danas nama nepoznati zaselak, ne možemo ni očekivati da se je 
moglo očuvati više te baštine, osobito one starije, nastale prije XVI. 
st. Zato to što nam je ostalo trebamo još bolje čuvati i očuvati za 
buduća pokoljenja, jer su to važni izvori ne samo za povjesničare 
nego i za filologe, ekonomiste, sociologe, pravnike i demografe. 
Bez te baštine ne može se pisati niti povijest Sukošana. Te knjige 
i natpisi su spomenici naše kulture i dokaz naše prisutnosti kroz 
stoljeća na ovim prostorima. 

U opisu četiri glagoljska natpisa u ovom su radu obilato 
korišteni podaci Branka Fučića (Fučić 1982), a za četiri rukopisa 
koji se čuvaju u Arhivu JAZU u Zagrebu podaci Vjekoslava 
Štefanića (Štefanić 1969. i 1970). Sedam madrikula i osam matičnih 
knjiga ukratko je opisao Vladislav Cvitanović te su ovdje korišteni 
i njegovi podaci (Cvitanović 1951). Četiri matične knjige u Historij¬ 
skom arhivu u Splitu (Morović 1965.) nisu se uspjele obraditi jer 
su u rasutom stanju te ih najprije treba urediti i utvrditi im stranice. 
Također čekaju na obradu i odlomci brevijara koji se čuvaju u 
Lenjingradu. 

U opisima natpisa i rukopisnih knjiga nastojalo se reći ono 
najhitnije, ne upuštajući se u paleografske osobine pisma ili 
specifičnosti jezika. Slova koja manjkaju u izvorniku u translite- 
raciji su nadopunjena i stavljena u zagrade, a kratice su razrije¬ 
šene da budu tekstovi što razumljiviji. U izvornim glagoljskim 
tektovima nema velikih slova na početku rečenice kao ni točke i 
zareza na svojim mjestima. U transliteraciji je sve to provedeno 
da tekstovi budu što jasniji. Slovo ft (jat) u natpisima je 
transliterirano kao e, a u rukopisima je transliterirano odmah kao 
ja. I u natpisima i rukopisima na više mjesta ft (jat) je u funkciji 
slova j te ga na tim mjestima treba i čitati kao slovo j. Slovo jp 
(ju) u rukopisima je transliterirano kao ju, ali je ponekad i u 
funkciji slova j, pa je tako i transliterirano. Slova s brojčanim 
vrijednostima transliterirana su odmah kao brojke. 

U nastavku ćemo malo pobliže opisati sukošanske glagoljske 
natpise, pa rukopisne knjige, knjižice i spise koliko je to primje¬ 
reno za ovu publikaciju. Zatim ćemo navesti sve dosad poznate 
svećenike rodom iz Sukošana i one koji su služili u Sukošanu. 


Glagoljski natpisi 

1. NATPIS U ŽUPNOJ CRKVI SV. KASIJANA, g. 1674. 



BI KRŠĆENA NA JIME 
SVETOGA KASIEANA 

CRIKVA OVA I KRSTI VANJ 
ELISTA ARH1BISKUP ZADARSKI 
MISECA MAEA NA 15 
1674 

Dakle u natpisu se govori da je zadarski nadbiskup Ivan 
Evanđelist Parzaghi (1669-1688) krstio (posvetio) crkvu na ime 
svetoga Kasijana 15. svibnja 1674 (Fučić 1982). 

Natpis je na kamenoj ploči koja je ugrađena u zid sakristije 
nad vratima koja vode u svetište crkve. Ploča je od sivog tvrdog 
vapnenca veličine 58 x 34 cm profilirana okvira, a natpisno polje 
joj je 45,5 x 22 cm. Pismo je glagoljski kurziv s dosta klesarskih 
grešaka, naime klesar se je zabunio i dio teksta iz trećeg retka 
upisao u drugi pa je to naknadno ispravljao. Tako se vidi i dio 
prvobitnog teksta što čini natpis nejasnim u 2. i 3. retku. Slovo 
E (jat) u funkciji je slova j u riječima Kasijana, maja. Slova su 
visine od 1,1 do 4,5 cm. 


2 NATPIS NA UGLU CRKVE GOSPE OD MILOSRĐA, 
g. 1651. 

Na nekadašnjem groblju pred seoskim vratima sagrađena je 
zavjetna crkva Gospe od Milosrđa, g. 1650. kako glasi natpis nad 
vratima pisan talijanskim jezikom, a na jednom obrađenom 
kamenu veličine 56 x 15 x 14,5 cm uzidanom u jugoistočnom uglu 
pročelja uklesan je glagoljski natpis koji glasi: 



1651 

TO PISAH £A MIKO PILUŠIĆ 

Dakle Miko Piljušić, vjerojatno tada mladi klerik, htio je 
ovjekovječiti svoje ime i upisao ga ili dao upisati na uglu netom 
izgrađene crkve g. 1651. Taj Miko (kasnije Miho) spominje se 

kao svećenik oko g. 1670. I danas postoji to prezime u Nađevici, 
zaselku između Sukošana i Debeljaka. Pismo tog natpisa je 
glagoljski kurziv. Drugo slovo I u riječi »Pilušić« je napisano 
bosančicom, a slovo E (jat) u riječi »ja« stoji u funkciji slova j. 
Lijevo ispod glagoljskog natpisa je grafit pisan bosančicom, ali 
se može pročitati samo: PIŠA L... (Fučić 1982). 

3. DVA NATPISA NA PRAGU CRKVE GOSPE OD 
MILOSRĐA, g. 1651. i 1660. 

Na donjem pragu lijevog prozora crkve Gospe od Milosrđa 
napisana su glagoljska slova od iste ruke kao i ona na uglu: 

Ta slova označuju godine, i to 1651. i 1660. Prag je od sivog 
i dosta mekanog vapnenca koji se pod utjecajem atmosferskih 
prilika troši i slova se sve slabije vide (Fučić 1982). 

4. NATPIS NA GRLIĆU GUSTERNE JOSIPA PERIČIĆA, 
g. 1741. 

U dvorištu kuće Josipa Peričića pok. Augustina, na gornjem 
dijelu kamenoga grlića gusterne uklesan je glagoljski natpis koji 
glasi: 



1741 NA 
24 LUA 
FATA 

Dakle: 1741. (godine) na 24. lu(j)a (srpnja) fata (učinjena, 
dovršena) je ova gusterna ili možda samo njen grlić o čemu 
govori natpis. Pismo je glagoljski kurziv. Neka slova su ružna i 
već slabo prepoznatljiva. Riječ »fata« (fatta) uzeta je iz talijan¬ 
skog jezika i česta je u stilizaciji tekstova na tom jeziku kada se 
govori o dovršenju nekog djela, objekta ili si. što se je često 
primjenjivalo i u našim primorskim krajevima za vrijeme Mlečana 
(Fučić 1982). 


5. NATPISI NA POSUDICAMA ZA SV. ULJA, XVIII. st. 

U župnoj crkvi sv. Kasijana bile su u upotrebi posudice za sv. 
ulja. To su dvije posudice od srebrnog lima pričvršćene jedna do 
druge. Svaka je visine 40 mm, a promjera 30. Imaju poklopce 
bez hvataljki za otvaranje koje su otpale. Na bokovima posudica 
ugravirana su po dva kurzivna glagoljska slova US i UK koja 
znače: U(lje) S(veto) i U(lje) K(atekumensko). Ispod tih slova 
ugravirane su riječi: Crisma i Catec(umenorum) što je oznaka 
ovih ulja na latinskom jeziku. 



Te su posudice po obliku, izradi i duktusu slova potpuno 
slične posudici za sv. ulje u Luci na Dugom otoku, što znači da 
su proizvedene u istoj radionici, možda negdje u Zadru (Grbin 
1988). 


6. NATPIS NA ZVONU CRKVE U DEBELJAKU, g 1973. 

Debeljak je nekadašnji zaselak Sukošana koji je tek u najno¬ 
vije vrijeme dobio svoju crkvu pa tako i zvona zalaganjem i 
doprinosom župljana i njihova župnika don Ivana Zorice. Tom 
je prilikom g. 1973. na donjem dijelu velikog zvona , u natpisnom 
polju 20 x 7 cm, odliven glagoljski natpis koji glasi: 

S PASENIE NAŠĆE(!) O MARIE 
V’ RUCE TVOE EST 


Ispod toga natpisa odliven je velikim slovima latinice ali na 
suvremenom hrvatskom jeziku isti tekst, koji se lijepo čita na 
našoj fotografiji: SPASENJE NAŠE, MARIJO, U TVOJIM JE 
RUKAMA. 

Predložak za taj glagoljski natpis bila je jedna sličica s 
latinskim tekstom prema kome je sastavljen glagoljski tekst. U 
drugoj riječi glagoljskog teksta zabunom je odliveno slovo 4 1 (šć, 
št, ć) umjesto slova LU (š). Natpis je nastao iz pieteta prema 
glagoljskom pismu na kome su u prošlosti napisani toliki hrvatski 
glagoljski spomenici. 


Glagoljski rukopisi 

Glagoljski rukopisi iz Sukošana koji su nam se očuvali mogu 
se svrstati u 4 skupine, i to: 1. madrikule bratovština, 2. matične 
knjige krštenih, vjenčanih, krizmanih, mrtvih i broja duša, 3. 
oporuke i 4. ostalo. Sve se to danas čuva na nekoliko mjesta: u 
Župnom uredu u Sukošanu, Historijskom arhivu u Zadru, Histo¬ 
rijskom arhivu u Splitu, Arhivu JAZU u Zagrebu, jedno pismo 
(potvrda) u Gradskom muzeju u Šibeniku i odlomci brevijara u 
Publičnoj biblioteci u Lenjingradu. 

I. 

U XVII. i XVIII. st. u Sukošanu je bilo najmanje osam 
bratovština (skula) od kojih su se očuvale njihove »poslovne 
knjige« - madrikule, i to: sv. Kasijana, sv. Martina, sv. Antona, 

sv. Križa, Duš od Purgatorija, Divice Marije od Mirakula, Gospe 
od Karmena i Gospe od Milosrdja. U oporukama još se spominju 
dvije; Večere Gospodinove odnosno sv. Sakramenta i Duha 
Svetoga. Te bratovšine su nastale (ili su obnovljene) od g. 1638. 
do 1757, ali se sv. Kasijana spominje već za apostolske vizitacije 
g. 1603 (Filipi 1972). Prvi udarac zadale su im francuske vlasti 
svojim dekretima g. 1807. i 1811 (Cvitanović 1964) da bi se 
potpuno ugasile g. 1818. Djelatnost im je bila svima vrlo slična. 
Glavna im je briga štovanje i održavanje oltara svojega zaštitnika, 
mise i molitve za živu i mrtvu braću, međusobno poštivanje, ukop 
braće i godišnji sastanci - gozbe, što se vidi iz pravila koja su 
obično na početku madrikule. Zatim slijedi imenik braće redov¬ 
nika, a potom braće »šekulara« (svjetovnjaka). Najveći dio 
prostora u madrikulama zauzimaju neke vrste zapisnici: o izboru 
uprave, obračunu i predaji imovine novoj upravi i tzv. »kantima« 
(dražbama): kože, mesa, loja, bubrega, srca, slezene, kuhana 
mesa, turte (vrsta kruha) i si., što su braća na tim dražbama 
uzimala i naknadno plaćala. 

Pismo madrikula je pretežno kurzivna glagoljica sa sjeverno- 
dalmatinskim osobinama XVII. i XVIII. st. kojom se piše 
uglavnom do devedesetih godina XVIII. st., a zatim se piše 
latinicom i, razumije se, na hrvatskom jeziku. Nekoliko zapisa 
napisano je bosančicom. Jezik je pretežno čakavsko-škokavski, 
ikavski. Nekoliko zapisa i odredba vlasti iz g. 1745. kako se imaju 
voditi ove knjige (u 3 madrikule) napisano je na talijanskom 
jeziku. Pisari madrikula su sukošanski župnici i kapelani, koji se 
nisu potpisivali te je teško utvrditi što je tko napisao. Madrikule 
su dosta oštećene od duge upotrebe, a većini nedostaju korice, 
nekima i ponešto listova. 

Sedam madrikula koje se čuvaju u Župnom uredu u Sukošanu 
obradio je Vladislav Cvitanović g. 1948-1949 (Cvitanović 1951) i 
tad im je označio stranice, a Matrikulu Bratovštine Gospe od 
Karmena i Odlomak matrikule duša u Sutkošanu koje se čuvaju 
u Arhivu JAZU obradio je Vjekoslav Štefanić (Štefanić 1969. i 
1970). Njihovim sam se podacima obilato poslužio u ovom 
prilogu. U nastavku ćemo ih malo potanje opisati. 


7. MADRIKULA SKULE SV. KASIJANA, g. 1704-1800. 

Knjiga od 4 rastavljena sveščića 10 + 20 + 20 + 10 = 60 
listova odnosno 120 stranica veličine 42,5 x 15,4 cm. Prema staroj 
glagoljskoj paginaciji u prvom sveščiću manjka 10 listova, vjero¬ 

jatno isto toliko i u četvrtom, ali se to ne da utvrditi jer tamo 
nema stare paginacije. Godine 1985. pronašli smo prvi sveščić 
među spisima u Župnom uredu u Sukošanu koji Cvitanović nije 
vidio pa ni označio stranice. Drugom, trećem i četvrtom sveščiću 
koji su bili prišvršćeni označio je stranice od 1. do 100. Zato sada 
u ovoj knjizi imamo dva puta označene stranice 1-10 i 31-40, pa 
je poredak stranica ove madrikule 1-10, 31-40 i 1-100. Knjiga je 
ispisana kurzivnom glagoljicom kojom se piše do 1786, zatim 
latinicom do g. 1800. Na početku je jedan zapis bosančicom, a 
na str. 43-45 je Zorzi Bembo g. 1745. upisao svoje opaske na 
talijanskom jeziku kada je knjigu revidirao. Na praznu str. 67. 
su nalijepljene 2 potvrde i na str. 96. još je jedan zapis na 
talijanskom jeziku. Prazne su stranice: 10, (11-30 manjkaju), 31, 
37-38, 46, 78-80, 82-91. i 95. Madrikula je vlasništvo Župnog 
ureda Sukošan. 

Knjiga sadržava: popise braće, naknadno upisane kapitule 
(pravila) i zapisnike o godišnjem izboru uprave (suca i 2 mlađa), 
njihove obračune i predaju imovine novoj upravi, »kanti« (dra¬ 
žbe), troškove, pozajmice, popis dužnika, inventara i si. bez 
pravog kronološkog reda. Pojedinosti: 

Na str. 1 na vrhu je zapis napisan bosančicom: Ja don Miško 
Marinović donih ovu madrikulu iz Mletak i dah za nu dukat 1. 
Slijede 2 zapisa glagoljicom: 1711 mi bratija Sutkošanci odabra- 
smo da se ne mozi prodati nikada trgovcu kuće nijedne nego bratu 
selaninu ali (ili) u crikvu , ako bi proda da se mozi odvrći od sela. 
Ja parohijan podpisah po riči iste braće. 

1718 na 1 zunia. Kada poidoše voinici na Dulcin i prid nima 
voivoda Ante Marinović , s nim brade 20 i 6, svaki boli od nega. 
Sutkošan. Alfir i (j)a Jakov Matošić. 

Na str. 2 upisana su: Braća redovnici , njih 23. 

Na str. 3-9 upisana su: Braća Skule svetoga Kasijana , njih 226 
do g. 1797. 

Na str. 34: 1778 na 18 jenara u Sutkošanu. Budući se skupila sva 
braća starci i starešine od sela u kuću brasku i selansku odrediše i 
svi jednokupno odabraše i oblubiše za svoga prokaratura općenoga 
i za vas komun go(spodi)na Zaneta Škangraji dajući rečenom 
go(spodi)nu Zanetu svu njihovu oblast , da on mozi pojti prid 
kojemu drago pristole za ne (njih) i za nihove pravice prokurad , 
govoriti i braniti , pravdati se i iskad put od pravice za isti komun. 
Ako li bi rečeni g(ospodi)n Zaneto otišao kontra u jednoj malahnoj 
stvari prodva istom komunu, da rečeni komun mozi ga izvaditi 
namah iz prokuraturstva. Pisah ja pop Šimun Radošević Calović 
parok po zapovidi svega komuna i staraca. 

Na str. 35: 1787 na 12 novenbra. Ne na(h)odeći se kapitulov 
potribnih u ovoi madrikuli zato odrediše sva braća skupljeni upisati ovi 
kapituli zdol pisani. Slijedi 8 kapitula (pravila) kojima se određuju mir 
i ljubav među braćom, molitve za mrtvoga brata, kazne za međusobne 
uvrede, nedolazak na brašćinu, na sprovod umrlom bratu, na crkveni 
rad, da se ne ispijaju zdravice na zajedničkoj gozbi i si. 

Na str. 39: 1690 na 6 novenbra. Mi braća S(vetoga) Kasiana 
pogodismo se s voivodom Šimon Bičićem za masline i zemla ka je na 
Orišinan da bude crkvi S. Kasiana, da braća čine jednu misu na godišće 
za pokornoga Mikelića i da braća kupe jedan misa(l) za Bičića. I bihu 
kuntenta braća i jisti Bičić i negov sin Jure i mi braća S. Kasiana kupismo 
misa(l). 

Na str. 94: Na prvi febrara 1782 kada priminu pokorni d(o)n Ante 
Labus. Budući moleni kapitan Luka Smolić i sudac S. Kasijana Šime 
Pašić od Mande Labusove matere po(kojnoga) d(o)n Ante da joi crikva 
zaduži jaspri čin će učiniti sprovod po(kojnomu) d(o)n Anti. I dade joi 
sudac S. Kasijana Šime Pašić groša šest 6 i polučak šinice čini libar 10 
i robu crikvenu u čemu ga zakopaše. Štimasmo robu libar 30 čini usve 
groša deset 10. A ista Mande Labusova podloži crkvi S. Kasijana šest 
stupi maslin u Zlošani dokle plati. I bihu svidoci (J)erko Medić i Vid 
Grakalić i Šime Krekić. Piša d(o)n Jerolim Šimić parok istoga mista. 

Na str. 99: Ja isti Perica stratih s volon sve braće za kada su pošli u 
Osor prid jenerala i hodia (j)e Stipe Raspović i Mate Krešen i Garga 
Vidak i isti prokaratur Pere Peričića. I stratismo toga puta: to(lori) 5, i 
li(bar) 5, ga(zet) 6, so(ldini) 10 a to kada su sardara kvarelali... 

Na str. 100: 1724 na 17setenbra. Ja Jurica Gašparović i(z) Sukošana 
i ja Tome Baričević iz Bibin budući došli u Sukošan prisvitlomu 
arcibiskupu Zmajeviću da nas žusta radi kuće ka je bila Bare Karamarka 
i nemogući se žustati meju se i budući odluči ja isti Gašparović i jisti 
Tome Baričević, dasmo je i darovasmo istu kuću crikvi S Kasiana u 
Sukošanu da mole Boga za one mrtve. 1 ovo odlučismo i učinismo prid 
istim arcibiskupom i prid svidoci kapitanom Perom Pizerićem i Jivicom 
Smolićem i Grubišom Vučinovićem i Štipanom Marinovićem i Proda¬ 
nom Štavunom i Miškom Margitićem iz Bibin. 

Pisah ja isti don Pave Grdović parok od Sukošana. 

8. MADRIKULA SKULE SV. MARTINA, g. 1753-1818. 

Knjiga od 60 listova veličine 44,1 x 15 cm. Prvi list bio je prazan te 
je Cvitanović na njemu napisao naslov: Bratovština s. Martina 1753-1818 
(Glagolica). Od drugog lista je započeo paginaciju, tako ova knjiga ima 
118 označenih stranica umjesto 120. Korica nema ali je ipak dobro 
očuvana osim vanjskih listova i na rubovima. Pisana je kurzivnom 

glagoljicom do g. 1783, a potom latinicom do kraja 1818. Samo je 
manji dio ispisan, i to str. 1-3, 7, 9-11, 19-36, 118 glagoljicom i 
37-52, 115, 117 latinicom. Ostale su prazne. Madrikula je vlasništvo 
Župnog ureda Sukošan. 

Knjiga sadrži: kapitule (pravila), imenike braće, zapisnike o 
»kantima« (dražbama), izboru uprave, obračune i predaju imovine 
novoj upravi, prošnje, posudbe novaca, primitke i si. Pojedinosti: 

Na str. 1: 1753 na 13 otonbra. Mi braća Skule S(vetoga) Martina 
u Sutkošanu taknuti Duhom S(vetim) i milošću S(vetoga) Martina 
ponovismo crikvu negovu da se može u njoj misa govoriti. I 
učinismo ovu Skulu za moći u napridak jistu crikvu luminati i u 
poštenu uzdržati s pomoću Božjom i svetoga Martina. I ovda pišemo 
kapituli po kojih se j imaj u vladati jista braća. Ka(pitul) 1. Da bude 
mir meju braćom ... 

Slijedi 9 kapitula na str. 1, 2 i 3. 

Na str. 7: 1753 na 13 otonbra. Ovdi se pišu poštovana braća 
redovnici. Bi brat po(štovani) go(spodi)n don Pave Grdović paro- 
kian od Sutkošana ... Upisano je svega 8 redovnika. 

Na str. 9-11 upisana su braća »šekulari« (svjetovnjaci), njih 100. 

Na str. 58 i 115 dva su sporedna zapisa iz g. 1838. i 1843. pisana 
na talijanskom jeziku. 

9. MADRIKULA SKULE SV. ANTONA, g. 1673-1818. 

Knjiga od 54 lista veličine 41,2 x 14,0 cm odnosno 108 
stranica. Na početku ima još sivi zaštitni list dok je na kraju 
otpao, kao i korice. Knjiga je manjkava i slabo očuvana, oštećena 
je od crva i vlage, ali ipak čitljiva. Pisana je kurzivnom glagolji¬ 
com do g. 1796, a potom latinicom hrvatskim jezikom do 1818. 
Prazne su stranice: 11, 54, 71-76, 90-105 i 107. Madrikula je 
vlasništvo Župnog ureda Sukošan. 

Sadržaj: popis braće, kapituli (pravila), zapisnici o izboru 
uprave (suca i 2 mlađa), obračuni i predaja imovine novoj upravi, 
»kanti« (dražbe), davanja, dugovanja, kazne i si. bez pravog 
kronološkog reda. Pojedinosti: 

Na sivom zaštitnom listu zapis je bosančicom u 7 redaka koji 
je gotovo nečitljiv. Ispod toga Cvitanović je napisao naslov ovoj 
knjizi: Bratovština s. Antuna od g. 1673-1818. (Glagoljica). 

Na str. 1 piše glagoljicom: 1673 na 3 decembra počine Skula 
svetoga Antona u Sudkošanu. Učini prvu brašćinu (gozbu) voi- 
voda Mate Pizerić. 

Na str. 2-3 popis je braće redovnika, njih 25, koji su upisani 
od g. 1673. do 1818. 

Na str. 4-14 popis je ostale braće i sestara koji su upisani u 
tom vremenu. 

Na str. 16, 33 i 42 upisano je 5 odredaba (kapitula, pravila), 
i to u različito vrijeme: g. 1720, 1776, 1783, 1769. i 1770. Evo 
samo dvije: 

1720 na 8 decenbra u Sukošanu. Oblubismo mi braća svetoga 
Antona da činimo svako godišće jednoga prokaratura. I tako ovo 
isto (godišće) učinismo Matu Nadinića neka naša s(veta) Skula 
grede upravnije i bole. Str. 16. 

Godišća g(ospodino)va 1783 na 25 otunbra. Mi braća Skule 
svetoga Antona na stolu Luke Šikića odredismo da se ima kantati 
(j)edna misa za Levačića koi (j)e sagradio menšu od istoga oltara 
a to da mu je kanta redovnik brat od Skule ... Str. 33. 

Na str. 106: 1720 na 8 decembra. Budući ja Pere Peričić u 
Skuli svetoga Antona i tako ja isti Pere darovah istoi Skuli i braći 
tersje u Punti bibinskoi a oni da da(j)e(j)u misu na godišće a to 
zemla i misa za uvik da bude obsluženo. 

10. MADRIKULA SKULE SV. KRIŽA, g. 1751-1818. 

Knjiga od 38 listova veličine 30,8 x 21,2 cm odnosno 76 
stranica. Uvezana je u korice od kože, a između korica i listova 
ima po jedan sivi zaštitni list. Nešto je oštećena od vlage i crva, 
ali ipak dobro očuvana i u cijelosti čitljiva. Pisana je kurzivnom 
glagoljicom do kraja g. 1788, a zatim latinicom do 1818. Knjigu 
su započeli pisati s oba kraja pa su tekstovi na str. 68-76 naopako 
prema tekstovima na str. 1-50. Prazne su str. Ib, 2, 23, 38, 51-67, 
71-72 i Ha. Na prednjoj korici Cvitanović je napisao naslov 
knjige: Bratovština s. Križa od god. 1751-1818 (Glagolica). 
Sukošan. To je ponovio i na prvom zaštitnom listu. Knjiga je 
vlasništvo Župnog ureda Sukošan. 

Sadržaj: zapisnici o izboru uprave (suca i 2 mlađa), obračuni 
i predaja imovine novoj upravi, »kanti« (dražbe), popis dugova¬ 
nja iz stare madrikule, pozajmice i si. bez pravog kronološkog 
reda, zatim kapituli (pravila) i popis braće. Pojedinosti: 

Na str. 1: 1793 ovo godišće bila (j)e pričinjena kandela stara. 
Učinena je nova po rukam zlatara Nikole Jurovića. Strošeno (j)e 
suviše staroga srebra cekina 12, li(bar) 28. Bi sudac Anton Medić. 

Na str. 68 naopako: Odredismo da imamo činiti kantati 
(j)ednu misu za Mijata Levačića a to za dobročinstvo što učini 
menšu od oltara istoga i ovu misu da ima plaćati sudac koi bude 
i ovo da se ima davati dokle bude Skula i isti oltar. (1783. na 15 
decembra). 

Na str. 69-70 naopako, upisano je 9 kapitula (pravila). Početak: 
1764 na 10 setenbra. Budući se izgubila madrikula naša s(vetoga) 
Križa i š nom naši kapituli zato mi jista braća učinismo ovi kapituli 
po kojih se imamo vladati i obsluževati pod penu (kaznu) kako 
kapitul bude zapovidati. 

Na str. 73-76 naopako, popis je braće od početka do g. 1817. 
Upisano je 112 braće, od čega 7 redovnika. 

11. MADRIKULA SKULE DUŠ OD PURGATORIJA 
g. 1745-1818. 

Ovoj madrikuli pripada sveščić od 22 lista koji se čuva u Arhivu 
JAZU u Zagrebu pod sign. VIII 155 i naslovom: Odlomak 
matrikule Bratovštine duša u Sutkošanu, g. 1745-1818 , koji je g. 
1958. kupljen od Antikvarijata PNZ u Zagrebu, i drugi sveščić od 
24 lista koji se čuva u Župnom uredu u Sukošanu. Budući da je u 
ovom drugom sveščiću upisano »poslovanje« do kraja g. 1788, a 
Skula je postojala još g. 1818, što se vidi iz upisa braće, moguće je 
postojao još jedan sveščić u koji se je upisivalo »poslovanje« 
glagoljicom i latinicom do g. 1818. 

1) Sveščić u Arhivu JAZU ima 22 lista veličine 27 x 18,5 cm 
koji su tako označeni i od kojih su ispisani samo listovi: 1, 2-3b, 5, 
8-10b, dok su ostali prazni. Pismo je kurzivna glagoljica pisana od 
više pisara sa sjevernodalmatinskim osobinama XVIII. st. 

Ovaj sveščić sadrži samo statut (kapitule, pravila) i popis braće 
g. 1745-1818. Pojedinosti: 

Na listu 1: Mi braća b(laženih) duš od purgatorija učinismo ovu 
madrikulu kada poča skula jistoga oltara u koju madrikulu oče se 
zapišivati jista poštovana braća svaki koji hoće a neka daje u skulu 
kako kapituli budu zapovidati. 

Na listu 2: Mi braća b(laženih) duš od purgatorija taknuti s 
jiskrom Duha S(vetoga) i s pomoću duš od purgatorija učinismo ovu 
skulu na jime novoga oltara koji je učinen na jime blaženih duš od 
prgatorija i ovdi pišemo kapituli po kojih se jimaju vladati jista braća. 
Slijedi 9 kapitula na list. 2-3b. 

Na listu 5: 1745 na 12 zuna. Ovdi se pišu poštovana braća 
redovnici. Bi brat po(štovani) go(spodi)n don Pave Grdov(i)ć 
parokian od Sutkošana koji nagovori braću učiniti oltar i skulu i kupi 
na dar ovu madrikulu. 

Bi brat don Grga Nadinić itd. Ukupno je upisano 11 redovnika. 

Na listu 8: Ovdi se pišu braća šekulari (svjetovnjaci). Bi brat 
kapitan Grgo Pizarić itd. ukupno 148 braće i sestara svjetovnjaka, 
list. 8-10b (Štefanić 1970). 

2) Sveščić u Župnom uredu u Sukošanu ima 24 lista veličine 
27,0 x 18,5 cm odnosno 48 stranica. Broširan je, osrednje očuvan. 
Ispisan je od više ruku kurzivnom glagoljicom osim 2 kratka 
zapisa latinicom na str. 46 i 48. Prazna je str. 2. Vlasništvo je 
Župnog ureda Sukošan. 

Ovaj sveščić sadrži zapisnike o »kantima« (dražbama), izboru 
uprave (suca i 3 ili 2 mlađa), obračune i predaju imovine novoj 
upravi, pozajmice novca, prodaju žita, pohrane novca u škrinju 
i si. sve naizmjence do str. 48 i u slijedu od 1745. do 1788. g. 
Pojedinosti: 

Na str. 12: 1752 na 26 novenbra ... Iznemosmo iz (s)krine 
cikini 7, filipov 10 , dukata 4 a to za ka(n)delu od srebra i za križ 
od latuna a to z dopušćenem star(i)jih kapitana Pizerića , Šime 
Nadinića , Jakova Smolića Koralije , suca Vujevića. 

Na str. 20: 1757 na 11 februara dadosmo Mandi Torbarinovoj 
žita kvarte 2 zapada li(bar) pedeset i dvi a ona založi vola Skuli 
da će p(l)atiti do brašćine, ako ne plati do brašćine neka braća 
uzmu vola po štimi. 

Na str. 28: 1763 mi braća Skule b(laženih) duš od prgatorija 
zajmismo Skuli b(lažene) Gospe popovskoj za oltar cikina 3. To 
je Skula Gospe od Milosrdja. 

12. MADRIKULA SKULE DIVICE MARIJE 
OD MIRAKULA, g. 1657-1818. 

Knjiga danas ima 99 listova veličine 28,2 x 20,5 cm odnosno 
198 stranica. Negda je bila uvezana i vjerojatno imala 120 listova, 
što se može zaključiti po manjkavim sveščićima (16 + 20 4- 20 + 
4 + 19 4- 20 = 99). Ovi sveščići nisu složeni po slijedu događaja; 
bit će se razišli, pa ponovno privezani. Zbog vlage neke su 
stranice slabo čitljive, uglovi istrošeni i saviti, a ima oštećenja i 
od crvotočine. Pismo ove madrikule je kurzivna glagoljica koja 
ide do g. 1800, a ostalo latinica. Bosančicom su napisana samo 4 
retka g. 1667. (str. 166 i 167), a talijanskim jezikom opaske od 
vlasti koje su knjigu revidirale g. 1745. (str. 77-79). Prazne su 
stranice: 6-9, 12-14, 28-32, 47, 69-73, 84, 88, 106-119 i 122-144. 
Knjiga je vlasništvo Župnog ureda Sukošan. 

Knjiga sadrži: dva kapitula iz g. 1657, jedan iz g. 1696, popis 
braće i sestara, zapisnike o izboru uprave (suca i 2 mlađa), 
obračune i predaju imovine novoj upravi, »kanti« (dražbe), 
popise dužnika, plaćanje dugova, zaloge za dug (halje, puške, 
prstena), »note od senice i mrtvine« i si. bez pravog kronološkog 
reda. Pojedinosti: 

Na str. 1: U Jisusu lit G(ospod)inovih tad teciše 1657 kada bi 
početa(k) od ove poštovane Skule Divice Marije od Mirakula i ka 
Divica Marija je od mirakulo(v) i ona da nam u pomoć bude. 

Kapitu(l) parvi. Ki će se dojti pridati u ovu našu Skulu Divice 
Marije od Mirakula da jima učiniti lemozinu ku može a to 
najmane li (bar) 6 , tri ovo godišće a do leta tri i sviću. 

Kapitu(l) drugi. Ako bi koga g(ospod)in B(og) brata ali sestru 
sudi iz ovoga svita da jima dati svaki brat i sestra za brata ili sestru 
soldini 4 za negovu dušu i ki ne bi da ti groši, budi kaštigan 
izvaržen iz naše Skule. 

Na str. 11: je popis braće redovnika, njih 19, od 1657. do 1783.g. 

Na str. 15: U ime g(ospodi)na Boga i Divice Marije lit 
Gospo(dino)vih 1657 na 3 miseca aprila kada se sastaše ova braća 
da se popišu na čast i na slavu blažene i slavne Divice Marije majke 
dekana Viče u kući vojvode Ivana Krećića u Sutkošanu ki čini 
učiniti ovi naš novi o(l)tar od svojega u(bo)štva na čast i na 
poštene Divice Marije ki stoji u crikvi s live strani blažene Gospe 
od Milosrdja ka je prid Sutkošanom crikva nova. 

Bi brat Stipe Krećić namisto oca. 

Slijedi popis braće i sestara, njih 195, do g. 1818 (str. 15-22). 

Na str. 27: 1657 na 6 miseca otumbra kada počeh pisati ovu 
madrikulu ja don Mikula Bonaučić kada zapisah najprija braću u 
nu } budući u ono vrime žaknom pištulski(m) zahvaleći g(ospo- 
di)nu Bogu i Divici Mariji. A ovu madrikulu biše posla vojvoda 
Ivan Krećić iz Bnetak oltaru svomu koga je učini na poštene i na 
čast i na slavu Divice Marije da mu bude pomoćnica na onom i 
na vom svitu nem i braći negovoi amen. 

Na str. 35, 36 i 37 zapisi su glagoljicom iz g. 1723. gdje je 
nekoliko puta napisano ... mi braća blažene Gospe od Kanavaca. 
Danas u Sukošanu nije poznato značenje riječi »Gospe od 
Kanavaca«. Možda je to ipak »Gospa od Mirakula«? 

Na str. 120-121 popis je sestara, njih 30, od 1657. do 1818? 

13. MATRIKULA BRATOVŠTINE GOSPE 

OD KARMENA U SUTKOŠANU, g. 1638-1818. 

Knjiga od 58 listova veličine 26,2 x 20,3 cm. Uvezana je u 
smeđu kožu, dobro je očuvana. Sva je ispisana (osim str. 2a) čak 
i na unutrašnjim stranama korica. Pismo je kurzivna glagoljica 
pisana od raznih ruku, ali pretežu nekaligrafski i neuredni oblici. 
Na str. 7b i na korici dva su sporedna zapisa pisana bosančicom. 
Knjiga je sada u Arhivu JAZU u Zagrebu (sign. VIII 154) koji 
ju je kupio g. 1958. od Antikvarijata PNZ u Zagrebu. 

Sadrži: pravila (kapitule), imenik braće, godišnji izbor uprave 
(suca i 2 mlađa), obračune i predaju imovine novoj upravi, 
»kanti« (dražbe) mesa i žita i poneku kaznu nediscpliniranoj 
braći. Sav taj zapisnički materijal razasut je po knjizi bez 
kronološkog reda. Pojedinosti: 

Na list. 3-6 upisan je statut bratovštine (skule). Početak: 1638 
na 18 luja kada počesmo Skulu Blažene Gospe od Karmena u 
Sutkošanu budi nam u pomoć u vike vikom amen. 

Parvi kapitu(l) svaki brat i sestra ki te se pridati u ovu Skulu 
Divice Marije od Karmena da jima dati najmane li(bre) 3 i sviću 
a to udile za stolom i da ne mozi sudac pisati nikogar dokle ne 
pita braću. 

Ukupno ima 25 kapitula od kojih su prva 22 pisana od prve 
ruke, a drugi dodani nešto kasnije. Iz statuta odnosno kapitula 
se vidi da ova bratovština nije imala posebne fizionomije: glavna 
je briga za oltar, za ukop braće i za godišnje sastanke. Određuje 
se da se na skupove ne smije nositi oružje, do koje udaljenosti 
imaju ići po brata koji je umro izvan mjesta, kako ukopati 
okuženog: zavući ga s kukami u grob i zakopati ga. 

Na list. 7-13 imenik je braće redovnika njih 32 i svjetovnjaka 
kojih je do g. 1818. upisano 270. 

Na unutrašnjoj strani prednje korice je ovaj glagoljski zapis: 
1645 na 25 luja kada se napovida rat s Turci gospoda bnetačka i 
činiše Bnečani sve živo i dicu i žene i robu da se ponese i(z) svega 
kraja go(r)nega u gradi i po školi (otocima) a ludi (ljudi) ki su za 
boi da stoj(e) u seli(ma) a tad bih za p(a)rohijana u Sutkošanu ja 
don Šimun Banović. 

Iako je bratovština osnovana g. 1638, u ovoj knjizi nema 
njenih zapisnika prije g. 1645. kao ni poslije g. 1747. što znači 
da knjiga nije potpuna; njen dodatak je vjerojatno izgubljen 
(Štefanić 1970). 

14. MADRIKULA SKULE GOSPE OD MILOSRDJA, 
g. 1728-1818. 

Knjiga od 87 listova veličine 42,3 x 15,4 cm odnosno 174 
stranice. Korice su joj ispale, a uvez popustio. Listovi su od vlage 
potamnjeli i oštećeni na uglovima. Neki listovi su odrezani i 
manjkaju. Knjiga je pisana od više pisara, kurzivnom glagoljicom 
do g. 1789, a dalje latinicom. Započeta je pisati s oba kraja pa 
su tekstovi od str. 107 do kraja naopako u odnosu na one 
sprijeda. Prazne su stranice: 17, 18, 60-62, 73-106, 139-157, 
161-165 i 173. Vlasništvo je Župnog ureda Sukošan. 


74 


Knjiga sadrži: zapisnike o izboru uprave (suca i jednog 
mlađeg), »kanti« (dražbe), davanja, popis pripravnika, obračune, 
pozajmice novca, davanje novca na dobitak u zalog zlata, »note 
od šenice i mrtvine«, inventare, imenik braće »šekulara« i 
redovnika, kapitule i si. Pojedinosti: 

Na str. 9: 1728 na 5 luja. Ovdi se zapišivaju braća ona koja 
žele biti naša braća od Skule b(lažene) Divice Marije od Milosrja 
a to u priporuku. 

Budući da u Skuli ne može biti više od 30 braće: 20 redovnika 
i 10 šekulara (kapitul 12), na ispražnjeno mjesto primao se onaj 
koji je imao bolju preporuku. Zato su se zainteresirani ovdje 
upisivali i čekali da ih zapadne ta čast. Taj tekst glasi: Bi u 
prokuri Nikola Smolić itd. Ukupno je ovdje upisano 30 ljudi »u 
prokuri«, tj. koji čekaju. 

Na str. 15: 1736 na 10 luja. Mi ista braća b(lažene) Gospe 
odlučismo kantati jednu misu za pokoinoga Pavla Laću a to na 
isti dan od skup (a) a to do nikoliko vrimena dokle se braći bude 
viditi a jere isti biaše ostavijo Skuli cikina 8 i dolamu s puci i jednu 
sablu a to ne ostavlajući nam nijedan obnig. 1 jiste jaspre stratismo 
u spizu od piatov od peltre (kositra). 

Na str. 137-138 ali naopako i od str. 138 prema str. 137 imenik 
je braće »šekulara«, njih 58, od 1728. do kraja. 

Na str. 159-160 ali naopako i od str. 159 prema str. 160 imenik 
je braće redovnika, njih 52 od g. 1728. do kraja. 

Na str. 167-172 ali naopako i od str. 172 prema str. 167 statut 
je s kapitulima (pravilima). Početak: 1728 na 20 zunna. Mi bratća 
b(lažene) Gospe od Milosardja u Sutkošanu učinismo ovu madri- 
kulu po kojo(j) se imamo vladati u lubavi meju sobon kako reče 
naš Spasitel Isukarst učenikon svoin: mir moj da(j)en vam paki 
po ton pozna(j)en da ste moi učenici... Ovo sada počimlu kapituli 
koih bratća meju sobon naredismo i oblubismo uzdaržati u lubavi 
vazda. Slijedi 22 kapitula od kojih je 14 napisano pri osnivanju, 
a drugi su dodavani kasnije. Kapitul 19. napisan je talijanskim 
jezikom, a 15. se određuje da se na skupu ne smiju piti zdravice: 
zašto to dilo ni(j)e redovniško niti je ugodno g(ospodi)nu Bogu. 

Na str. 174 je zapis: 1763 na 5 luja u Sutkošanu. Učinismo 
oltar od m(r)amora u maloj crikvi i gusta cikini 98. Piša don Pave 
Grdović parokian prez spize što se je činilo meštru. 

Postoji još jedan primjerak ove madrikule u vlasništvu talijan¬ 
skog slavista Artura Cronie. O tome znamo po njegovu članku 
»LIBAR SKULE BL. D. MARIJE OD MILOSRĐA« U SUKO- 
ŠANU KRAJ ZADRA (1727) (Cronia 1936). 

Taj primjerak je knjiga od 116 listova veličine 26 x 19 cm 
uvezana u smeđu kožu. U njoj su ispisani samo kapituli od 7. do 

20. i popis braće redovnika i braće svjetovnjaka, str. 3-6, 11-12 i 
19-21. Sve ostale stranice su prazne. Manjka prvi list na kojem 
je napisano prvih 6 kapitula. Pismo je uglata glagoljica i nešto 
malo latinice, ali na latinskom ili talijanskom jeziku. Najveći dio 
tekstova napisala je jedna ruka koja piše lijepim rukopisom, a 
početak kapitula ukrašava inicijalima. Zbog jedinstvenog rukopi¬ 
sa, skraćivanja teksta kapitula i većeg razdoblja kada su upisivana 
braća, može se zaključiti da je taj »Libar Skule BI. D. Marije od 
Milosrđa« prijepis neke starije madrikule učinjen u drugoj polo¬ 
vici XVIII. st., što pretpostavlja i Cronia. Vjerojatno je prijepis 
učinjen prema našoj mađrikuli koju smo naprijed opisali, samo 
nas zbunjuje godina 1727. u prijepisu, koja je napisana samo na 
jednom mjestu. To može biti greška prepisivača, a možda i 
samoga Cronie. 


II. 

Nakon Tridentinskog sabora (1545-1563) svećenici po župama 
bili su dužni voditi matične knjige: krštenih i vjenčanih, a poslije 
krizmanih, broja duša i umrlih (Strgačić 1959), što su oni i vodili, 
ali nam se sve te knjige nisu svugdje očuvale. O pravilnom 
vođenju tih knjiga brinule su biskupije koje su ih povremeno 
pregledavale. Kasnije su matice postale i vlastima zanimljive pa 
svećenici - matičari dobivaju prerogative javnih državnih službe¬ 
nika. Zato su ih vlasti po potrebi oduzimale i vraćale vlasnicima. 
Nije nam poznato kako i kada su četiri sukošanske matične knjige 
došle u obiteljski arhiv Garanjin-Fanfonja (Morović 1965). Osam 
drugih matičnih knjiga čuvalo se do g. 1949. u Župnom uredu u 
Sukošanu, a onda su odredbom vlasti dodijeljene Arhivu JAZU, 
koji ih je ustupio Historijskom arhivu u Žadru gdje se i danas 
čuvaju (Strgačić 1959). 

Glagoljske matične knjige u obiteljskom arhivu Garanjin-Fan¬ 
fonja, danas u Historijskom arhivu u Splitu: 

15. MATICA KRŠTENIH. SUTKOŠAN, g. 1640-1666. 

Sveščić od 14 listova veličine 35 x 11 cm u rasutom stanju. 

16. MATICA VJENČANIH. SUTKOŠAN, g. 1608-1641. 

Sveščić od 38 listova veličine 35 x 11 cm u rasutom stanju. 

17. MATICA KRIZMANIH. SUTKOŠAN, g. 1610-1675. 

Sveščić od 15 listova veličine 35 x 11 cm u rasutom stanju. 

18. MATICA MRTVIH. SUTKOŠAN, g. 1610-1668. 

Sveščić od 21 lista veličine 35 x 11 cm u rasutom stanju. 

Glagoljske matične knjige u Historijskom arhivu u Zadru: 

19. MATICA KRŠTENIH, g. 1658-1732. 

Knjiga od 130 stranica veličine 29 x 10 cm. Uvezena je u 
poluplatno i dobro je očuvana. Slova su na više mjesta izblijedje¬ 
la, ali su ipak čitljiva. Ispisana je kurzivnom glagoljicom. Na str. 
430 je jedan zapis bosančicom: 1760 kada bi kruta zima velika 
od Miholje do pola maja. Prazne su str. 199, 242, 245, 362 i 381. 

20. MATICA KRŠTENIH, g. 1732-1760. 

Knjiga od 350 stranica veličine 28,4 x 9,4 cm. Uvezana je u 
poluplatno i dobro očuvana osim str. 84-174 koje su oštećene u 
gornjem dijelu od miševa i na donjem dijelu uglavnom od 
upotrebe. Sva je ispisana kurzivnom glagoljicom. Čitljiva. Na str. 
96 jedno krštenje upisano je latinskim jezikom. Prazne su str. 
195, 197 i 198. 

21. MATICA KRŠTENIH, g. 1761-1805. i g. 1808-1818. 

Knjiga od 332 stranice veličine 27,8 x 10 cm. Uvezana je u 

poluplatno i vrlo dobro očuvana i čitljiva. Glagoljicom je pisana 
do g. 1783, a do kraja latinicom, ali ima nešto latinice i g. 1769. 
Po jedno krštenje upisano je talijanski g. 1767, 1771. i 1774. (str. 
59, 89 i 104), a po dva g. 1779.'(str. 146 i 147). Jedno krštenje 
upisano je i bosančicom g. 1780. (str. 157). Sporadično ima 
glagoljice među latinicom do g. 1792. Ova matica je g. 1813. bila 
predana francuskim vlastima u Zadru, a zatim vraćena (str. 326). 

22. LIBAR BROJA OD DUŠ, g. 1748-1783. 

Knjiga od 208 stranica veličine 28,2 x 9,5 cm. Uvezana je u 
poluplatno i vrlo dobro očuvana. Prvi dio knjige (str. 1-182) je 
zapravo Matica krštenih g. 1812-1827. pisana latinicom i hrvat¬ 
skim jezikom, a drugi dio (str. 183-208) je Broj od duš g. 
1748-1783. pisan kurzivnom glagoljicom. Tu su podaci i za župu 
Galovac za g. 1748-1761. jer je tada Galovac bio kapelanija župe 
Sukošan. Prazne su str. 1, 8, 84-90 i 130-180. 

23. MATICA VJENČANIH, g. 1658-1775. 

Knjiga od 320 stranica veličine 29 x 10 cm. Uvezana je u 
poluplatno’. Dobro je očuvana i čitljiva. Neke su joj stranice 

požutjele. Ispisana je kurzivnom glagoljicom, a prazne su str. 262 
i 263. Paginacija je pogrešna: nakon str. 183. vraća se na 174. Na 
str. 312 je ovjera s pečatom u crvenom vosku: Visto e consistente 
in pagine No. 312 dall’I. reg. Capitanato Circolare Žara li 26. 
9-bre"l826. U matici ima imena i Kotaraca, koji su ovamo 
prebjegli pred Turcima, npr: »Mate Novaković i Mandalina 
Gurguričić oba dva od vlahov koji stoje pri Sukošanu« vjenčani 
su g. 1666 (str. 26). 

23. MATICA VJENČANIH, g. 1776-1826. 

Knjiga od 190 stranica veličine 29,1 x 10,3 cm. Uvezana je u 
poluplatno, vrlo dobro očuvana i čitljiva. U njoj se nalazi i 
latinička Matica krizmanih g. 1786-1825 (str. 171-176). Pisana je 
kurzivnom glagoljicom do g. 1783, a do kraja latinicom. Ima 
nešto latinice i od g. 1777. Od g. 1808. do 1812. nema ni jednog 
vjenčanja. Vjenčanja g. 1825. i 1826. upisana su na talijanskom 
jeziku i vrlo kratko. 

25. MATICA MRTVIH, g. 1658-1759. 

Knjiga od 352 stranice veličine 29 x 9,5 cm. Uvezana je u 
poluplatno i dobro očuvana. Prvi listovi su od vlage izblijedjeli, 
ali čitljivi. Sva je pisana kurzivnom glagoljicom. Prazne su str. 
294 i 295. Ima mnogo prebjega iz Ravnih kotara koji se skloniše 
u Sukošan za Kandijskog rata. U veljači g. 1662. poginula su 23 
Sukošanca kod Otresa u borbi,s Turcima. To su: Ivan Milošević, 
Anton Rebac, Jure Rafajlović, Toma Vučković, Tome Šćavuno- 
vić, Anton Rebac, Luka Bulić, Toma Pavlićev, Ivan Matić, Frane 
Brčić, Pave Rebac, Nikola Kovač, Bare Matanić, Jure Stojčević, 
Ivan Brkić, Grgo Bričić, Nikola Radat, Petar Kičić, Vučen 
Dragičević, Grgo Klančić, Petar Vezli, Vulija Vezli i Ilija Grbić 
(str. 12-14). 

26. MATICA MRTVIH, g 1765-1799. 

Knjiga od 152 stranice veličine 27,8 x 9,8 cm. Uvezana je u 
poluplatno, dobro očuvana i čitljiva. Ispisana je kurzivnom 
glagoljicom do g. 1784, a do kraja latinicom, ali ima latinice i u 
g. 1778-1780. G. 1792. upisan je jedan slučaj glagoljicom. Prazna 
je str. 18. 

Tih osam matica dao je g. 1908. uvezati Giovani Battista de 
Krekich-Strassoldo viši savjetnik Namjesništva u Trstu, vjero¬ 
jatno iz rodoljubnih pobuda jer njegovi preci potječu iz Sukošana. 
Poznavao je glagoljicu i bosančicu te je svakoj knjizi izradio 
indekse imena s godinama kada se spominju (Cvitanović 1951). 


78 


27. MATICA KRŠTENIH U GALOVCU, g. 1768-1801. 

Knjiga od 43 lista veličine 28,3 x 9,6 cm odnosno 86 stranica 

koje su sada označene. Između str. 2. i 3. i str. 84. i 85. manjkaju 
po 3(?) lista, što se vidi po prekidu kontinuiteta pisanja. Listovi 
su na početku i kraju oštećeni, potamnjeli i izlizani, a list 29/30 
nema svoga para jer mu je odrezan. Oštećenja su i na rubovima. 
Knjiga nema korica. Pisana je kurzivnom glagoljicom do g. 1789, 
a zatim latinicom do kraja g. 1796. Od travnja 1797. dalje do 
1801. opet se piše glagoljicom. Pet je krštenja upisano bosanči¬ 
com g. 1789. i 1790. Pisari su kapelani i župnici Galovca. Prazne 
su str. 1. i 81, a bila je i str. 2. dok na njoj nisu upisane neke 
črčkarije latinicom i glagoljicom. 

Župa Galovac nekada je bila u sastavu župe Sukošan pa se 
ova matica i čuva u Župnom uredu u Sukošanu. 

III. 

U Historijskom arhivu u Zadru u zbirci zadarskih knezova 
pod naslovom: Tastamenti presentati nella Cancellaria dei Conti 
di Žara (1318-1797) u 7 velikih svezaka-knjiga, među oporukama 
pisanim latinski, talijanski i hrvatski latinicom, uvezano je oko 
310 oporuka sa zadarskog područja pisanih glagoljicom. 

Među tim oporukama ima ih 10 koje su napisali župnici 
Sukošana don Pave Grdović, don Jerolim Šimić, don Šime Špar 
i župnik Dračevca don Jure Nižić za Luču Martincevu iz Sukoša¬ 
na. Te oporuke obično su napisane na prednjoj stranici prvog 
lista arka papira (neke i na više stranica i više araka) dok iza toga 
slijedi prijevod oporuke na talijanskom jeziku koji je napisao 
notar i dodao svoje primjedbe, datum smrti i si. kad je oporuku 
primio od župnika. Ti arci odnosno listovi različitih su veličina i 
naknadno uvezani. Tada su i prišiti lijevom stranom u knjigu te 
im se širina ne može točno izmjeriti. Stoga pored broja koji 
označava širinu stavljen je upitnik, a to znači da je to približna 
širina lista. Evo tih oporuka: 

28. OPORUKA DON MIŠKA SMOLIĆA, g. 1727. 

Pisana je na prednjoj stranici lista papira veličine 28,1 x 19 

cm koji je lijevom stranom prišit u knjigu. Pismo je kurzivna 
glagoljica. Oporuku je napisao 25. listopada 1727. don Pave 
Grdović, a svjedoci su bili don Miat Marinović i don Jure Proto. 
Evo čitav tekst te oporuke: 

1727 na 25 otonbra. 

Ja don Miško Smolić čujući se u lošu životu a u dobroj pameti 

poručujem dušu go(spodinu) Bogu a tilo da bude pokopano u 
crikvi s(vetoga) Kasiana. A sada činim pisati moi taštamenat 
koi oču da bude dobar po mojoi smrti. 

Sada ostavlam jedan cikin u crikvu s(vetoga) Kasijana neka kupe 
kamiž za oni u koi mene ukopaju i neka drže manine (valjda 
masline?) dokle da cikin meštar Frane. Ostavlam Skuli Duha 
S(vetoga) groša 10. 

Ostavlam parokianu nakon parokiana masline u Gunači moi dija 
da mole Boga za me i za moi mrtvi. Ostavlam moi dio od 
intrade i od blaga svega mojoi brači da drže dokle su živi 
zajedno a po smrti Nikole i Mate ostavlam sve Vidu momu 
sinovcu. Ako li bi se brača podilila ostavlam Nikoli braide i 
masline moi dio. Ako li bi bio koi pop od kuće isti moi dio 
ostavlam istomu popu ki bude. 

Ostavlam na moi god da imaju držati popov koliko budu moći , 
vazda da to čini koi bude uživati moje. 

Sada činim moga prokaratura parokiana nakon parokiana. 

Pisah ja isti don Pave Grdović parok od Sutkošana po zapovidi 
istoga don Miška Smolića prid svidoci don Miatom Marinovi- 
ćem i don Jurom Protom. 

(HAZd. Tast. sv.II. list. 246) 

29. OPORUKA DON PAVE GRDOVIĆA, g. 1763. 

Pisana je na 4 stranice odnosno na 2 lista papira od kojih je 
svaki veličine 28,4 x 20? cm, koji su prišiti lijevom stranom u 
knjigu. Pismo je kurzivna glagoljica. Oporuku je napisao sam 
don Pave Grdović dugogodišnji župnik u Sukošanu rodom iz 
Sutomišćice na otoku Ugljanu, koji već na početku određuje da 
bude pokopan u crikvi svete Fumije u Sutomišćici. Nakon što je 
u oporuci najveći dio svoje imovine rasporedio braći i brojnoj 
rodbini u Sukošanu i Sutomišćici, završava na str. 2: Ja jisti don 
Pave potvrju(je)m kako ozgora i na str. 3. i 4. nastavlja: 

A sada ostavlam Grgi i Jivi i Jerolimu mojoj braći svakomu po 
jedan dukat a don Jivi Jerolimovu šubu ku nosim , Šimici 
Grginu jedne papuče , Mati Jivinu jedne papuče , Pavi nećaku 
ako bude pop brvija(l) i Život svetih i Pokriplene umirućih i 
moju kotu i dolamu od raše. Malomu Jeri prsten od zlata a 
drugi prsten Stipi malomu ako bude pop. Pavi sinovcu gaće 
modre sponami sebrini(mi), Anti ječermu vinovu sponami 
sebrnimi i kota(l) od rakije koji sam bijo dajo Juri i Pavi neka 
im buda(!) za vazda. 

Ostavlam da imaju učiniti jedan rub pristojni s mirlići velikimi na 
oltar s(vetoga) Kasiana. Ostavlam Skuli vičere Go(spod)ne 

cikina 2 i da s(a)n jim priporučen u š(vetim) s(a)krificiji. 
Ostavla(m) Skuli Gospe od Milosrja filip 1 a Skuli od Biograda 
filip 1. 

Ostavlam da mi kupe četiri duplira a ona dva koja su doma neka 
gore dokle se sprovod dospije pak neka se donesu u crikvu 
s(vetoga) Kasiana u Sukošan. Takojer narejujem da kako 
preminem jimaju udile dati reći mis sto podeset u Sutumišćici 
a pedeset u s(veti) Kasijan. 

Jošte narejujem da moje siromaštvo što je na Sutkošanu ne ima 
pojti na ženske glave nego na mužke a ženskim da se dade 
ruho kako je običaj od mista. 

A sada narejujem ako Jere bude pop da don Mate i Jivicu (!) 
uzmu sebi jednoga od sinovac ali Pavina ili Antina sina koi te 
ovo uzdržati. I sada priporučujem don Mati i Jivici njihovu 
braću da se ima (ju) lubiti i držati kako se pristoji i pomagati 
jedan drugoga u svakoj potribi tako i u napridak koi budu. 
Ako bi go(spodi)n Bog sudijo Jivici prvo Anice , da Anica ima 
stati u Sutkošanu svoim sinom i da bude gospodarica dokle 
bude živa. 

Ostavla(m) Luci u mostir da svako godišće kad bude maslin u 
Sutkošanu da jej daju po jedan sić ula. 

A sada narejujem da moji sinovci imaju učiniti krminu po (štova¬ 
noj) braći od Skule vičere Gospodinove. 

A sada činim moji prokaraturi parokiana od Sutumišćice nakon 
parokiana i parokiana od Sutkošana , parokiana nakon paro¬ 
kiana , neka budi činiti ispunevati moje naredbe. 

Pisah ja don Pave Grdović parokian od Sutkošana s mojom 
rukom i potvrjujem kako ozgora. 

(HAZd. Tast. sv. III. list 420 i 421) 

30. OPORUKA ŠIME MARTINCA, g. 1762. 

Pisana je na prednjoj stranici lista papira veličine 28,8 x 
20,3 cm koji je lijevom stranom prišit u knjigu. Pismo je kurzivna 
glagoljica. Oporuku je pisao 11. rujna 1762. don Jerolim Šimić 
župnik Sukošana, a svjedoci su bili Luka Stari Smolin i Mio 
Levačić. (HAZd. Tast. sv. III. list 765) 

31. OPORUKA IVICE GARDOVIĆA, g. 1774. 

Pisana je na prednjoj stranici lista papira veličine 28,6 x 20 cm 
koji je lijevom stranom prišit u knjigu. Pismo je kurzivna 
glagoljica. Oporuku je napisao 11. ožujka 1774. don Šime Špar 

župnik Sukošana, a svjedoci su bili Andrija Jelavica iz Zadra i 
Jakov Matošić iz Sukošana. (HAZd. Tast. sv. IV. list 46) 

32. OPORUKA DON JURE ŠIKIĆA, g. 1774. 

Pisana je na prednjoj stranici lista papira veličine 28,6 x 20? 
cm koji je lijevom stranom prišit u knjigu. Pismo je kurzivna 
glagoljica. Oporuku je napisao 6. veljače 1774. don Šime Špar 
župnik Sukošana, a svjedoci su bili Šime Pašića i Lovre Dijanov. 
(HAZd. Tast. sv. IV. list 108) 

33. OPORUKA VICENCA SUDIJE, g. 1774. 

Pisana je na prednjoj stranici lista papira veličine 27,6 x 20? 
cm koji je lijevom stranom prišit u knjigu. Pismo je kurzivna 
glagoljica. Oporuku je napisao 14. travnja 1774. don Šime Špar 
župnik Sukošana, a svjedoci su bili Mio Levačić i Mate Pavić. 
(HAZd. Tast sv. IV. list 294) 

34. OPORUKA PAVE LETINE, g. 1775. 

Pisana je na prednjoj stranici lista papira veličine 20,2 x 14 ? 
cm koji je lijevom stranom prišit u knjigu. Pismo je kurzivna 
glagoljica. Oporuku je napisao 28. studenog 1775. don Šime Špar 
župnik, a svjedoci su bili Tomiša Peričič i Mate Štaun. U oporuci 
se ne spominje Sukošan, ali nam to određuju prezimena oporuči- 
telja, svjedoka i župnika. (HAZd. Tast. sv. IV. list 383) 

35. OPORUKA STIPE MARINKOVIĆA, g. 1776. 

Pisana je na prednjoj stranici lista papira veličine 28,7 x 20? 

cm koji je lijevom stranom prišit u knjigu. Pismo je kurzivna 
glagoljica. Oporuku je napisao 17. travnja 1776. don Šime Špar 
župnik Sukošana, a svjedoci su bili Frane Pačič(?) i Šime Smolić. 
(HAZd. Tast. sv. IV. list. 384) 

36. OPORUKA LUČE MARTINCEVE, g. 1775. 

To je oporuka Luče Martinceve iz Sukošana koja je bila na 
službi »u Mande Grdoviča u Gaženicah«. Pisana je na drugoj 
stranici lista papira veličine 29,1 x 20? cm koji je desnom stranom 
prišit u knjigu. Pismo je kurzivna glagoljica. Oporuku je napisao 
28. ožujka 1775. u Gaženicama don Jure Nižič župnik Dračevca, 
a svjedoci su bili Stipe Petričev i Miho Marcelič iz Sutomišćice. 
(HAZd. Tast. sv. IV. list. 436) 

37. OPORUKA GAŠPARA ŠTAUNA, g. 1778. 

Pisana je na prednjoj stranici lista papira veličine 28,9 x 20? cm 

koji je lijevom stranom prišit u knjigu. Pismo je kurzivna glagoljica. 
Oporuku je napisao 2. lipnja 1778. don Jerolim Šimič župnik Sukošana. 
On piše krupnim slovima, po čemu se izdvaja i lako prepoznaje njegov 
rukopis. Svjedoci na oporuci su bili Anton Torbarina i Anton Štrena. 
(HAZd. Tast. sv. IV. list. 519) 


IV. 

Nakon opisanih madrikula, matica i oporuka imamo još neko¬ 
liko glagoljskih rukopisa različitog sadržaja: 

38. ZBORNIK DUHOVNE GRAĐE (IZ DIVKOVIĆA, 
KAŠIĆA I DR.), kraj XVII. st. 

Knjižica od 42 lista veličine 20 x 15 cm. Manjkaju neki listovi i 
korice. Osnovni dio knjižice (list. 2-22) pisala je jedna ruka koja piše 
kasnim glagoljskim kurzivom sjevernodalmatinskog tipa. Ostali dio 
knjižice ostao je prazan pa je na nekim listovima neka druga početnička 
ruka pokušavala štošta pisati. 

Sadžava duhovne pjesme za blagdan Tijelova. Najprije je sedam 
pjesama prepisanih iz M. Divkovića, Nauk krstjanski (mali), zatim 
obred procesije na Tijelovo prepisan iz B. Kašića, Ritual rimski (Rim 
1640) i razno. Potanje: 

List. 2-5: Versi prilike Isusove veli lipi. 

List. 5-10: Molitve na verse složene na poštene gospodina Isukrsta 
našega spasitela. Pod tim je naslovom pet pjesama: Zdravo sveto 
Božj(e) Tilo, Zdravo Tilo Božj(e) sveto, Zdrav Isuse sinu Boga, Zdrav 
Isuse gospodine i Svi hvalimo Gospodina. 

List. 10-13: Vele slatko i bogolubno prigovarane meju križem i 
Gospom Divicom Mariom. 

List. 14-20: Od prosesiona na svetkovinu pr(i)svetoga Tila Isukrsto- 
va. Tu je pet pjesama: O j(e)ziče spivai virno, Svetkovine i vesela, RiČ 
privična ishodići(l), Naš Ejsuse(!) odkupniče i Vični, kralu vične od 
slave. Zatim je ostali tekst s rubrikama i pjesmom: Počitaimo dakle 
smerni. 

List. 20b-22: Pisan svetoga Ambroza i Agustina privrnuta na hvalu 
slavne Divice Marie maike od milos(r)dja. 

List. 22b-42b pretežno prazni samo negdje su početničkom rukom 
pisani odlomci iz đačkih skripata. 

Rukopis je vjerojatno iz druge polovice XVII. st., što potvrđuje 
karakter pisma i papir. Na listu 1 otisnut je pešat na kojemu se vidi lik 
biskupa i naokolo legenda: PARO(CHIA) DlS. (C)ASSIANO. Dakle, 
knjižica je nekad bila u Sukošanu. Danas se čuva u Arhivu JAZU u 
Zagrebu pod sign. IV a 21 i ne zna se kojim putem je tamo dospjela 
(Štefanić 1970). 

39. KOMAD ZBIRKE PROPOVIJEDI, XVIII. st. 

Sveščić od 12 listova veličine 19,5 x 14 cm koji je pripadao 

većoj cjelini. Listovi 1 i 12 su otkinuti i vjerojatno nisu pripadali 
istom sveščiću. Prazni su listovi lOb-llb, a ostali su ispisani 
kurzivnom glagoljicom. Sudeći po pismu može se svrstati u 
XVIII. st., a po listiću na kojem piše: Iz Sukošana 2 Rujna 1857. 
odnosi se na Sukošan, gdje ga je našao Ivan Kukuljević i taj listić 
ispisao. Sveščić se čuva u Arhivu JAZU u Zagrebu pod sign. IV 
a 80/2. 

Sadržaj: Dio jedne zbirke propovijedi, ali je samo jedna 
propovijed putpuna pod naslovom Od povraćanja na grih (list. 
1-10). Od druge propovijedi pod naslovom: Od ufanja samo je 
početak (list 12-12b)(Štefanić 1969). 

40. NAREDBA ZADARSKOG KNEZA SUCU OD 
SUKOŠANA, g. 1662. 

Jedan list papira veličine 15 x 21 cm u spisima nekadašnjeg 
samostana sv. Nikole u Zadru (sign. I/C, 1. 58. Historijski arhiv 
u Zadru). Pisana je na prednjoj strani kurzivnom glagoljicom i 
glasi: 

Knez zadarski 

Sudče od Sudkošana na ime go(spodina) doktura Šime Jlubav- 
čića šindika i prokuratura poštovanih koludric svetoga Mikule 
zapovij Jakovu Vujaviću Vlahu ki stanuj(e) u Sudkošanu, da kako 
požejne žito šiano na zemli jistih koludric u Hrudi, nima u jistu 
zemlu vićše pačati , ma pusti(ti) ju u slobod(u) jistih koludric i 
jnihova go(spodina) prokuratura pod penu libar 100 priklojnenih 
komori fisk(a) i ostali(h) većih od pinez i telesnih u vojli pravde 
i tako ~ 

Iz Zadra na 7 luja 1662. 

K.H.P.Z. 

Drugom rukom: Bi ov mandat (p)rzentan Jakovu Vujavića na 
Sutkošanu na 9 luja 1661.(!) 

Ovdje označena g. 1661. očito je pogrešno upisana i treba biti 
g. 1662. (Strgačić 1949). 

41. POPIS CELEBRANIH MISA, g. 1737. 

Sveščić od 4 lista veličine 28 x 10 cm, sada označenih 8 
stranica. Pismo je kurzivna glagoljica, a piše don Šime Grdović 
vicekapelan od Sukošana koji je primio jedno ždrijebe od Marije 


84 


Žuleve da moli Boga za njene mrtve. Izgovorio je ukupno 111 
misa, str. 1-4. Prazne su str. 5-7, a na str. 8. upisani su neki 
primici i izdaci novca g. 1739. Sveščić se nalazi u Historijskom 
arhivu u Splitu u spisima arhiva obitelji Garanjin-Fanfonja pod 
br. 43. 

42. PROCJENA ŠTETE, g. 1763. 

Listić papira veličine 14,3 x 20 cm. Na prednjoj strani je 
ispisan kurzivnom glagoljicom. Sadržaj: Dvaštimadura (procjeni¬ 
telja), na poziv don Grge Raspovića, procjenjuju štetu u prosu 
na Žednicah. Bilo je štete u prosu 1 kvarta. Pisao je don Pave 
Grdović župnik Sukošana. Listić se nalazi u Historijskom arhivu 
u Splitu u spisima arhiva obitelji Garanjin-Fanfonja pod br. 52. 

43. TROŠKOVI ZA OLTAR B. GOSPE OD MILOSRJA, 
g. 1762-1763. 

Dva lista papira svaki veličine 28,3 x 19,7 cm odnosno 4 
stranice. Na str. 1-3 pisao je don Pave Grdović isplate (novaca) 
meštru Pijeru Digani koji je radio oltar Gospe od Milosrđa i još 
neke druge izdatke. Na str. 4 drugom rukom napisan je »konat 
od jaspre od mrtvin(e) u Sutkošanu na 8 luja 1765«. Slijedi popis 
devetorice darovatelja koji daju od 20 do 50 libara. Na istoj 
stranici, ali obrnuto, neka od tih imena upisana su talijanski. 
Ovaj dvolist nalazi se u Župnom uredu u Sukošanu. 

44. PISMO (POTVRDA) ZA PRODANO VINO, XVIII. st. 

List papira veličine 21,3 x 13,4 cm pisan na prednjoj strani 

kurzivnom glagoljicom: 

1700. na 3 agusta. Ja Miko Manoš i(z) Zlarina prodah vino u 
Sutkoštanu Mišu Pozarini , vina barili 40. 1 bi svidok kapitan Pere 
Pizerić i suci od Sutkošanu. Pisah ja isti don Pave Grdović 
parokian od Sutkošanu. 

U ovom pismu sporna je godina 1700. Vjerojatno je nečitko 
u originalu upisana ili krivo transliterirana. Don Pave Grdović 
bio je župnik Sukošana tek g. 1721-1762. Pismo se nalazi među 
glagoljskim oporukama, koje je sakupio don Krsto Stošić, u 
Gradskom muzeju u Šibeniku (Supuk 1957). 

45. ODLOMCI BREVIJARA, XV.st.? 

To je 10 listova (pergamene?) veličine 27 x 18,5 cm uvezanih 
u »2. tomu Berčićevih odlomaka« označenih br. 18-27, koji se 
sada nalaze u Publičnoj biblioteci u Lenjingradu, kamo su 
dospjeli s Berčićevom ostavštinom g. 1873. Nisu pobliže opisani. 

Vjerojatno pripadaju nekom starom brevijaru, a u njima se 
prema Milčetiću govori o grijesima, što se iz kratkog citiranog 
primjera može i pretpostaviti. Ima velikih i šarenih inicijala, a 
neki su latinski. Na listu 27a piše: S.Ccissiano , po čemu zaključu¬ 
jemo da je te odlomke Berčić našao u Sukošanu oko 1860 
(Milčetić 1955). 



Glagoljske tiskane knjige 

Od glagoljskih tiskanih knjiga župa Sukošan posjeduje ove: 
MISAL RIMSKU ... (R. Levakoviča) Rim 1631. g. 

2 primjerka 

MISSAL’ RIMSKU ... (M. Karamana) Rim 1741. g. 

3 primjerka 

MISSE ZA UMERVŠIE (A. Juranića) Rim 1767. g. 

1 primjerak 

MISI ŽA UMR’ŠEE (A. Parčića) Rim 1894. g. 1 primjerak 
RIMSKI MISAL ... (A. Parčiča) Rim 1905. g. 1 primjerak 

Sve je te knjige izdala Congregatio de propaganda fide u 
Rimu. Uvezane su u kožu i dosta dobro uščuvane. 


U ovom prilogu opisano je 45 sukošanskih glagoljskih spome¬ 
nika (natpisi, knjige, spisi) koji su nam se očuvali do danas. 
Zasigurno ih je bilo i više, ah su propali u paljenju i razaranju 
Sukošana koji je dugo bio na mletačko-turskoj granici i česta 
meta turskih napada. I u bijegu i selidbama stanovništva knjige 
i spisi su propadah i gubili se, pa je moguće da se još neki otkriju 
u kojem muzeju ih arhivu u zemlji ih inozemstvu. Nabrojili smo 
još i 8 tiskanih glagoljskih knjiga, koje su također naša kulturna 
baština. 


SVEĆENICI SUKOŠANCI I ŽUPNICI I KAPELANI SUKOŠANA 

U opisanoj građi ima dosta imena svećenika. To su odreda 
naši popovi glagoljaši koji su bih ih rođeni Sukošanci ih iz drugih 
okolnih mjesta, ah su u Sukošanu obnašah službu župnika ih 
kapelana. Potrebno ih je ovdje spomenuti i tako otrgnuti zabora¬ 
vu. Ti naši glagoljaši potekli iz naroda, živjeli su za taj narod i s 

njim dijelili svako zlo i dobro. Bih su mu duhovni i narodni vođe. 
Neprocjenjiva je njihova zasluga ne samo za očuvanje kontinuira¬ 
noga vjerskog života nego i narodnog bića, samostalnosti i 
svijesti. Njihova je velika uloga u očuvanju i razvoju hrvatskoga 
jezika i narodne kulture uopće. Teško je zamisliti kakva bi bila 
svijest, a i život Sukošanaca da nije bilo popova glagoljaša. Niti 
ovdje opisanih glagoljskih spomenika ne bi bilo da nije bilo 
popova glagoljaša. Zato ih se s ponosom i poštovanjem sjećamo. 

Navest ćemo abecednim redom svećenike Sukošance i pri¬ 
bližne godine kada su i gdje služili, a zatim kronološkim redom 
župnike i kapelane u Sukošanu i približno vrijeme njihova 
službovanja. 


Svećenici rodom iz Sukošana 

1. Blagdan pop, oko g. 1665. 

2. Barbić (Barba) don Mate. Dobio dopust boraviti u Padovi g. 

1770, 1772. i 1777. Umro 20.10.1786. u 66. godini. 

3. Bonaurić don Jure. Župnik Sukošana g. 1608-1623. Umro 

3.5.1623. 

4. Bonaurić don Mikula. Župnik Dračevca i Crnoga g. 1664- 

1671. 

5. Cimerić don Šime. Župnik Ražanca g. 1603. Umro g. 1630. 

6. Čikić don Pave, oko g. 1690. 

7. Dražić don Bare, rođen 23.7.1803. Župnik Gorice g. 1827, 

Poljica g. 1830. i Škabrnja g. 1836. Umro 5.3.1849. 

8. Dražina don Šime, oko g. 1700. 

9. Gabić don Ante. Umro 21.6.1824. 

10. Grdović don Ante. Vicekapelan Sukošana g. 1748-1753, 

župnik Prkosa g. 1751, kapelan Galovca g. 1753, župnik 
Škrabrnja g. 1756, kapelan Sukošana g. 1765. Umro 
18.5.1806. u 86. godini. 

11. Grdović don Jerolim. Dobio dopust boraviti u Trstu g. 1778. 

12. Jakovčić don Šime. Župnik Bibinja g. 1665. 

13. Jerak don Josip, rođen 6.8.1847. Zaređen je 11.3.1870. 

Služio je u Viru, Vrsima i Tinju. Umro 20.9.1884. 

14. Jerak o. Rudolf, rođen 4.8.1923. u Debeljaku. Postao 

svećenik franjevac trećoredac g. 1948. Služio u Zagrebu, 
Zagorju, Školjiću, Zadru i Kotarima (Okić) gdje djeluje i 
danas. 

15. Karanović don Marko. Umro 26.4.1763. 

16. Klaričić don Pere. Župnik Prkosa g. 1706. Umro 14.5.1724. 

17. Krečić (Krekić) don Jerko. Prisustvovao dijecezanskoj sinodi 

u Zadru g. 1680. kao kapelan Crnoga. Umro 22.11.1693. 

18. Krekić don Jure. Umro 13.5.1774. 

19. Labus don Ante, rođen 10.6.1750. Župnik Filipjakova g. 

1779-1780. Umro 1.2.1782. 

20. Levačić don Ante. Umro 13.9.1743. 

21. Levačić don Tome. Umro 2.2.1759. u 55. godini. 

22. Marinović don Mate. Župnik Škabrnja g. 1727. Umro 

14.9.1752. 

23. Marinović don Mijat (Mihat). Umro 10.11.1768. u 85. godini. 

24. Marinović don Miško. Župnik Dračevca g. 1693-1695, vicepa- 

rokijan Sukošana g. 1708, a kapelan g. 1714-1715. Umro 
15.1.1722. u 70. godini. 

25. Marinović don Nikola. Umro 3.9.1739. 

26. Marinović don Pere. Župnik Crnoga, Dračevca g. 1695-1702. 

Umro 17.3.1721. 

27. Martinčević don Šime, oko g. 1738. 

28. Milošević don Mate. Župnik Kožina g. 1730. Umro 

23.5.1742. u 35. godini. 

29. Milošević don Šime. Umro 2.10. 1777. 

30. Mrleta don Mate. Župnik Crnoga g. 1735. Umro 16.12.1758. 

31. Nadi(h)nić don Grgo, oko g. 1719. 

32. Novoselić don Ivan. Umro 2.2.1640. 

33. Pašić (Paša) don Ante. Župnik Gorice g. 1741-1743. gdje je 

umro 19.8.1743. u 30. godini. 

34. Peričić don Grgo, oko g. 1665. 

35. Peričić don Jure. Umro 6.10.1647. 

36. Peričić don Eduard, rođen 31.12.1935. Postao svećenik 

21.7.1963. Bio župnik Murvice i Petrčana. Profesor i 
znanstveni radnik. 

37. Perić don Ante. Župnik Gorice. Umro 9.8.1833. 

38. Piljušić don Miho, oko g. 1670. 

39. Pizerić don Ive. Župnik Škabrnja g. 1722-1727. Umro 

29.8.1727. u 33. godini. 

40. Pletikosić don Štipan. Umro 21.11.1697. 

41. Protić (Proto) don Jure. Župnik Gorice g. 1725. Umro 

15.12.1755. 

42. Raspović don Andrija, rođen 28.11.1885. Postao svećenik 

17.7.1910. Župnik Dragova, Popovića, Nadina i Sukošana 
g. 1942-1964. Umro 9.2.1966. 

43. Raspović don Grgo. Kapelan pa viceparokijan Sukošana g. 

1778-1780, a župnik g. 1782. Boravio u Padovi mjesec dana 
g. 1777. Umro 7.3.1807. u 88. godini. 

44. Raspović don Mile. Župnik Prkosa g. 1681, Škabrnja g. 

1686-1719. Bio na dijecezanskoj sinodi u Zadru kao župnik 
Prkosa g. 1680. Umro 28.10.1722. u 70. godini. 

45. Raspović don Vicko. Umro 8.10.1745. u 70. godini. 

46. Rašo don Šime, rođen 8.10.1847. Zaređen 27.9.1870. Služi u 

Obrovcu skoro sav svoj svećenički život. Umro 17.10.1930. 

47. Skandali don Ante - Luigi, rođen 11.3.1847. Župnik Tinja g. 

1870-1890. Umro 4.9.1890. 

48. Smolić don Jakov. Župnik Prkosa Škabrnja g. 1731. Umro 

9.1.1751. u 45. godini. 

49. Smolić don Jive, oko g. 1737. 

50. Smolić don Miško. Vicekapelan Sukošana g. 1715. Župnik 

Dračevca, Crnoga g. 1718. Umro 3.12.1727. u 50. godini. 

51. Smolić don Nikola. Župnik Dikla g. 1740, Gorice g. 1743- 

1750. Umro 14.3.1750. 

52. Stoičević don Ive. Umro 7.8.1639. 

53. Stošić don Bare, oko g. 1603. 

54. Šćavun don Ive. Umro 29.5.1689. 

55. Šikić don Jure. Umro 11.2.1774. u 47. godini. 

56. Torbarina don Jerko. Umro 28.12.1816. ... zakcin od malih 

red od 28 goditi cirka. Bio je vjerojatno tek subđakon. 

57. Torbarina don Krševan, rođen 6.2.1814. Župnik Turnja g. 

1843-1846, Sukošana g. 1846-1875. Umro 22.4.1875. 

58. Torbarina don Marko, rođen 26.11. 1852. Župnik Sukošana 

g. 1875-1883, Gorice i Raštana do g. 1914. Posjedovao je 
malu ručnu tiskaru za svoju i crkvenu upotrebu, ali mu je 
talijanski okupatori zapališe zajedno s kućom g. 1943. 

59. Torbarina don Mate. Umro 23.6.1741. u 65. godini. 

60. Torbarina don Šime, rođen 8.9.1907. Zaređen 3.4.1933. 

Služio je Medviđe, Ervenik, Benkovac. Prozvan je »apo¬ 
stol Bukovice« jer je u II. svjetkom ratu i poslije rata 
obavljao dušobrižničku službu po cijeloj Bukovici. 

Župnici i kapelani u Sukošanu 


Župnici: 


Prezime i ime 


Spominje 
se godine 


1. Lovro 

2. Kuzmić don Ivan 

3. Tolić don Mate 

4. Bartulić don Jakov 

5. Grančarić don Grgur 

6. Fatović don Lovro 

7. Rušinić don Ivan 

8. Bonaurić don Jure 

9. Marasović don Jure 

10. Mucinigović don Matij 

11. Banović don Šimun 

12. Šangulin(ić) don Ivan 

13. Božičević don Mihovil 

14. Špar don Luka 

15. Velislavić don Šime 

16. V(e)rgada don Jere 

17. Grdović don Pave 

18. Šimić don Jerolim 

19. Špar don Šime 

20. Čalović-Radošević don Šime 

21. Šimić don Jerolim 

22. Raspović don Grgo 

23. Šimić don Jerolim 

24. Raspović don Grgo 

25. Calović don Šime tzv. Grgo 

26. Stručić don Bože 

27. Calović don Šime 

28. Calović don Šime ml. 

29. Torbarina don Krševan 

30. Torbarina don Marko 

31. Pavlović don Ante 

32. Bazdarić don Ivan 

33. Jadrošić don Petar 

34. Basioli don Ugo 

35. Ivasović don Srećko 


1355. 

1474-1482. 

1523. 

1579. 

1598. 

1603. 

1616-1618. 

1623. 

1623-1633. 

1634. 

1634-1650. 

1650-1658. 

1658-1665. 

1666-1670. 

1670-1717. 

1717-1721. 

1721-1762. 

1762-1769. 

1769-1776. 

1776-1778. 

1778- 1779. 

1779- 1780. 

1780- 1782. 
1782. 

1782-1803. 

1803-1814. 

1814-1825. 

1825-1846. 

1846-1875. 

1875-1883. 

1883- 1884. 

1884- 1888. 
1888-1904. 
1904-1920. 
1920-1923. 


Mjesto 

porijekla 


Biograd 

Preko 

Zadar 

Savar 

Veli Iž 

Sukošan 

Sali 

Sali 

Bibinje 

Diklo 

Sutomišćica 

Sutomišćica 

Sutomišćica 

Vrgada 

Sutomišćica 

Sutomišćica 

Sutomišćica 

Tkon 

Sutomišćica 

Sukošan 

Sutomišćica 

Sukošan 

Tkon 

Kožino 

Tkon 

Tkon 

Sukošan 

Sukošan 

Molat 

Novigrad 

Premuda 

Sali 

Kaštel Stari 

36. Čotić don Ante 

1923-1927. 

Lisice (Herceg.) 

37. Rudelić don Krsto 

1927-1942. 

Radovin 

38. Raspović don Andrija 

1942-1964. 

Sukošan 

39. Zorica don Ivan 

1964. 

Biograd 


Kapelani: 


1. Radoslavić don Nikola 

1425-1428. 


2. Bonaurić don Jure 

1608-1622. 

Sukošan 

3. Rušinić don Ivan 

1611-1616. 

Veli Iž 

4. Banović don Šimun 

1627-1630. 

Bibinje 

5. Jakovćić don Šimun 

1641-1647. 

Tkon 

6. Lisičić don Miho 

1643-1647. 

Kukljica 

7. Marinović don Miško 

1708. 

Sukošan 

8. Krstić don Dume 

1713-1714. 

Preko 

9. Marinović don Miško 

1714. 

Sukošan 

10. Krstić don Dume 

1714-1715. 

Preko 

11. Smolić don Miško 

1715. 

Sukošan 

12. Vergada don Jere 

1715-1717. 

Vrgada 

13. Grdović don Šime 

1737-1748. 

Sutomišćica 

14. Grdović don Mate 

1748-1753. 

Sukošan 

15. Marinović don Mijat 

1756. 

Sukošan 

16. Grdović don Mate 

1761. 

Sukošan 

17. Raspović don Grgo 

1778. 

Sukošan 

18. Calović don Šime ml. 

1820-1825. 

Tkon 


U spisima zadarskih javnih bilježnika, prema prilogu o. Petra 
Runje, spominju se još ovi svećenici: 

Matej iz sela »Perglano«, g. 1386. 

Dragonja, glagoljaš u »Perglinavas« i »Perglinadraga«, druga 
pol. XIV. st. 

Šimun', rektor crkve u mjestu »Mocro«, g. 1385. 

Butko, župnik sv. Martina »de Pregliano«, g. 1399. 

Juraj, kapelan sv. Martina u mjestu »Perglani«, g. 1407. 
Juraj Cvitković, župnik sv. Martina u mjestu »Perglano«, g. 

Grgo pok. Martina »de Perglano«, g. 1434. 

Juraj Radinić, župnik sv. Martina u »Perglane«, g. 1504. 

Ti su svećenici bili i djelovali u nekadašnjim zaseocima 
Prljane i Mokro blizu Sukošana koji su spaljeni i razoreni od 
Turaka u XVI. st. 

Za ove popise Svećenika rodom iz Sukošana i Župnika i 
kapelana u Sukošanu osnovno su polazište bili Cvitanovićevi 
rukopisni materijali. Iako se nastojalo da popisi budu što pouzda¬ 
niji i potpuniji, ne treba očekivati da su oni konačni i bez 
mogućnosti naknadnih dopuna ili ispravaka. U ovoj prilici uči¬ 
njeno je koliko je bilo moguće. Dalja detaljnija traganja i po 
glagoljskim knjigama i drugim zapisima u Sukošanu i drugdje u 
arhivima mogu ih upotpuniti ili negdje djelomično ispraviti. 
Priređivač ovih popisa bit će zadovoljan ako oni posluže makar 
kao polazište i poticaj za nastavak rada. 

* 





Iz svega što je ovdje rečeno o glagoljskim spomenicima, te na 
temelju imena svećenika iz ove župe i onih svećenika koji su je 
služili, vidi se da je župa Sukošan od svojih početaka bila 
isključivo glagoljaška, tj. da su se bogoslužje i ostali obredi 
obavljali na hrvatskom jeziku, a pri tom upotrebljavale knjige 
pisane ili tiskane glagoljicom. I crkvena administacija (matične 
knjige i dr.) vođena je glagoljicom kao i u ostalim župama 
zadarske nadbiskupije sve dok su joj za to dopuštale prilike. 

Izvori i literatura : 


Izvori : 

- glagoljski natpisi u mjestu 

BOŽIDAR FINKA. Zagreb 


SUKOŠANSKI GOVOR KAO OSNOVICA JEZIKA 
SUKOŠANSKIH GLAGOLJSKIH RUKOPISA 


U ovom se radu razmatra jezik odlomaka ovih sukošanskih 
glagoljski rukopisa: Madrikula Skule Divice Marije od Mirakula, 
Madrikula Skule sv. Martina, Madrikula Skule sv. Antona, 
Madrikula Skule sv. Kasijana, Madrikula Skule duš od Purgatori¬ 
ja, Madrikula Skule sv. Križa i Madrikula Skule Gospe od 
Milosrđa. Potanje o tim kao i o svim drugim sukošanskim 
glagoljskim spomenicima v. u prilogu Neda Grbina Glagoljica i 
glagoljaši u Sukošanu. Navedeni su glagoljski rukopisi s najstari¬ 
jim upisima od 17. stoljeća i svaki je, s većim ili manjim 
prekidima, u protezanju od oko tri stoljeća, pisalo više zapisivača. 
Bili su to pretežno sukošanski župnici, koji međutim svi nisu bili 
rodom iz Sukošana, nego neki od njih iz drugih, kopnenih i 
otočnih mjesta zadarske nadbiskupije. Zbog toga, ali i zbog 
dugoga protoka vremena u njihovu pisanju, zapaža se i stanovita 
jezična neujednačenost u tim rukopisima, iako su se i oni 
zapisivači koji nisu bili rodom iz Sukošana trudili izražavati 
onako kako se govori u Sukošanu, dakle sukošanski. 


Glasovi 

Samoglasnici. Grafijska slika dopušta zaključak da se u 
analiziranim glagoljskim rukopisima ostvaruje svih pet naših 
samoglasnika (a e i o u) kao i u hrvatskom književnom jeziku, a 
pridružuje im se i vokalno, slogotvorno r- ( ), pri čemu nema 

uočljivih mjerila o njihovim akcenatsko-kvantitativnim inačica¬ 
ma. 

Za određivanje mjesta sukošanskoga govora u našem dijale¬ 
katskom mozaiku osobito je važno kako se reflektirao stari, 
praslavenski glas »jat« (e). U golemoj je većini primjera ikavski 
refleks: bihu, dilo, lito, s liton na godinu’, lit Gospodnjih, s live 
strane, misto, mliti, mišina (mišina bravja), nikoliko (nikoliko 

vrimena), nevista, ovdi, ponediljak, potriba, prominiti, prisvitli, 
rizati, razviditi, sridnji, od ovoga svita, zapovidati, zapričiti 
(zapričilo vrime), viditi, vrime itd. Za jekavski se refleks »jata« 
nije našla nijedna potvrda, a za ekavski ih ipak ima nekoliko: 
leto (do leta), ovde, vera ’zaručnički prsten’, s time da svi mogu 
imati i ikavsku inačicu. Prefiks *pre- u načelu je ikavski (pridati, 
priminuti, prisvitli), ali je potvrđen i ekavski refleks (prekrižiti), 
a može se ostvariti i bez samoglasnika (i ili e), sa slogotvornim j- 
(prliti), isto onako kao što se bez izvornoga samoglasnika (u) 
ostvaruje, frmenta (usp. lat. frumentum). 

Zanimljivo je da se na mjestu vokalnoga, slogotvornoga r( j*) 
javljaju tri grafije: ar, er i r, često s varijacijama u istih riječi ili 
oblika: u carkvi, carkovni, carkveni, od cerkve, za braću mertvu, 
za mrtve, za braću mrtvu, za brata mertvoga, za brata mrtvoga, 
perve masline, pervi marča, na smerti, prliti, prsura, prstenov, 
od zle smarti, umarši, karšćanski, srdela, četvrtalj, Grgo, Gargo, 
trsje, tersje, tergati, od vartlov, izvaržen, Isukarst, parvi, frmen¬ 
ta, itd., itd. 

Ponešto treba ovdje reći i o sudbini krajnjega -1. U načelu 
postoje čak četiri mogućnoti ostvarivanja: - 1 , -d, -(j)a, -o, s time 
da te mogućnosti mogu varirati i u iste riječi, kao u ovih primjera: 
doša/došao, sol/so, kota/kotal. 

Primjeri zabilježeni s nultim (-6) refleksom: doša ili ne doša, 
jenera (general), kapitu (kapitul), kota (kotao), misa (misal), oti 
(hotio), posa (posao). 

Primjeri zabilježeni s refleksom -(j)a: ako bi bija, ne bi 
platija, hodija je, ne bi pokupija. 

Najveći je ipak broj primjera s refleksom -(j)o: brao (kad sam 
brao), obašao, ostavijo, postavijo, priminuo, itd. 

Za završetno -1 usp. već navedene primjere: kotal, sol. 

Kao što pokazuju primjeri, između -o i -a i prethodnoga 
samoglasnika može se pojaviti -j-, radi uklanjanja zijeva. Treba 
pripomenuti da se u glagolskom pridjevu radnom u muškom rodu 
nikako ne ostvaruje -1 (v. primjere). 

Ako refleks -o (<-l) nije samo knjiška manira, bio bi to 
dokaz, više nego ikavizmi, o štokavskom obilježju sukošanskoga 
govora, jer to nikako nije čakavska osobina. Grafija pak sa 
završetkom -a svakako sugerira i takav izgovor, što je karakteri¬ 
stika »prijelaznih« govora, a takav je izgovor očuvan u Sukošanu 
i do danas. 

Prilika je da se među ovim razmatranjima spomene refleks 
staroga praslavenskoga i općeslavenskoga nosnika § kao a poslije 
nepčanika kao u primjera počati, jer je to vrlo stara čakavska 

osobina, danas rijetko očuvana čak i u izrazito čakavskim govori¬ 
ma. Inače su se stari nosnici § i q normalno reflektirali u e i u 
(meso, ruka); samoglasnik je u refleks i staroga \ (vuna). Valja 
pripomenuti da je lik vas (vas komun) sa samoglasnikom a od 
poluglasa (odnosno od »šva« ) 3 . također normalan refleks, kao 
i u svim drugim prilikama. 

Samo je mali broj primjera u kojima samoglasnik o ispred 
nosnog suglasnika u sredini ili na kraju riječi (i sloga) prelazi u 
u (npr. kuntenat, usp. tal. contento; kunfin, usp. tal. confine), 
osobina koja danas uzmiče i u izrazito čakavskim govorima. 

Suglasnici. Na temelju grafija za suglasnike vidljivo je da i 
suglasnički sustav također odgovara suvremenom stanju u hrvat¬ 
skom književnom jeziku: u sustavu su osim ostalih i suglasnici č 
ć đ f h lj nj, dakle jedino izostaje suglasnik dž, koji doduše jest 
član suglasničkoga sustava u našem književnom jeziku, ali gotovo 
redovito izostaje u govorima čakavskoga narječja. 

Raspodjela pojedinih suglasnika ima više dijalekatskih crta, 
sad štokavskoga - sad čakavskoga usmjerenja. Zanimljivo je, na 
primjer, da nema ni jednoga primjera zamjene ili neutralizacije 
suglasnika č i ć (bačva, beč, čast, čiji, činiti, marač, unča, 
zapričen; brača, božični, hčere, kuča, opči, plačati, sič, veči), dok 
je danas razlika između čiču dobroj mjeri neutralizirana u 
jednom, približno srednjem izgovoru. U infinitivu glagola iti/iči 
složenoga s prefiksima često je glasovni skup jt mjesto č: dojti, 
najti, rjeđe, doći, naći. 

O starom praslavenskom i analoškom suglasniku *d’ može se 
reći da se, kao i drugdje u čakavskim govorima, mogao reflektirati 
u j (mlaji, narojeno, narejujemo, jenera), ali je zabilježeno i dosta 
primjera s glasom đ (obično grafija dj: mladji). U likova glagola 
ići/iti složenoga s prefiksima obično je i jd: (dojti/doći) dojde, 
dojdoh; (najti/naći) najde, najdoh. 

Suglasnik je f u prošlosti težio k eliminaciji, odnosno zamjeni 
suglasnikom p ( pilip < filip ’novac’, Pilip < Filip ’ime’, sopra < 
sofra, prsura < frixoria ’tava’), ali je već odavna ponovno 
prihvaćen, posebno u tuđicama (fabrika, fabrikati i izvedenice, 
frmenta, fratar). 

I položaj je suglasnika h bio povijesno uzdrman, što se 
odrazilo i u analiziranim glagoljskim spisima gdje ne samo u 
zapisima u razno vrijeme i od raznih zapisivača nego i u istom 
zapisu ima primjera sad sa suglasnikom h sad bez njega (osobito 
u likova glagola *hoteti/hoteti) odnosno bez ikakve zamjene: 
hodija je, hotio/hotija je, htili su, ne bi hotia, hčere, grah - graha, 

kruh, naših, malih, sridnjih, velikih, dah, platih, stratih, s glasom 
h u svim pozicijama (na početku, u sredini i na kraju riječi ili 
oblika); otio je; ne bi oti, kad tijaše -bez glasa h. 

Suglasnici lj i nj imaju stabilno mjeto u sustavu, pa i onda kad 
se prema grafiji čini da se ostvaruju samo 1 ili n (negov, lubav). 
Često naime glasovnu vrijednost i te grafije kao suglasnika lj i nj 
potvrđuju oni primjeri gdje se zbog asimilacije po načinu izgovora 
tih glasova (u ovom slučaju palatalnoga), ispred njih ostvaruje 
(grafijski potvrđeno) š ili ž (npr. š nim/ž nim čit. š njim/ž njim). 
U nekoliko je primjera zabilježena sveza vj bez epentetskoga 1 
(npr. bravji loj), pa se tu suglasnik lj nije ni ostvario. 

Nije potrebno ni navoditi mnogo primjera da se istakne česta 
prejotacija u nekih riječi, uglavnom ispred i-: jigla 'vrsta ribe', 
jima, jisti, Jivan, Jive, Jivanica i gdjekad gubitak protetskoga j- 
ispred e- (edan pored jedan, Erko pored Jerko) i ispred -o (Osip 
pored Josip). 

Vrlo je karakteristična glasovna osobina analiziranih sukošan- 
skih glagoljskih spisa za određivanje čakavskoga podrijetla toga 
govora učestalo ostvarivanje suglasničkoga skupa šć. Zabilježeno 
je doduše relativno malo primjera, ali su vrlo česti: brašćina, 
dopušćenje, godišće, potribšćina, skupšćina. Ipak su, vjerojatno 
pod knjiškim utjecajem, po jedan do dva puta zabilježene neke 
riječi i sa suglasničkim skupom št, svakako štokavskoga podrije¬ 
tla: braština (jednom), jošte, šteta. 

Kao »mediteranizam« (jednako i čakavski i štokavski) rela¬ 
tivno se često krajnje -m (osobito u oblika) promeće u -n: mejun 
braćom, pišen ja, učenikon svojin (dat. mn.), poslon zakonitin 
(instr. jed.), s pravon viron, kakovin betegon, s većin, budući u 
ono vrime žaknon, itd. Čini se da je ipak jednako učestalo i 
krajnje -m: mejun braćom, učinismo diganom, s milošćom, prsten 
s modrim okom, s dopušćenjem itd., a to je osobina prije 
usmjerena štokavski nego čakavski. 

Sibilarizacja se i palatalizacija velara redovito provode: pred 
svidoci. Bože (vok. jed.), mozi, ne mozi. 


Oblici 

Napomena. Infinitiv ima uvijek pune oblike na -ti (-ći): 
ljubiti, pridati, učiniti, upisati, doći/dojti. Pun je i oblik genitivno- 
-akuzativnoga lika pronominalne deklinacije na -oga /-ega: moga 
brašna, od onoga, pokojnoga Grge, staroga duga; mlajega, za 
brata umaršega. 

U deklinaciji se izdvajaju: 

- imenice mati i hći koje se, koliko su zabilježene, mogu 
mijenjati po a-deklinaciji: za materu (pored za mater), za 
sprovod hćere; 

- sklanjanje muških hipokorističnih imena po uzorku a- 
deklinacije: gen. pokojnoga Grge, dat. Pavi, akuz. Pavu, dakle 
isto kao i odgovarajuća hipokoristična imena ženskoga roda; 

- pretežno kratka množina jednosložnih imenica muš. roda: 
dah za križi, dati popon (dat. množ.), založi stupi, ali je 
zabilježena i duga množina: ne plaćaju dugove. 

- gen. množ. imenica muš. roda gdje prevladava završetak 
-ov, u tom kraju osobina čakavskih govora: kapitulov, mirakulov, 
pijatov, pirunov, polučakov, prstenov, tavajolov, od vrtlov. Neko¬ 
liko imenica, uz imenice mjere i količine, ima završetak -i, 
zaostatak iz stare i-deklinacije: pet bari, par rećini, šest stupi, 
cikini pet. Isto ih tako nekoliko ima noviji, štokavski završetak 
u tom padežu: po zapovidi staraca, cikina 8 (uz cikini 5). 
Zabilježen je i primjer »do Sisvet«, bez ikakva nastavka u gen. 
množine; 

- gen. množ. imenica žen. roda na -a bez posebnoga nastavka: 
bačav, gazet, maslin, ok (graha ok...), petic, libar 5, unač 10, zdil. 

- dobro očuvani posebni oblici za dat., lok, i instr. množine 
sklonivih riječi: 

dativ: 

dati popom, reče učenikon svojin; 

lokativ: 

U Brajdah, u Solinah, u peticah, kapituli po kojih se imaju 
vladati; 

instrumental: 

s dobrimi dili, s jasprami, s mojim mlajimi, š njegovimi 
mlajimi, s perlami, s puci, prid svidoci, s trimi turni, svićami; 

-stari oblik akuz. množine pretežno sa završetkom -i: založi 
stupi, ako ne vrati pinezi, upisati ovi kapituli, za moji mrtvi, dah 
za križi, pišemo kapituli. Ipak polako prodire i akuzativni oblik 
sa završetkom -e: konje našaste u šteti, za velike kandelote, prid 
jenerale, ne plaćaju dugove. 

U konjugaciji se izdvajaju: 

-vrlo učestala uporaba aorisnih oblika, potvrđeno samo u 1. i 
3. licu jednice i množine: bihu svidoci, bijaše/biše, dade šenice, 
dadoh, darovah, dojdoše, fabrikasmo, fabrikaše, kaštigasmo, 
obrasmo za sudca, odrediše, što ga odsudi, ne osta dužan, ostaše, 
počah pisati, ponovismo crikvu, pojdoše, popisah, pridasmo, 
prodah, razdilih, razvidismo, stavih, stavismo, zajmismo, zakopa- 

še, založi nam, založih. Može se pretpostaviti da je tako obilnoj 
uporabi aorisnih oblika donekle pogodovala i knjiška manira, ne 
samo na hrvatskom nego i na talijanskom i latinskom jeziku, a 
neke su sveze s aoristom doista izravni kalkovi, kao npr. učinih/ 
učini učiniti, usp. lat. feci fieri. 

- sporadična pojava participa sadašnjega i prošloga: buduči u 
ono vrime žaknom, ne naodeči se, izgubivši mu čast; 

- treće lice množ. prezenta sa završetkom -e i -u: govore 
šekulari, imaju se, plaćaju; 

- glagolski pridjev radni u muš. rodu onako kako je navedeno 
pri opisu refleksa -1 (v. primjere); 

- glagolski pridjev trpni u muš. rodu na -n i na -t: zapričen 
poslon, konje našaste u šteti; 

- stari lik imperativa glagola moći, potvrđen samo u 3. licu 
jednine: mozi, ne mozi; 

- oblik kondicionala drugoga pomoću svršenoga oblika glagola 

biti + infinitiva kojega glagola: ako budete ljubiti. 


Sintaksa 

Svojim šturim, faktografskim jezikom analizirani fragmenti 
sukošanskih glagoljskih rukopisa pružaju uvid tek u gdjekoji 
podatak specifične uporabe. Izdvajaju se: 

- izricanje imenskoga predikata instrumentalnom imenske 
riječi: budući u ono vrime žaknom; 

- uporaba oblika gen. množine mjesto objekta u akuzativu: 
mlaji kojih braća oberu, za njihovih mrtvih, za onih, kaštigasmo 
onih ki ne dojđoše na službu; 

- česta uporaba prijedloga od i gen. imenske riječi mjesto 
pridjeva: loj od vola, pijat od peltre, prstenov od zlata, 5 zlic od 
kositera, ali i: loj bravji; 

- konstrukcija za + infinitiv: za načiniti kotal; 

- izricanje nužde da se što obavi konstrukcijom oblika 
prezenta glagola imati i infinitiva kojega glagola: ima dati/darova¬ 
ti, imaju prodati, ima učiniti brašćinu, imaju se vladati. 


Rječnik 

Iako ograničeni opsegom, analizirani fragmenti sukošanskih 
glagoljskih rukopisa obiluju riječima s raznovrsnih područja 
materijalnoga i duhovnoga života svojih govornika te su i svojevr¬ 
stan dokaz o vrlo širokom, dijapazonu interesa Sukošanaca u 

vrijeme kad su nastajali. Tu se mogu pratiti riječi za svakojake 
radnje, nazivi za duhovne i vjerske pojmove, za društvene 
odnose i službe, za vremenske jedinice, za mjerne i novčane 
jedinice, za kućne, okućničke, i poljodjelske objekte, predmete 
i potrepštine, za ljudski i životinjski organizam, za ishranu, itd., 
itd. Nanizane u nastavku abecednim redom, prikupljene riječi 
omogućuju usporedbe sa svakim drugim rječničkim korpusom 
manje ili više srodnoga govora bilo u zapisima iz analogno 
obuhvaćenoga ili kojega drugoga vremena bilo u suvremenoj 
govornoj uporabi. Svako uspostavljanje takvih rječničkih odnosa 
donosi znanstvene obavijesti ne samo o jeziku nego i o njegovim 
nosiocima. U tome je smisao i ove, makar i ograničene, rječničke 
zbirke. 


A 

april, arcibiskup, aspra (i jaspra), avizati (avizan) 

B 

bačva, badanj, bakalar, banak, banda (na južnu bandu), beč 
’sitan novčić’, beteg, bob, boca, Božić, božićni, barilo, braća, 
'članovi bratovštine', brat 'član bratovštine’, braski 'koji se 
odnosi na braću' (braska kuća), brašćina/braština, brašno, bravji 
(bravji loj), bubrig, bumbak 


C 

cikin, crikva, crikveni, crkovni 

Č 

ča (obeća ča gre), četiri, četvrtal/četvrtalj, činiti 

D 

darovati, decenbar, digan, dolama, dobitak, doći/dojti, dug 
(stari dug), dužan, dvi (dvi librice/oke), dukat 

E 


edan, (edna misa) i jedan 

F 


fabrika ’izrada, izgradnja’, fakin 'nosač’, filip/pilip, ’novčana 
jedinica’, fit ’stanarina’, frmenta ’kukuruz’ 

G 

galijica ’novčana jedinica’, gazeta ’novčana jedinica’, godišće, 
goniti, gradele, grah, gre (3. lice sg. od *gresti), greb, groš i grošić 

H 


hotiti/htiti (i titi) 


I 


imati, izajti, izgubiti, izisti 


J 

jaja, japno, jaspra (i aspra), ječam, ječmen, jenera(l), jigla 
’vrsta ribe’, junica, južni 


K 

kandela, kandelot, kantati 'glasno licitirati’ (kanta kožu/loj), 
kapitan, kaštig(a), kaštigati, ki/koji, ko ’tko’, ’koji’, komun, 
kapitu(l), kositer, kopati, kota(l), koža, kunfin, kuntenat, kupiti, 
kuča, kordun ’lančič’, kvarta, kvartuč, kus, kvasina 

L 

lanjski, leča, lemozina ’milodar’, leto/lito (s litun ’do godine’), 
libra, librica ’novčana jedinica’, loj 

LJ 


ljubav, ljubiti 


M 

madrikula, maj, marač, mali, maslina, mast ’mošt’, mati (za 
mater), menša/menža (menša/menža od oltara), meso, misa, 

miraku(l), misec, misto, mišina (mišina bravja), mlaji/mlađi, 
mliti (mliti masline), modar, mrtvi (za mrtvi moji), munita, mufa 
’vrsta lošijega ili pokvarenoga vina’ 

N 

naplatiti se, narediti, narod, nedilja, nevista, nota (nota od 
onoga), nositi, novembar/novenbar 

O 

obećati, obid, obit, oblig, ’obveza, obzir’, obrati, oficij, oka, 
oko, oltar, opcovati ’opsovati’, orati, ostati, otonbar/otunbar/ok- 
tubar, otorkulati, ovdi/ovde, opči, ovogodišnji, otakati, ozimac 

P 

papar, par, paroh/parok/parohijan/parokijan, peltra /pijat od 
peltre), pena ’kazna’, perla, pet, petica ’vrsta novca’, pijat, 
pinezi, pirun, pisati, pištulski, plaćati, platiti, pleće, po, počati, 
pokojni, pokupiti, polučak, pomor, ponediljak, ponoviti, pop, 
popovski, poriz ’porez’, posa(l), posesati se, potriba, potribošći- 
na, pravda (rukom od pravde), pridati, prisvitli, prliti ’preliti’, 
prodati, prokaratur, prokura, prokurati, prominiti, proso, proši- 
šion 'procesija’, prošnja, prsten, prsura, prvi, puce 

R 

račun, rakija, razdiliti, rećini 'naušnice’, redovnik, riba, rizati, 
riži, roba 


S 

sablja, serdar, sestra ’članica bratovštine’, setenbar, sić, sir, 
skula ’bratovština’, služba, sopra ’stol’ fig. gošćenje = brašćina, 
spiza, sprovod, Sisveti (do Sisvet), srdela, sridnji, starišina, 
stratiti, skupšćina, stup (stup maslina), sudac, svića, svit 

Š 

šekular ’svjetovnjak’, šenica/pšenica, šenični, šest, škrinja, 
šteta, što (ovdi se piše što ...), štrumentan 

T 


takljati, talir, tamnan ’tamijan’, tavajo(l), termin 'termin’ = 
vrijeme, titi i hotiti, treti, trgati 'brati grožđe’, tri, trošiti, trsje, 
turta, tust, tužba 


U 

u (u ime), uboštvo, učiniti, ule/ulje, umrši, unapridak, unca, 
upisati, uput ’odmah’, urdinati 'narediti’ 

V 

vas (vas komun), vazda, veći, veliki, vera 'zaručnički prsten’, 
viditi se, vino, više (više kuće), vojnik, vojvoda, vo(l), (loj od 
vola), vosak, vratiti, vrč 


Z 

zakonit, založiti (založi stupi/zemlju), zapovid, zapovidati, 
zdila, zdol, zemlja, zlato, žlica 


Ž 

žeti, žito žustati se 

Dodatak 

Običnija i karakteristična osobna imena 

a) muška: Ante/Anton, Bare, Erko/Jerko, Frane, Grgo, 
Ive/Jivan/Jive/Jivica, Josip/Osip/Joso, Jure/Jurica, Lovre, Marko, 
Mate, Miho/Miško, Pave, Pere, Pilip, Šime,Tome Viče 

b) ženska: Ane/Anica, Barica, Gruba, Jerka, Jivanica, Kate, 
Luče, Mande, Mare, Ružica, Šimica. 


Zaključni osvrt 

O jeziku sukošanskih glagoljskih rukopisa objavljeno je i 
dosad nekoliko kraćih napomena. Tako Štefanić o jeziku »Matri¬ 
kule bratovštine Gospe od Karmena u Sutkošanu« g. 1637-1818 
(Štefanić 1970, N° 398) kaže: »Jezik zapisivača tokom vremena 
... varira, ali pretežno je to štokavsko-ikavski dijalekt; redovito 
na kraju riječi ispada -1 (kapitu..., doša..., moga...) prejotira se 
-i (jiste..., jima..., jimaju); broj jedan u kosim padežima redovito 

gubi d (nijene varste...)« (str. 218). U primjeru udrija nije ispalo 
-1 kao što misli Štefanić, nego se prometnulo u-(j)a. Dodaju li se 
tim osobinama još i ove: Gargo, Šćavunov, mlaji, ča, Jivan, tri 
polučaki, četvartalj (zapisi iz 1652. god.), pa: s Turci, da stoje u 
seli (zapisi iz 1645. god.), onda se može reći da su to sve odreda 
čakavske osobine (čak je zabilježena i najuočljivija čakavska 
osobina upitno-odnosna zamjenica ča), pa se prema tome čakav¬ 
skim osobinama može pribrojiti i gotovo sustavno proveden 
ikavizam. I za jezik u »Odlomku Matrikule bratovštine duša u 
Sutkošanu«, g. 1745-1818, Štefanić nalazi da je »pretežno štokav¬ 
sko-ikavski« (Štefanić 1970, 218, N° 399). Kako se međutim osim 
primjera kao izijo, otijo, hotijo preminijo itd. u tom spisu nalaze 
i primjeri kao duš (gen. množ.), prgatorij, poča ’počeo’, skida 
jistoga oltara, jiskra, jime, jimaju se vladati jista braća, meju, za 
brata mrtvoga itd., očito je da se i tu radi o izrazitije prisutnim 
čakavskim osobinama. 

U određivanju dijalekatske pripadnosti jedne verzije sukošan- 
skoga glagoljskoga spisa »Libar Skule BI. D. Marije od milosrđa« 
(1727. god.) pravom se stanju stvari približio A. Cronia nalazeći 
da je taj spis pisan dijelom štokavskim - dijelom čakavskim 
narječjem. On kaže: »Jezik, kojim je pisan ’Libar BI. D. Marije’, 
jest pretežno živi govor ikavske štokavštine. To nam svjedoče 
česti ikavizmi kao svitovnjak, misto, obid, potribne, viditi itd. i 
oblici kao koji, učinio, hotio, naredjenje, braćom (instr.), došao, 
mogao, polučaka, svitovnjaka (gen. plur.), itd. Ali ima - nastavlja 
Cronia - donekle i traga čakavizmima: godišće, prašća, izajde, 
dojti, takoer (tj. takojer, za također), parvi, uzdarži, balot (gen. 
pl.). svi kapituli (ak. plur.) i još nešto. Osim toga udaraju u oči 
neke gramatikalne, sintaktičke i leksikalne oprijeke, što daje 
tekstu mješovit karakter kojeg 'prijelaznog’ doba i kraja ili barem 
otkrivaju njegov utjecaj. Zato pored prošloga participa učinio, 
došao nalazimo doša, zataja. A pored gen. plur. polučaka ima i 
redovnikov, balot ... 1 u pogledu leksika zanimljivi su dubleti kao 
na primjer redovnik - misnik, svitovnjak - šekular, obit - oferta, 
sjor - gospodin ... Naposljetku su zanimljivi ... stari imperativ 
mozi, ne mozi, nestali part. pres. braća hotijući se, neobični fut. 
exat. kad budu pokupiti, kako se bude viditi ... starinski naziv 
digan koji se rjeđe sreta mjesto župana, gastalda itd. Iz svega 
toga proizlazi da je jezik ’Libra Skule Dl. D. Marije’ mješovit 
izraz jedne 'prijelazne' zone kao što je bio Sukošan, a moguće je 
također da neke njegove osobine potječu iz starije matice, koja 
je, vjerojatno, bila uzorom našoj« (str. 222). 

Kao što se iz navoda vidi, i Štefanić i Cronia su dobro uočili 

konkretne govorne osobine i relativno su se dobro snalazili i u 
ocjeni o njihovoj dijalekatskoj pripadnosti. Pogotovu je Cronia 
dobro zapazio da je riječ o »mješovitom« izrazu jedne »prijelazne 
zone«. Obojica su međutim proglasila štokavski karakter suko- 
šanskih ikavizama. To se možda može razumjeti i otuda što je 
Štefanićev materinski čakavski govor (Draga Bašćanska na o. 
Krku) pretežno ekavski, a i govor Božave na Dugom otoku koji 
je Cronia ne samo dobro poznavao nego ga i potanko opisao 
(Cronia 1927) ide u zonu ikavsko-ekavskih govora, dakle su za 
obojicu karakteristika čakavskoga (od zadarskoga do kvarner¬ 
skoga područja) ekavizmi, ergp: sukošanska ikavština mora na 
tom području biti nečakavska, odnosno mora biti štokavska. 
Danas su nam međutim bolje poznati kriteriji za svrstavanje 
mjesnih govora u dijalekte i narječja, bolje nam je nego Štefaniću 
i Croniji poznat i sam sukošanski govor, kao i općenito govori na 
obalnom potezu Zadar - Biograd i na obližnjim otocima (Pašman, 
Vrgada), na temelju čega je i izveden zaključak (Finka - Moguš 
1981) da sukošanski govor s obzirom na dijalekatska ukrštanja 
»ima drugi stupanj čakavnosti«, dakle ne prvi stupanj. Taj 
zaključak automatski podrazumijeva i drugi zaključak: da u 
sukošanskom govoru ima i mnogo nečakavskih, dakle štokavskih 
osobina. Iz podataka, koje su osim mene registrirali i Štefanić 
(234) i Cronia (225) da je r čas označeno s ar, čas er i sa r 
vjerojatno bi prije trebalo zaključiti da su to grafijske manire 
nego da je tako neobično varirao sam izgovor, pogotovu zato što 
je i u suvremenom sukošanskom govoru izgovor jedino r (krv, 
prvi, prst). Ako je to tako (tj. da je izgovor samo r), onda to 
jednako može biti izvorno i štokavska i čakavska osobina, iako 
ima čakavaca već na dijelu obližnjega zadarskoga otočja (npr. dio 
Dugog otoka i dr.) gdje je sustavni izgovor ar (karv, parst, parvi) 
(Finka 1977). 

Pošto smo iznijeli podatke i sud o analizi i zaključcima i 
drugih autora (Štefanić, Cronia) o jeziku obuhvaćenih (ukupno 
sedam) sukošanskih glagoljskih rukopisa, može se doista reći da 
analizirani uzorci (fragmenti) teksta pružaju pouzdanu osnovu za 
dijalekatsku klasifikaciju osobina onako kako je u ovoj analizi 
izvršena. 

Izvori i literatura 


1. Izvori. 

Izvori se navode na početku ovoga priloga: ukupno sedam analizira¬ 
nih sukošanskih glagoljskih spomenika. 

2. Literatura. 

Literatura obuhvaća samo one priloge koji se izravno bave jezikom 
i kulturnim vrijednostima sukošanskih glagoljskih rukopisa ili su s njima 
u kakvu odnosu, a to su: 

- A. Cronia, »Libar BI. D. Marije od Milosrđa« u Sukošanu kraj 
Zadra (1727). Prilozi za književnost, jezik, istoriju i folklor, 16, Beograd 
1936, str. 29-38. i 221-235. 

- A. Cronia, Građa o božavskom narječju. Južnoslovenski filolog, 1\ 
I II, Beograd 1927/28, str. 69-110. 

- B. Finka, Dugootočki čakavski govori. Hrvatski dijalektološki 
zbornik, 4, JAZU, Zagreb 1977, str. 1-178, s tabelama 

- N. Grbin, Glagoljica i glagoljaši u Sukošanu. Prilog objavljen u 
ovoj knjizi. 

- V. Štefanić, Glagoljski rukopisi JAZU , II dio, Zagreb 1970, str. 
217-219. 

- B. Finka - M. Moguš, Karta čakavskog narječja. Hrvatski dijalek- 
toločki zbornik, 5, JAZU-Razred za filologiju, Zagreb 1981 str. 49-58 + 
karta. 

SI. 3. Glavni oltar u crkvi sv. Kasijana 


JERKO BEZIĆ, Zagreb 


CRKVENO PUČKO PJEVANJE U SUKOŠANU 


Prikaz pučkog crkvenog pjevanja u Sukošanu kraj Zadra 
temelji se na gradivu koje sam snimio na magnetofonske vrpce u 
kolovozu i rujnu 1963, kao i u svibnju 1964. godine, još u vrijeme 
zasjedanja Drugog vatikanskog koncila. Istraživanja i snimanja 
obavio sam u okviru programa rada Instituta Jugoslavenske 
akademije znanosti i umjetnosti u Zadru. Već tada bila je 
uočljiva velika raznolikost u napjevima. S jedne strane još su 
postojali stariji oblici, neki od njih samo u sjećanju starijih 
pjevača. S druge strane bile su prisutne i pojave novijeg glazbenog 
izražavanja koje su sukošanski pjevači postepeno prihvaćali 
tijekom prve polovice 20. stoljeća. Tako su u Sukošanu pored 
Gospina plača i Blagoslova puka vodeći pjevači izvodili i Senjsku 
misu uz pratnju harmonija, prema notnom zapisu. Pjevali su 
crkvenu kompoziciju Karla Adamiča (1887-1945) koja je uz 
originalni naslov »Staroslavenska senjska misa« bila objavljena 
1923. godine u Koprivnici (Kovačević 1983, 13). Vrijedno je 
istaći da se ta Adamičeva misa u gradu Senju izvodi gotovo 
neprekinuto već osamdesetak godina. S tim u vezi je interesantno 
navesti mišljenje Petra Zdravka Blajića, poznatog stručnjaka za 
crkvenu glazbu: »Doduše, kasnije sam Adamič nije baš bio zadovo¬ 
ljan stilom u kojem ju je napisao; ali ona je čudnim zakonima 
krenula u život, i živi, iako maestrove i vrednije skladbe spavaju 
negdje u kakvom glazbenom arhivu« (Blaić 1989, 347). 

O crkvenom pučkom pjevanju u Sukošanu u dalekoj prošlosti 

- nema izričitih podataka. Iz činjenice da je Sukošan odvajkada 
pripadao zadarskoj nadbiskupiji - gdje je za sam grad Zadar već 
1177. godine zabilježeno postojanje crkvenog pjevanja u njihovu 
slavenskom, hrvatskom jeziku (»in eorum sclavica lingua«) 
(Strgačić 1954, 153-187; Bezić 1973, 77-87), a u 14. stoljeću i 
poimence djelatnost svećenika glagoljaša (Strgačić 1964, 394-395) 

- opravdano je zaključivati da su i u Sukošanu već u srednjem 
vijeku pjevali popovi glagoljaši. 

Kao mjesto u kojem se bogoslužje obavlja na crkvenoslaven¬ 
skom jeziku i uz to i dobro pjeva, Sukošan se izričito ističe tek 
potkraj 17. stoljeća. Takvim ga navodi Ivan Paštrić kad od 40 
glagoljaških lokaliteta u zadarskoj nadbiskupiji u to vrijeme 
izdvaja sedam - među kojima je Sukošan peti - u kojima postoji 
izvrsno pjevanje (cantus eximius), gdje se procesije, sprovodi i 
blagoslovi obavljaju »ilirskim«, tj. hrvatskim jezikom (Jelić 
1906, 73). 

Kad je u vrijeme oštrog pritiska protiv glagoljanja pred sam 
kraj 19. stoljeća velika većina svećenika zadarske nadbiskupije 
služila misu latinskim jezikom, bilo je to tako i u Sukošanu. 
Takvo stanje srećom nije dugo potrajalo. Već u prvom desetljeću 
20. stoljeća zadarski nadbiskup Mate Dujam Dvornik započeo je 
postepenim oživljavanjem glagoljanja u svojoj nadbiskupiji. Pje¬ 
vače laike, prije naviknute pjevati u crkvi i stalne dijelove mise 
živim hrvatskim jezikom s ponekim arhaizmima, nastojalo se 
malo po malo priviknuti na pjevanje crkvenoslavenskim jezikom 
»bez primjese živućeg hrvatskog jezika« (Jurišić 1962, 116; Bezić 
1973, 197-198, 201, 203-204). 

Za razvoj crkvenog pučkog pjevanja u Sukošanu u prvoj 
polovici 20. stoljeća značajno je službovanje don Srećka Ivasovi- 
ća, rođenog 1871. godine u Kaštelima kod Splita, koji je sukošan- 
skim crkvenim pjevačima iz svog zavičaja donio napjeve za stalne 
dijelove svečane pjevane mise na velike blagdane. 

Napjeve crkvenog pučkog pjevanja u Sukošanu možemo 
podijeliti u nekoliko skupina. Prvoj pripadaju pjevani stalni, 
nepromjenljivi dijelovi mise, to su na crkvenoslavenskom Go¬ 
spodi pomiluj, Slava , Veruju, Svet i Blagoslovljen te Aganče 
božji. Sukošanski su pjevači 1963. i 1964. godine razlikovali 
(posebno za Gospodi) napjeve za: 1) obične nedjelje, 2) za mise 
za mrtve, uključujući i mrtvačku sekvencu Dan od gnjeva - i 3) 
za velike blagdane (otegnuti »dvojni« Gospodi pomiluj). 

Posebno ćemo se osvrnuti na svečani, »dvojni« Gospodi 
pomiluj. Početkom šezdesetih godina bio je to jedan od glazbeno 
najrazvijenijih i zvukovno najbogatijih primjera u pučkom glago¬ 
ljaškom pjevanju na području čitave zadarske nadbiskupije (vidi 
priloženi notni zapis početka tog višeglasnog napjeva). Višeglasje 
u kojemu vodeću dionicu izvodi najviši glas dok prateći glasovi 
oblikuju akordska suzvučja - poznato je u srednjoj Dalmaciji i u 
svjetovnom pjevanju, posebno u višeglasnim napjevima ljubavnih 
pjesama što se izvode u malom vokalnom sastavu, u klapi. 

U vrijeme mog snimanja u Sukošanu bilo je prošlo već gotovo 
četrdesetak godina od vremena kad je takvo pjevanje uvodio 

Kaštelanac don Srećko Ivasović. U međuvremenu to se višeglasje 
učvrstilo, pjevači koji su izvodili taj svečani Gospodi , već su ga 
bili usmenom tradicijom naučili od svojih starijih mještana - 
pjevača. Vodeća dionica, u izvedbi zvučno bogatog tenorskog 
glasa solista, izdvaja se od ostalih glasova. Prati je dionica koju 
pjeva većina muških glasova pretežno u paralelnim tercama ispod 
vodećeg glasa. Njima se pridružuje i najdublji glas, bas, koji 
ističe temeljne tonove u trozvucima glavnih harmonijskih funkci¬ 
ja, tonike, dominante i subdominante. Iznad tenorske solistove 
dionice javljaju se ženski glasovi koji izvode uglavnom dionicu 
prvog pratećeg glasa, ali za oktavu više od muškaraca. Vodeća 
tenorska dionica bogato je melizmatički ukrašena, a u metrori- 
tamskom pogledu prilično slobodna. Višegodišnjim izvođenjem 
takvo se višeglasje toliko učvrstilo da je omogućilo izvođačima i 
manje pokušaje vlastitog individualnog oblikovanja melodijske 
krivulje - ali sve u granicama osnovnog smjera melodijskog 
kretanja uz iste uporišne tonove. 

Od promjenljivih pjevanih dijelova mise posebno su intere¬ 
santni napjevi štenja. To su napjevi za poslanice na misi, u 
jednom primjeru i sa završecima (melodijskim kadencama) u 
opsegu male septime! Slijede im štenja vezana za posebne 
blagdane, npr. poslanica na misi Velikog četvrtka, kao i čitanja 
(štenja) na jutarnji Velikog petka. 

Poseban starinski glazbeni ugođaj stvaraju slušaocu napjevi 
za tekstove u simetrijskim osmeračkim stihovima (4,4). Početkom 
šezdesetih godina tadašnji su stariji pjevači još znali izvesti 
starinski napjev za himnu O ježiće , spivaj virno (novije Usta moja 
opjevajte , latinski Pange lingua), za tekst koji je objavio Bartol 
Kašić 1640. godine u Rimu, u svojoj poznatoj knjizi »Ritual 
Rimski istomačen slovinski«. 

Starinskom domaćem glazbenom izražavanju pripadaju i dvo- 
glasni napjevi za simetrijske osmeračke stihove Gospina plača 
(»Poslušajte, braćo mila, / gorku muku Gospodina«) i Blagoslov 
puka (»Poslušajte svi kršćani / ki ste ovde na sve strani«). Prvi 
se dvoglasni napjev razvija u nekoliko paralelnih terci, u drugom 
ima i kvartnog dvoglasja. Jedan i drugi kreću se u dijatonskom 
tonskom nizu malog opsega i završavaju vrlo karakterističnim 
stapanjem dviju dionica u unisono. Sadržaj teksta Blagoslova 
puka zazivlje blagoslov na crkvenu i svjetovnu vlast, na svekoliko 
šaroliko stanovništvo određenog sela ili grada, na njegove od¬ 
sutne mornare i putnike, na polja i vinograde, gore i more. U 
većini mjesta u kojima se na zadarskom području taj Blagoslov 
pjeva, izvodi se na Veliki petak. U Sukošanu pjevao se na 

blagoslovu na »zadnji od godine« (Silvestrovo) navečer (Bezić 
1965, 572-578). 

U vrijeme mog istraživanja još se u Sukošanu na misi, 
neposredno pred pretvorbu, pjevalo nekoliko osmeračkih stihova 
vrho poznate euharistijske pjesme »Zdravo, Tilo Isusovo, / na 
oltaru posvećeno« (poslije pretvorbe »Zdravo, Krvi Isusova«). 

Zajednička osobina napjeva svih navedenih osmeračkih pje¬ 
sama bila je njihova metroritamska struktura koju vrlo jasno 
obilježavaju očigledno produženi četvrti i osmi pjevani slog 
glazbenog retka. Trajanja tih produljenja nisu jednaka, postoje 
manje razlike. 

Nakon završetka mise sukošanski su pjevači izveli dva kratka 
teksta koja nisu u stihovima i djeluju poput pjevanih molitava. 
Tu su Zdravo, ćerce, Boga Oca, / zdravo, Majko Boga Sina i 
Budi pohvaljeno po sve vrime / Isusa, Marije i Josipa sveto ime. 

U kratkom prikazu nije moguće zahvatiti sve pjesme, navesti 
sve oblike crvenog pučkog pjevanja u Sukošanu. Iz obreda 
Velike sedmice pred Uskrs valja spomenuti Puče moj (pjevanje 
prijekora na Veliki petak) i pjevanje Muke Gospodina našega 
Isusa Krista. Korizmenu pjesmu »U Gospodina mučenje / u kom 
bi svita spasenje«, malo poznatu na području zadarske nadbisku¬ 
pije, vjerojatno je u Sukošan donio don Srećko Ivasović iz 
Kaštela. - Kao primjer pjevanja psalama ističemo korizmeni 
napjev psalma 50 (51) Smiluj se meni, Bože. Koralnoj je melodici 
srodan napjev himne Tebe Boga hvalimo. 

Među najnovijim crkvenim pjesmama koje je objeručke 
prihvatio i širi krug sukošanskih pjevača i pjevačica izdvajamo tri 
marijanske: Lijepa si, lijepa; Marijo, svibnja kraljice i lurdska 
marijanska Sred te se pećine. Sve su tri objavljene s napjevima u 
hrvatskoj liturgijskoj pjesmarici Pjevajte Gospodu pjesmu novu , 
Zagreb 1983, napjevi br. 767, 778 i 798. Napjevi prvih dviju 
potječu iz Slovenije, napjev treće iz Francuske. Sukošanski su 
pjevači napjev treće pjesme, na početku njezina pripjeva samo 
malo, a ipak uočljivo ukrasili (»Zdravo-o-o, zdravo ...«), na 
način koji podsjeća na ukrase u pjevanju svjetovnih dalmatinskih 
gradskih ljubavnih pjesama. 

SI. 4. Crkva Gospe od Milosrđa 



SI. 5. Crkva sv. Martina u negdašnjim Prljanima 


LOVRE TORBARINA, Sukošan 


NARODNI I LITURGIJSKI OBIČAJI U SUKOŠANU 


Tokom stoljeća uz proslavu vjerskih svetkovina u narodu su 
se udomaćili razni običaji koji su imali cilj da se što bolje i 
dostojanstvenije pripremi i svetkovina proslavi. Mnogi od tih 
običaja zadržali su se do naših dana, ali mnogi su zaboravljeni i 
više se ne prakticiraju. Ovaj će osvrt neke od njih spomenuti 
kako bi se trajnije zadržali u sjećanju, naročito kod mladih koji 
ih nisu doživjeli. 

Najsvečanija je svetkovina Božić. Ljudi se pripremaju da što 
veselije i radosnije proslave taj blagdan. Priprema za Božić 
počinje već od prve nedjelje Adventa, kada počinje nova crkvena 
godina. U to vrijeme ne održavaju se svečanosti kao što su svadbe 
i druge veselice, jer su to dani ozbiljnosti kako bi se Božić 
dočekao što skrušenije. Uvečer se obitelj okupi oko ognjišta ili 
komina i uz svjetlo vatre koja gori na ognjištu, petrolejke ili koje 
druge oskudne svijeće uz razgovor krati večer pjevanjem božičnih 
pjesama. Proslava Božića započinje Badnjim danom. Bio je to 
jedan od četiri velika posta u godini. Za taj dan priprema se za 
jelo riba, i to najčešće bakalar. Na taj dan je prije bio blagoslov 
kuća, i to samo u starom dijelu sela i onih kuća koje su bliže tom 
dijelu. Sa svećenikom su na blagoslov išli i zvonari. Uvečer bi se 
cijela obitelj sakupila u kući. Tada bi na ognjište, na kojem je 
inače tog dana bilo žara, gospodar kuće donio badnjak (veliko 
deblo stabla, najčešće od masline ili crnike) i postavio ga da gori. 
Badnjak bi ostao na ognjištu cijelo božično vrijeme i gorio 
stvarajući veću toplinu i svjetlost. U toku dana domaćica ispeče 
na kominu jednu ili više pogača od boljeg brašna, tzv. pogaču ili 
turtu. 

Kada bi badnjak počeo gorjeti, domaćica bi upalila svjećice 
koje je blagoslovio svećenik prilikom blagoslova kuće. Ako 
svećenik nije dolazio u kuću, jer je ona dalje, svjećice bi se nosile 
na blagoslov na misu na badnje jutro. Upalilo bi se onoliko 
svjećica koliko ima članova u kući. Svjećice bi se postavile u 
jednu posudu u kojoj ima pšenice, ili koje druge žitarice, tako 

da bi u nastupajućoj godini dobro rodila. Jedna bi se svjećica 
upalila i postavila na badnjak i ona bi na njemu gorjela, za sve 
žive, a jedna bi se užgala za sve koji su preminuli. U isto vrijeme 
domaćica bi u jednu posudu, najčešće crijep, postavila žara s 
ognjišta i na nj tamjana i njime okadila sve prostorije u kući, staji 
i konobi, zazivajući Božji blagoslov. Kako su Sukošanci bili 
poljoprivrednici i stočari, u štali bi preko jedne ovce otkinuli 
ispečeni krušni kolač i na taj način pokazali da žive od te 
djelatnosti. Tom prilikom kad bi se kolač otkinuo oni bi se 
poljubili i otkinuti kolač odnijeli na stol i jeli za večeru, koja bi 
tada započela. Već prije večere svi bi ukućani bili oko stola i 
molila bi se molitva, a zatim bi se jela riba, najčešće bakalar, i 
pilo vino. Večera bi se završila pjevanjem božičnih pjesama. U 
to vrijeme dogorijevaju i upaljene svjećice. Ukućani bi u njiho¬ 
vom svjetlu promatrali svoje sjene govoreći da će onaj čija se 
sjena ne vidi u slijedećoj godini umrijeti. Kada koja svijeća 
dogori, gasi se drškom žlice ili viljuške koja se umoči u vino i na 
koju se stavi malo kruha uz riječi: »Ja tebe vinom i kruhom, a ti 
mene mirom i blagoslovom«. Kada bi završila večera na razgrija- 
nom ognjištu i te večeri u posebno toploj kući, prilazilo se 
pečenju frita, koje su se umijesile tokom poslijepodneva. Na 
ognjište se postave velike »trinoge« s velikom tavom u koju se 
ulije maslinovo ulje i uz cvrčanje ulja peku frite. One plivaju u 
vrućem ulju kao rumene loptice, vade se šupljačom u veliku 
terinu (zdjelu), posipaju cukrom (šećerom) i sve tako dok se ne 
napuni puna terina. Tada se poslužuju u kući, kao i na Božić i 
ostale božične dane. 

Mlađe bi osobe poslije večere išle na Gornja vrata. Tamo na 
sredini trga donese se dosta drva i naloži velika vatra ili »goleda« 
kako se kaže u Sukošanu. Oko vatre koja je gorjela cijelu 
Božičnu noć, a bilo je dosta slučajeva da je od velike količine 
drva gorjela neprestano do Nove godine, sakupljaju se ljudi, 
veseleći se i pjevajući. Uz to su mnogi sa sobom donosili frite i 
vino, pa se uz vatru jelo i pilo, veselilo i grijalo u Božičnoj noći. 
U toku noći seljanima bi se priključili i stanarci (Debeljačani) pa 
su se i oni grijali uz vatru čekajući zornicu. Taj običaj paljenja 
vatre zadržao se sve do danas. Međutim, kada su 1962. godine 
Gornja vrata asfaltirana, da se ne uništi asfalt vatra se počela 
ložiti na Donjem moru, ali u isto vrijeme svaki zaselak je ložio 
svoju goledu, tako da danas na Badnje veče u Sukošanu gori i 
desetak goleda. 

Božić. U starije vrijeme nije bilo polnoćke, nego zornica. Na 
ponoć su zvonila zvona, a mnogi su i pucali. Služba u crkvi počela 

bi oko 4 sata ujutro na Božić. Najprije bi se pjevao Božični oficij, 
a nakon toga bila bi misa zornica. Naročito svečano bilo je u crkvi 
kada bi se zapjevalo »U se vrime godišta«. U crkvi bi se napravio 
i »božić« na oltaru Gospe Lurdske. Bio je jednostavan s drvenom 
štalicom, likovima pastira i okićenom granom bora. U novije 
vrijeme raskošnije se napravi »Betlehem« i postave grane jele 
okićene svjetlucavim svjećicama, što stvara poseban ugođaj. 
Odmah nakon zornice služila se druga Božična misa ili jutarnja, 
a u 10,30 sati je svečana dnevna Božična misa. To je najsvečanija 
misa jer na nju dolaze svi, a naročito stariji i djeca koji nisu mogli 
ići na zornicu ili jutarnju. Ljudi jedan drugom čestitaju Božić: 
»Na dobro ti došlo porođenje Gospodinovo!« Drugi odgovara: 
»I tebi na isti način i svim tvojima!« Djeca sa sobom nose pune 
džepove bajama i njima se igraju. Bila je to nezaobilazna igra za 
Božić. Zanimljivo je da je jednostavno nestala oko 60-tih godina, 
tako da današnji mladi uopće ne znaju za nju. Nakon završetka 
velike mise, na vratima crkve davao se ljubiti križ, a zatim bi 
ljudi išli na Gornja vrata, koja su bila puna ljudi svečano 
odjevenih. Tada bi počelo kolo koje bi se započelo igrati oko 
badnjaka (vatre) koja je gorjela prethodne Božične noći. Počeo 
bi se igrati džikac, a završilo bi se velikim sukošanskim kolom u 
kojem su igrali mladići i djevojke, žene i muževi. Neki ljudi nosili 
bi punu mješinu vina ili koju drugu posudu i častili ljude pićem. 
U kolo bi postepeno ulazilo sve više ljudi i kada bi ono okružilo 
cijela Gornja vrata, prekinulo bi se i poteglo sve do Lokvice, gdje 
bi se onda na sredini raskrsnice opet igralo kolo. To bi bio 
oproštaj, jer bi torani (stanovnici Sukošana iznad ceste po 
zaseocima) i stanari (Debeljačani) otišli svojim kućama, a seljani 
bi se vratili u selo. Božić bi se nastavio veseljem poslije podne. 
Ljudi izlaze van tako da je puno svijeta. Pričaju, pjevaju i vesele 
se. Djeca na svakom koraku igraju na mendule (bajame) i orije 
(orahe). Igrale bi se najčešće igre na priblizak, utrge i na zog. 
Najviše ljudi bi se okupilo na Gornja vrata i tada dva prokaratura 
donesu iz župnikova stana drvenu urnu sa 60 litara vina, koje 
župnik daje za proslavu Božića. Ljudi piju vino, pjevaju i vesele 
se, a razne grupice pjevača, kojima Sukošan nije oskudijevao, 
pjevale su pjesme koje su se dugo čule u noć Svetkovina Božića 
nastavila bi se i drugi dan na sv. Stjepana kada bi ujutro 
prokaraturi uzeli u crkvi križ i nosili ga po kućama na ljubljenje. 
Za uzvrat ukućani su ih darivali. 

Zadnjim danom godine počela bi proslava Nove godine. 
Uvečer je u crkvi »zahvaljenje« staroj godini. U crkvi se svečano 
pjeva »Tebe Boga hvalimo«, a nakon toga »Blagoslov puka« iz 

knjige Cvit razlika mirisa duhovnog'od fra Tome Babica. Početak 
pjesme glasi: 

»Poslušajte svi kršćani, 
ki ste ovdi na sve strani; 
poslušajte radi Boga, 
blagoslova sada moga , 
moleć Boga da me us liši, 
s blagoslovom sve utiši, 

Sveto Trojstvo, daj mi milost, 

Blagoslova tvoga kripost ... « 

Veselje se nastavlja u kući za večerom koja je isto tako 
svečana kao i na Badnju veče. U staro doba kada nije bilo ni 
radija ni televizije nije bio običaj kao danas da se dočeku Nove 
godine posvećuje toliko pažnje. Ipak, mnoge bi obitelji ostale u 
kući čekajući Novu godinu uz pečenje frita i pjevanje Božičnih 
pjesama. Mlađi bi izišli obično na Gornja vrata gdje bi ložili 
vatru, pjevali i veselili se. Na ponoć bi zvonila zvona, a također 
se i pucalo iz pušaka. Nova godina je bio svečani blagdan kao i 
Božić. Djeca za Novu godinu osim što igraju na bajame nose sa 
sobom i jabuku u koju se dariva novac. 

I treći Božični blagdan Sveta tri kralja svečano se slavi. Uoči 
tog dana u predvečerje blagoslivlja se voda. Za tu priliku se 
donese ispred glavnih crkvenih vrata maštel pun vode i tu se 
obavlja blagoslov, a služba završava pred oltarom Srca Isusova u 
crkvi pjevanjem litanija svih svetih. Na blagoslov vode dođu ljudi 
i sa sobom donesu posude u koje poslije uzimaju blagoslovljenu 
vodu i nose kući. Njome blagoslivljaju kuću, a na sama Sveta tri 
kralja, ako vrijeme dopušta, poslije podne nose u polje i škrope 
polje i usjeve za bolji urod i bolji blagoslov. Ako se ne blagoslovi 
sve na Sveta tri kralja, znade se često to učiniti i na sv. Stošiju 
15. siječnja. U staro doba na blagdan Sveta tri kralja bio je 
blagoslov kuća isti kao i na Badnji dan. Radi toga bila je u crkvi 
samo jedna misa, i to velika, jer svećenik nije zbog blagoslova 
kuća imao vremena. Taj se običaj poslije ukinuo. 

Božično doba završava se blagdanom sv. Stošije 15. siječnja. 
Od tog vremena svake nedjelje poslije podne pojavljuju se 
maškare, najprije mala djeca, i što se bliži korizma sve ih je više. 
Najviše maškara ima na Pokladnicu, a to je nedjelja prije Čiste 
srijede ili Pepelnice. U maškare obično tada idu i odrasli momci 
i ijudi. Najčešće su lijepo obučeni, posjećuju kuće gdje ih 
darivaju novcem, vinom i drugim darovima. Poseban doživljaj 
bile su poklade. To je utorak prije Pepelnice. Po tradiciji to je 

dan kada se veseli i slavi jer sutradan nastupa korizma kao 
vrijeme ozbiljnosti, posta i pokore. Poslije podne bilo bi puno 
maškara. Maškare su obično bile ružno odjevene, u staru odjeću 
i na sebi bi nosile kože od ovaca, koza, vunu, kostrijet, a za 
maske obično su služile stare mješine, ovčje kože, pa čak i suhe 
obrazine od svinje. Maškare sa sobom nose bar pola vreće pepela 
ili luga kojim posipaju prolaznike, što stvara mnoge neugodnosti. 
U staro doba to je bio običaj, jer bi svi za to živjeli, ali danas 
takvo raspoloženje više ne postoji i takve maškare koje se 
javljaju neorganizirano stvaraju mnoge neprilike u mjestu i među 
ljudima i na taj način kompromitiraju stari običaj. Maškare su 
išle u grupama od 5-6 osoba, posjećivale su kuće gdje bi ih 
počastili. Neki su sa sobom imali »dida« (lutka napravljena od 
stare robe napunjena slamom) kojega bi jedan od maškara nosio 
na ramenima, a bilo je slučajeva da bi ga se posjelo na magarca 
ili posebno napravljena kola. Navečer bi se sve maškare okupile 
na Gornja vrata, gdje bi se okupilo i puno ostalog svijeta. Tu bi 
se izvršilo suđenje »didu« i to bi obavio jedan od maškara koji 
bi se popeo na »kolonu« gdje bi održao govor u kome bi optužio 
»dida« za sve probleme i nedaće i za kaznu bi ga spalili. Time bi 
završilo pokladno vrijeme. 

Sutradan je Čista srijeda ili Pepelnica, kad je strogi post i 
nemrs; njome počinje korizma koja traje 40 dana i to je priprava 
za Uskrs. Toga dana na misi se blagoslovi pepeo od sačuvanih 
maslinovih »palmi«, od prošle Cvjetnice i njime se posipaju glave 
vjernika uz riječi: »Spomeni.se, čovječe, da si prah i da ćeš se u 
prah obratiti«. Inače, preko cijele korizme održavaju se poslije 
podne u crkvi službe, i to radnim danom osim korizmenih petaka 
održavaju se tzv. »male litanije«, korizmenim petkom »velike 
litanije«, nedjeljom poslije podne križni put ili »put križa« kako 
se kaže u Sukošanu. Male litanije bile su ustvari vjeronaučna 
poduka za djecu i školsku omladinu. U korizmene petke održa¬ 
vaju se pobožnosti Presvetom oltarskom sakramentu, i na njima 
se pjeva »Smiluj se meni. Bože!« i nakon toga stara sukošanska 
korizmena pjesma »U petke od muke Gospodinove«. Pjesma je 
vrlo stara i donosim je prema jednom prijepisu iz 1920.g. 

U Gospodina mučenje 
U kom bi svita spasenje, 
Sve srce naše stavimo 
Grihe i taštine ostavimo. 

Isusa muke i uzroke, 
Spominjajmo prigorke, 
Krunu trnovu i uzicu. 

Križ sveti, čavle i sulicu. 

Isuse, tvojom milosti 
Molimo daj nam kriposti, 
Daj nam tebe razmišljati 
I grihe naše plakati. 

Ti si nas s križem odkupio 
I od djavla izbavio, 

Ti bud naše utišenje: 

Gdi no je sveto spasenje. 

Zaradi rana tvojih svetih 
Koje si primio o propeti. 
Ti grihe naše oprosti 
Tvojom velikom milosti. 

Čini nas Tebe ljubiti 
I s pravim srcem služiti 
Neka dostojni budemo 
Uživat Tebe pravedno. 


Gledaj glavu okrunjenu 
I svu trnjem izbodenu, 

Prsi ljuto probodene 
I nemilo otvorene. 

Gledaj slavno sveto lice 
Na komu su oštre modrice, 
Zatvoreni slavni oči 
Niz koje se svud krv toči. 

Gledaj njega slavne ruke 
Ke su na križ rastegnute, 

Za grišnike zagrliti 
I njim grihe oprostiti. 

Gledaj noge svete i slavne 
Ke na dobro bihu spravne, 
Jedna drugoj pribivenu 
Oštrim čavlim prigvozdenu. 

Mili Isuse dobrostivi 
Nam grišnikom milostivi, 
Budući ti slavan i svet 
Da si za nas na križ propet. 

Svi te skupno sad slavimo 
Na križu propeta molimo, 
Da nas u gornjoj baštini 
Pridružiš svetoj skupštini. 


Slava Isusu pravednu 
Ki bez krivine izdahnu 
Ki hti s neba na svit priti 
Za svoj puk na križu umriti. 
Amen. 

Korizma je vrijeme ozbiljnosti pa tada u crkvi prestaje svako 
veselje i u to vrijeme nema svečanih svadbi, plesova, pjesme, a u 
crkvi se ne slavi, ne luncija a u bogoslužju se oblači ljubičasta boja. 

U sredini korizme poznat je dan koji se zove »bara-vara«. 
Toga se dana u zgodnim prilikama nastoji koga prevariti, kao što 
se to danas čini za 1. travnja. Na taj način bi ljudi kao dali malo 
oduška svom raspoloženju, označavajući da je prošlo polovina 
korizmenog vremena. Najčešće se dogodi da je u korizmi i prvi 
petak u mjesecu ožujku, koji se u Sukošanu zove »prvi petak 
marča«. Tog dana održavala bi se velika pokornička procesija za 
blagoslov polja. U novije je doba ta procesija ukinuta i toga se 
dana održi misa, a nakon nje samo mala procesija oko crkve. 

Poseban osjećaj da se približava Uskrs osjeća se na Glušnicu. 
To je nedjelja 14 dana prije Uskrsa. Za tu nedjelju u crkvi se 
prekrivaju oltari, slike, kipovi kako bi i na taj način pridonijeli 
vanjskom izgledu ozbiljnosti trenutka zbog skorašnjeg spomena 
muke i smrti Isusove. Tog dana poslije velike mise u Sukošanu 
je popodne izloženo sv. Otajstvo na poludnevno klanjanje, koje 
završava uvečer svečanom večernjom. 

Slijedeća nedjelja je nedjelja Cvitnica. Te nedjelje nose se na 
blagoslov maslinove grane ili »palme« u crkvu. Već u subotu 
poslije podne vrše se pripreme za blagoslov palmi. Tada se u 
polju odsječe grana koja će se nositi na blagoslov. Običaj je da 
pojedinci nose i velike grane u crkvu. Od te grane u kući se 
otkinu manje i ljepše grančice od kojih neki opletu lijepe 
maslinove palme, na koje postave i strukove cvijeća. Blagoslov 
maslinovih grana*obavlja se preko velike mise za koju priliku se 
nosioci poredaju u crkvenom dvorištu i stvore razmaknut drvored 
kroz koji prolazi svećenik u procesiji i blagoslivlja. Preko mise 
se pjeva muka Gospodinova. Pjevanje muke je poseban doživljaj, 
naročito ako su pjevači dobri. Za tu priliku odaberu se dva 
pjevača od kojih jedan odlazi na oltar sv. Petra i Pavla, drugi na 
oltar sv. Ćirila i Metoda, a svećenik ostaje na velikom oltaru i s 
tih mjesta pjevaju muku. Cvjetnicom započinje veliki tjedan u 
kojem je posebno veliko trodnevlje. Na Veliki ponedjeljak i 
utorak nema posebne službe, nego je kao i u druge dane. Na 
Veliku srijedu uvečer bila bi večernja na kojoj bi se pjevala 
jutrenja Velikog četvrtka. Jutrenja bi završila Zaharijinom pje¬ 
smom »Blagoslovljen Gospodin Bog Izraelov« i »Smiluj se meni, 
Bože!« Nakon toga bio bi »baraban«. To je udaranje i lupanje 
u crkvi štapovima i šibama po klupama i podu, a simbolično je 
označavalo kako su Židovi udarali Isusa. Poslije liturgijeske 
obnove ovaj običaj je nestao. 

Služba na Veliki četvrtak prije se održavala prije i poslije 
podne, odnosno uvečer. U rano prije podne zvone zvona i 
počinje služba oficij Velikog četvrtka. Nakon toga je misa 
Velikog četvrtka na kojoj se pjeva »Slava na visini Bogu ... «. 
Tada zvone zvona koja se nakon toga zavežu, tj. više ne zvone 
do »Slava ... « na Veliku subotu. I malo zvono na kapelici u 
groblju koje je zvonilo za označavanje polaska djece u školu u 
te dane također ne bi zvonilo. Na misi se zatim škrgučalo 
(klepetalo) na onim dijelovima mise gdje se inače zvoni. Škrguća 
ima raznih dimenzija i veličina, a nose ih uglavnom mlađi. Često 
se prekomjernim škrgučanjem čini nered u crkvi. Nakon završene 
mise prenijele bi se posvećene hostije u »Božji grob«, koji se 
napravi na oltaru Gospe Lurdske. Za tu priliku na oltar se postavi 
baldakin te drveno svetohranište, a oltar se okiti cvijećem i 
posudama u kojima je iznikla mlada pšenica. Nakon toga svećenik 
prilazi oltarima i otkriva ih skidajući s njih plahte i drugi nakit 
kao svijećnjake, cvijeće i si. tako da oltari ostanu goli. Isto tako 
iz škropionica se izvadi sva blagoslovljena voda da i one ostanu 
prazne. Uvečer na Veliki četvrtak u sumrak počela bi služba riječi 
u crkvi. Kako ne zvone zvona, prije službe sakupe se mladi i 
djeca oko crkve i škrgučanjem daju znak za službu umjesto 
zvona. Kad se sakupi narod, najprije se pjeva jutrenja Velikog 
petka. Za ovu priliku postavio bi se na lijevoj strani velikog oltara 
drveni nosač u obliku trokuta na kojem se nalazilo 15 zapaljenih 
svijeća. Poslije svakog psalma i štenja po jedna svijeća bi se 
ugasila, tako da bi na kraju sve svijeće bile pogašene. Kad završi 
jutrenja, pjeva se »Gospin plač«. Za to se nađu četiri pjevača 
koji odlaze u »Božji grob« i po dva sa svake strane naizmjenično 
pjevaju. Početak pjesme glasi: 

»Poslušajte braćo mila, 

Gorku muku Gospodina, 

Isukrsta, Božjeg sina, 

Koju sada za nas prima ... «. 

To je vrlo stara pjesma, a napisana je još 1851. godine od fra 
Tome Babića i vrlo je vjerojatno da se od tog vremena pjeva u 
Sukošanu. Pjesma je dosta duga i pjevanje traje oko 1 sat i 40 
minuta. 

Veliki petak je dan strogoga posta i nemrsa. Ljudi za taj dan 
najčešće pripremaju za hranu ribu i piju vino. Postoji uzrečica u 
kojoj se kaže da si dobio onoliko krvi koliko si prvi put popio 
vina na Veliki petak. Na taj dan Sukošanci nisu nikad išli u polje 

obrađivati zemlju, a i blago su izganjali iz štala samo u najnužnijim 
slučajevima, kako bi stoka što manje raskopavala zemlju. Postoji 
također predaja da nije dobro na Veliki petak sahranjivati mrtve, 
jer ako se dogodi da ipak tko umre i treba biti sahrana na Veliki 
petak, ta godina neće biti dobra i grad (krupa) će uništiti ljetinu. 
Na Veliki petak se posebno mole. Postoje razne molitve, a ima 
jedna sukoštanska koja se najčešće izgovara, a glasi: 

»Božji pivac zapiva, 

I Mariju doziva (vapija), 

Oj Marijo majko mila, 

Imala si sinka jedina, 

Kroz goru ti odoše, 

Trnovu krunu nosiše, 

Židovi ga uhvatiše, 

Tvoga sina ubiše, 

Krv mu na kamenje padaše, 

Do Boga se čuje, 

Bog pošalje anđele, 

Da pokupe onu krv, 

Da je meću u kaleže 
I kitice kitiše, 

Prid Boga je nosiše, 

Sam je Bog govorio , 

Tko ove tri molitve izmolio, 

Tri bi duše otkupio, 

Jednu dušu ćakinu, 

Drugu dušu majčinu, 

Treću dušu svoju. Amen. 

Inače na Veliki petak služba u crkvi počela bi ujutro. Najprije 
bi se molio oficij Velikog petka, nakon čega bi bilo bogoslužje 
Velikog petka, na kojem se pjeva muka po Ivanu na isti način 
kao i na Cvjetnicu. Nakon toga se otkriva križ koji se donese u 
precesiji kroz crkvu uz pjevanje »Evo drvo križa, na kome je 
spasenje svita visilo« i pjeva se »Puče moj, što učinih tebi? ili u 
čem ožalostih tebe? odgovri meni«. Pošto otkrije križ, svećenik 
ga odnese ispred velikog oltara gdje su prostrte plahte te 
kleknuvši ondje ga položi. Tada se udalji malo od križa i izuje te 
pođe do velikih vrata od crkve. Odatle pođe križu tri puta 
kleknuvši, dođe do križa te ga poljubi i pokloni mu se. To isto 
rade i ostali vjernici. Uz križ bi se u međuvremenu postavila četiri 
lumina koja bi gorjela cijeli dan. Nakon bogoslužja križ ostaje 
ležeti u crkvi cijeli dan, a ljudi bi neprestano dolazili u crkvu da 

mu se poklone. Taj poklon križu zvao se »listi«. Poklon križu započeo 
bi kod velikih vrata crkve, gdje bi se skinula obuća i zatim kleklo te 
klečući pomalo puzilo (lizlo) prema križu. Dok je to trajalo, ljudi su 
molili u sebi molitve. Kad bi se primakli križu, poljubili bi ga na tri 
mjesta. Taj poklon križu trajao je cijeli dan i uvijek je ljudi bilo u crkvi. 
Svi župljani su došli u crkvu da se poklone križu. Pred večer bi znalo 
biti gužve, jer su sada došli oni koji preko dana nisu mogli, a došli bi 
i Debeljačani. Kao i na Veliki četvrtak i tada bi se okupili škrgućanti 
koji su oko crkve škrgućali dajući znak da se primiče večernja služba 
Velikog petka. U toku dana na oltar sv. Petra i Pavla zvonari bi 
postavili i sve druge križeve koji su postojali u crkvi kao i u kapeli na 
groblju za večernju procesiju. Mnogi su prilikom poklona križu, 
naročito žene, nosili sa sobom maslinova ulja i darivali to crkvi da preko 
godine od tog ulja gori vječno svjetlo pred svetohraništem. Večernja 
služba Velikog petka počela bi pjevanjem jutrenje Velike subote i bila 
je slična onom pjevanju kao na Veliku srijedu i četvrtak. Nakon 
završetka jutrenje održala bi se tradicionalna procesija Velikog petka 
kroz stari dio sela. U toku večeri a malo prije procesije oko crkve bi 
bili vlasnici petromasa s upaljenim svjetiljkama, kako bi osvjetljavali 
put za procesiju, jer tada nije bilo struje. Na čelu procesije išli su 
škrgućanti, zatim mlađi ljudi, te nosioci svih križeva koji su bili u crkvi, 
napokon pjevači i svećenik koji je pod baldakinom nosio pokriveno 
sveto Otajstvo koje je dotad bilo pohranjeno u »Božjem grobu«. U 
procesiji se pjeva »Puče moj« i druge pjesme Velikog petka. Na kraju 
procesije išle bi žene, mnoge s upaljenim svijećama. Prozori kuća, 
terase i ulazna vrata kraj kojih je prolazila procesija bili su okićeni i na 
svima su gorjele svijeće, lumini ili vatre od pepela i petroleja. Na 
vratima od sela (s unutrašnje strane Gornjih vrata) procesija bi se 
nakratko zaustavila i tu bi bio podijeljen blagoslov na sve četiri strane 
svijeta. Nakon toga procesija bi krenula u crkvu. Svi sudionici u 
procesiji išli su u crkvu, s njima i nosioci petromasa, tako da je crkva 
bila jako osvijetljena. Slijedila bi propovijed posvećena Velikom petku, 
a nakon nje pjeva se Muka Gospodinova, po Babićevu tekstu. Pjesma 
se pjeva na isti način kao i ona na Veliki četvrtak, a najčešće pjevaju 
i isti pjevači. Pjesma se inače u Babićevoj knjizi zove »O žalosti BD 
Marije«, a njezin početak glasi: 

»Rasviljena majka stase, 
blizu križa, ter plakaše, 
i tužaše i plakaše, 

1 drhćaše kad gledaše 
Tešku muku svoga sina, 

Isukrsta Gospodina ...« 

Sutradan je Velika subota. Pred velikim vratima crkve naloži 
se vatra, a služba počinje blagoslovom vatre. Na njoj se užeže 
uskrsna svijeća u koju se u obliku križa zabode pet grumena 
blagoslovljenog tamjana te se čita 12 proročanstava. Nakon toga 
se kod krstionice blagoslivlja voda koja se nalazi u posebnom 
maštelu. To je krsna voda, a služi i za blagoslov stanova i ljudi. 
Pošto se voda blagoslovi, nosi se u škropionice kraj crkvenih 
vrata koje su prazne od Velikog četvrtka. Nakon toga blagoslivlja 
se voda za krštavanje, u koju se ulijeva ulje katekumensko i ulje 
krizme koje blagoslovi biskup na Veliki četvrtak. Slijedi misa na 
kojoj se zapjeva »Slava na visini Bogu...«. Nato se »odvežu« 
zvona i zvoni se, čime se navještava da je došao Uskrs. Tada se 
ljudi u crkvi i kod kuće umivaju i peru oči blagoslovljenom 
vodom. U isto se vrijeme s oltara, slika i kipova skidaju zavjese 
koje su bile postavljene na Glušnu nedjelju. Ljudi bi post od 
Velikog petka produžili sve dok ne bi prozvonila zvona. 

Za Uskrs se peku pogače. To je posebno sladak kruh. Taj bi 
se kruh zamijesio na Veliki četvrtak ili petak i nekoliko bi se puta 
premijesio da bude što bolji. Obično se pogača pekla na Veliku 
subotu, s puno pažnje da na velikom žaru ne bi izgorjela. Da 
bude ljepša, mazala bi se perom od pijetla ili purana umočenim 
u žumanjak od jaja. Pogača se pekla na ognjištu po »cripnjom« 
pa se i zvala »pocripnjak«. Danas se pogače peku u štednjaku ili 
se kupuju, ali svaka domaćica nastoji da joj bude lijepa na 
blagoslovu hrane na Uskrs. Debeljačani su hranu blagoslivljali na 
Veliku subotu poslijepodne, jer za Uskrs ujutro nije bilo vremena 
da dolaze na blagoslov., Sukošanci hranu blagoslivljaju na Uskrs 
ujutro. Blagoslov se vrši izvan crkve u dvorištu s jedne i druge 
strane, gdje se donosioci rasporede u dva reda. Na blagoslov se 
obično donosi kruh, kuhana jaja, sol, sir, vino, mlada kapula i 
drugi mladi plodovi. U stara vremena kada je bilo dosta stoke, 
na blagoslov se donosilo i meso od janjeta. Osim domaćica koje 
donesu hranu na blagoslovu je prisutan veliki broj ljudi. Uskrs 
je veliki blagdan. Za taj dan se pripremi i bolja hrana. U doba 
kada je bilo dosta janjaca mnoge obitelji su za Uskrs pripremale 
»pandrobu«. Bilo je to punjeno janje s nadjevom od suhih 
kolača, kruha, jaja, mlade kapule, soli i dugih začina. Tako 
punjeni janjac se pekao na ražnju. Bio je to poseban specijalitet, 
a jeo bi se za sve Uskrsne blagdane. Glavna Uskrsna svečanost 
je bila velika misa, prije koje se pjeva »Tebe Boga hvalimo« i 
ide procesija tri puta oko crkve, a nakon poslanice pjeva se 
naizmjenično pjesma: 

»Kad uskrsnu Isus sveti, 

Koji za nas bi propeti, 

Tu se čuda dogo diše, 

Kako sveti Marko piše, 

I zlamenja mnoga biše 
Ne može se reći više. 

Jer uskrsnu slavan dosti, 

I bez smrti i žalosti...« 

Nakon mise na vratima od crkve prokaraturi daju ljubiti križ 
ljudima. Ljudi odlaze na Gornja vrata gdje se okupi puno ljudi 
kao i na Božić. Igra se kolo i veseli, a kolo završava, kao i na 
Božić, na Lokvici. Poslije podne ljudi izlaze u šetnju, a najviše 
ih je na Gornjim vratima, gdje prokaraturi donesu drvenu urnu 
sa 60 litara vina koje poklanja župnik mještanima. Uz Uskrs 
svećano se slavio i Uskrsni ponedjeljak i Uskrsni utorak. U jedno 
vrijeme bio je običaj da na Uskrsni ponedjeljak Sukošanci 
zavjetno hodočaste sv. Šimi u Zadar i »otvaraju« raku sveca. 
Poslije Uskrsa svečano se slavi u Bijela nedjelja ili Mali Uskrs. 
To je svečano isto kao i sam Uskrs, što dokazuje i svečanost 
velike mise, kada se na početku pjeva »Tebe Boga hvalimo« i 
procesija obilazi oko crkve. Iza pročitane poslanice pjeva se 
pjesma posvećena Uskrsu. Početak te pjesme glasi: 

»Istina je do istine, 

Od svih dana od godine. 

Nit je veći nit je sveći 
Niti može biti veći. 

Dan nediljni plemeniti, 

Među dnevih vele svetih, 

Uskrsnuću određeni, 

Tebi, Isuse, posvećeni...« 

I drugi blagdani poslije Uskrsa u Sukošanu se svečano slave. 
Najznačajniji je od njih Špasovo ili Križi. Postoje Mali križi, i to 
u srijedu prije Spasova, kada se održi velika procesija blagoslova 
polja, koja bi se kretala cijeli dan. Procesija bi išla do crkve sv. 
Martina gdje bi se sakupilo ljudi koji su radili u polju, naročito 
u vinogradima i prisustvovali bi misi. Nakon mise svi bi posjedali 
okolo po travi i kamenju te doručkovali mladog sira, pršuta, jaja 
i druge hrane koju bi donijeli sa sobom. Pošto bi se nahranili i 
odmorili, procesija bi krenula dalje kroz Debeljak i u rano poslije 
podne bi se kroz Sukošansko polje vratila u crkvu. U ovo vrijeme 

su se blagoslivljale sve kuće u Sukošanu koje se nisu blagoslovile 
na Badnji dan te sve kuće u Debeljaku. 

Svečano se slave i Duhovi. Na duhovsku subotu ujutro 
blagoslivlja se voda u crkvi. To je treći blagoslov vode u godini. 
Na Duhove je svečanost u crkvi isto kao i na Božić i na Uskrs. 
Pjeva se »Tebe Boga hvalimo« na početku mise, a preko mise 
iza poslanice pjeva se pjesma za Duhove isto kao i na Uskrs. 
Početak pjesme glasi: 

»Kad uz ide Isus sveti, 

Koji za nas bi propeti, 

Na nebesa slavna gori, 

Pomilova i nas doli. 

Jer kako nam reko biše, 

Da Duh sveti poslat htiše, 

Svojim dragim učenikom, 

Preljubljenim nasljednikom...« 

Uskrsno vrijeme završava proslavom Tijelova ili »Božjeg 
dana«. Ujutro se ispred ulaza u kuću prospe cvijeće, kao i ispred 
crkve i na raskrsnicama. Dok nije izgrađena crkva u Debeljaku, 
tijelovska procesija bi se održavala poslije velike mise, a od tada 
oko podneva održava se procesija u Debeljaku, a poslije podne 
u Sukošanu. To je jedna od najljepših procesija u Sukošanu, a 
po sudionicima i najbrojnija. Ide istim ulicama i dijelovima 
Sukošana kao i nekada pa tako i dijelovima Jadranske magistra¬ 
le. U procesiji se nose zastave, a pod baldakinom koji prate djeca 
u bijelim odorama svećenik nosi sveto Otajstvo. Ulicama kuda 
prolazi procesija posipa se cvijeće. Procesija se zaustavlja, radi 
čitanja evanđelja i blagoslova, na Gornjim vratima, Lokvici, 
Pavića bunaru i Ruševcu. Devet dana poslije Tijelova slavi se 
blagdan Srca Isusova. Tog dana uz svečanu misu održava se kroz 
selo procesija s kipom Srca Isusova. 

Ovdje smo ukratko nabrojili najpoznatije običaje koji su se 
tokom stoljeća njegovali u Sukošanu i kako su se održavali prije 
liturgijske obnove kada su neki izmijenjeni, što naročito vrijedi 
za svečanosti u velikom tjednu. 

Pored tradicionalnih bagdana u Sukošanu se slave i drugi. O 
njima ćemo ukratko nešto reći kronološkim redom. 

2. veljače slavi se Svijećnica ili Gospa Kandalora, kada se u 
crkvi blagoslivljaju svijeće koje se daju vjernicima. Čuvaju se u 
kući, a gore u slučaju nevremena, grmljavine, bolesti ili smrti. 

3. veljače slavi se sv. Blaž biskup i mučenik. U sukošanskoj 


129 





crkvi postoji moćnik sveca pa se taj svetac svečanije slavi u 
Sukošanu. Običaj da se prije mise blagoslivljaju kolači koji se 
čuvaju do Čiste srijede kada se jedu ujutro. Isto tako blagoslivlja 
se grlo sa dvije upaljene svijeće. To u Sukošanu zovu »grličanje«. 

Ovo su najhladniji dani u godini i ljudi pomalo očekuju 
dolazak toplijih dana i početak radova u polju. Zato uvijek 
razmišljaju kakvo će vrijeme uskoro nastupiti. To se raspoloženje 
osjeća i po uzrečici koja glasi: 

»Gospa Kandalora, zima vanka fora, 

Sveti Blaž kaže da je laž , 

Sveti Šime, kaže da još ima zime, 

A za njim se vuče glistina, 

I ona kaže da je istina.« 

11. veljače svečano se proslavlja zavjetni blagdan Sukošana, 
a to je Gospa Lurdska. Taj blagdan neprestano se slavi od 1906. 
godine kada je podignut oltar i nabavljen Gospin kip. Koliko 
Sukošanci štuju Majku Božju svjedoče brojni darovi koje su 
uglavnom sukošanske žene darivaie, a darivaju i danas Gospi, i 
to uglavnom prstenje, ogrlice, medaljone i si. Sav taj nakit se 
postavi na Gospin kip 11. veljače i skupa s njime pronese u 
procesiji kroz Sukošan. U ovo doba godine ljudi već počinju 
raditi u poljoprivredi. Obrezuju, gnoje i okopavaju se vinogradi, 
a počinje se saditi krumpir i drugo povrće. 

19. ožujka slavi se blagdan sv. Josipa. Od 1966. godine kada 
je nabavljen kip sveca održava se također tradicionalna procesija 
s kipom sv. Josipa. 

25. ožujka slavi se blagdan Blagovijesti, devet mjeseci do 
Božića, pa i tog dana Sukošanci ne rade teške poslove. 

Proljetni blagoslov polja obavlja se na blagdan sv. Marka koji 
se proslavlja 25. travnja. Prije je tog dana održana velika 
procesija koja je bila najsvečanija i najposjećenija od sve tri 
procesije kojima se blagoslivljalo polje. Procesija se kretala kroz 
Sukošansko polje, a na mjestima gdje bi se čitala četiri evanđelja, 
i to na Gornjim vratima, Pavića bunaru, Raskrižu i Na bunaru u 
polju ljudi bi okitili prostor cvijećem i zelenilom. 

Nakon toga dolazi mjesec svibanj. To je mjesec rada u polju. 
Priroda je zelena, vinogradi su oblistali, počinje obrada vinogra¬ 
da, prvo škropljenje, pljevljenje, dozrijeva prvo povrće kao 
mladi krumpir, grašak (biž), bob, pojavljuju se prve trešnje, kosi 
se trava i djetelina. Ljudi su po cijeli dan vani i rade. Svibanj je 
najljepši mjesec u godini i posvećen je Blaženoj Djevici Mariji 

te se svake večeri održavaju svibanjske pobožnosti. Moli se 
krunica, pjevaju litanije i čitaju razna razmatranja o Gospi. U 
tom mjesecu su najčešće blagdani Spasova, Duhova i Tijelova, 
koji se svečano slave, što je već prikazano. 

Lipanj je vruć mjesec. Nastupa ljeto. Ljudi su zaokupljeni 
poljskim radovima. Naročito su veliki radovi u vinogradu, jer se 
mora okopavati, škropiti, povezivati i pljeviti. Poljoprivredni 
plodovi se već donose kući, a krajem mjeseca priprema se i žetva. 
Noći su kratke, to više što se treba rano ustati i poći u polje ili 
na pašu, da se do »plandišta« može vratiti natrag, jer je sredina 
dana vruća, a onda se opet poslije podne odlazi u polje kada 
sunce krene prema zapadu. U tim toplim ljetnim večerima prije 
spavanja ljudi su kratili vrijeme pričanjem ili u društvu s djecom 
pjevali ili recitirali pjesmice. Ovom prilikom navest ćemo ovu: 

»Ajmo spati, Boga zvati, 

I Mariju vapi jati 
Da nam kaže pravi put, 

Otkud voda izvire, 

Od kamena šaluma. 

Tote sjedi Djevica, 

Na glavi joj krunica, 

Bele ruke sklopila, 

Zlatnom čašom poliva, 

Grišne duše otpravlja.« 

U mjesecu lipnju ima također nekoliko blagdana. Jedan od 
njih je i blagdan Srca Isusova, o čemu je već rečeno. 

13. lipnja slavi se svetkovina sv. Antuna Padovanskog. Sv. 
Ante je veliki blagdan u Sukošanu. Kako je to popularni svetac 
u našem mjestu, svedoči i činjenica da je Ante najrasprostranje¬ 
nije ime u Sukošanu. Toga dana osim svečane mise održava se 
tradicionalna procesija s kipom sv. Antuna kroz stari dio Sukoša¬ 
na. U narodu postoji i pjesmica posvećena tom svecu i glasi: 

»Sveti Ante svetitelju, 

Mili Božji prijatelju, 

Mi molimo, moli za nas, 

U potrebi pomozi nas. 

Kad na punti smrti naše, 

Na čas onaj jadne čaše, 

Za vijeke tebe molim, 

Da idemo na nebesa, 

Da se s tobom svi vidimo, 

Svetim Antom veselimo. 

Sveti Ante budi hvaljen, 

Po sve vijeke vijekov. Amen. 

Na kraju mjeseca na 29. lipnja slavi se blagdan sv. Petra i 
Pavla. Taj blagdan se također svečano slavi u Sukošanu, a koliko 
su Sukošanci častili te svece pokazuje i primjer da su u svojoj 
župnoj crkvi podigli i oltar posvećen njima u čast. U mjesecu 
lipnju postoji običaj da se za blagdan sv. Ante, sv. Ivana 
Krstitelja i sv. Petra i Pavla zapali manja vatra kao simbol 
svjetlosti najdužih dana u godini. Pošto se ugasi plamen, obično 
mlađi svijet'skače preko žara i gleda tom prilikom da skoči što 

dalje. v 

Srpanj je mjesec žetve. Ljeto prži svom snagom. Žetva je 
najznačajniji i najteži dio posla, jer od nje zavisi koliko će obitelj 
imati kruha preko godine. Najprije bi se požela raž, koja bi se 
sakupila u male snopiće koji se zovu »ručice«. Ručice bi se 
donijele u kuću te kratkom palicom otuklo zrnje s klasja. Zatim 
bi se odnijele u more da se moče 1-2 dana. Tada bi bila spremna 
ražova stabljika za vezivanje snopova žita. Od snopića bi se 
napravili »uži« na taj način da bi 10-tak strukova raži povezali s 
10-tak drugih strukova i tako nekoliko puta čime bi se dobio 
jedan dugi konop. Žito se najčešće želo srpom, a nešto i kosom. 
Za taj posao bi bilo i po nekoliko žena žetelica. Muškarci su 
najčešće požnjete rukoveti »naslagaje« sakupljali i postavljali na 
ražino uže i vezivali u snopove. Snopovi ječma su se pravili na 
dvije »vode«, tj. klasje bi se pojedinačno stavljalo i na jednu i 
na drugu stranu snopa, dok se pšenica stavljala samo na jednu 
»vodu«. Snoplje bi se najčešće prenosilo na magarcima na 
gumno, ali bilo je i toga da se vozilo u kolima koja bi se za tu 
priliku produžila da stane što više snopova. Kada bi se sve poželo, 
počela bi vršidba. Za tu priliku očistilo bi se gumno od trave i 
dobro polilo vodom, da zemlja postane mekša i da se zbije. Na 
tako se pripremljeno gumno stavljalo snoplje koje bi se tuklo 
»cipima«, odnosno »cipalo« bi se. »Cipi« su se sastojali od dva 
duga i debela kolca povezana tankim konopom, od kojih se jedan 
kolac držao u rukama, a drugim tuklo po žitu. To je trajalo i po 
nekoliko dana. Kada bi se jedna vrsta žita sva »isđpala«, slama 
se postepeno stavljala uokolo gumna, a na gumnu bi ostalo samo 
zrnje i pljeva. Tada bi se tuklo po tome i to se zvalo »gruvanje«, 
a imalo je za svrhu da što bolje odvoji zrno od pljeve. Kada bi 
»gruvanje« bilo završeno, sve bi se to sakupilo na jednu hrpu u 

sredini gumna i čekalo vjetar da puhne, kada bi počelo vijanje. Za 
to je postojala drvena lopata kojom se grabilo zrno s pljevom i 
bacalo u zrak u smjeru vjetra. Zrno bi kao teže padalo po gumnu, 
a pljeva bi odletjela dalje i tako je zrno ostalo čisto. Poslije se 
sakupljalo u vreće i odnosilo kući. Osim na opisani način, vršilo se 
i konjima. Postupak bi bio gotovo isti kao i kod »cipanja«, osim 
što je konj vrteći se u krugu gnječio slamu. Bilo je poznato nekoliko 
velikih sukošanskih gumna: Grdovićevo, Labudovo, Čelakino, 
Dijanovo i dr. gdje se vršilo konjima. Gotovo na svim tim mjetima 
danas se nalaze novoizgrađene kuće. Na gumnu se nakon vršenja 
od slame »zdivala kopa«, a slama je služila kao hrana za blago 
preko zime. Za vrijeme tih radova, bez razlike što su bili teški i 
odvijali se po velikoj vrućini, ljudi su u predahu dok bi se odmarali 
u hladu stabla pričali, veselili se, a nekad i zapjevali koju pjesmu. 
Evo za ovu priliku nekoliko riječi jedne od bezbrojnih pjesama koje 
su se mogle čuti u Sukošanu: 

»Evo sveto podne zvoni, 

Marija se za puk moli, 

Prosti Sine, puku svome, 

Radi mlika majke svoje...« 

Djeca su se najčešće igrala i valjala u slami. Bilo je to pravo 
zadovoljstvo ugurati se u slamu i praviti nestašluke, iako je to starije 
znalo i razljutiti jer se slama »štrkala« uokolo. Posebno je ugodno 
bilo igranje u slami u toplom ljetnom sumraku. I tako bi se u tim 
radovima pomalo približavao mjesec kolovoz, u kojem Sukošan 
slavi svoju feštu, sv. Kasijana, na 13. kolovoza. 

Sv. Kasijan se slavi od najstarijih vremena neprekidno do 
danas. Priprema za feštu nastupa osam dana prije kada na podne, 
uvečer i ujutro prilikom zvonjenja luncijaju (slave) zvona. Dan 
uoči fešte obave se svi potrebni poslovi, kao što je napasanje 
ovaca, donošenje u kuću hrane, vode (najčešće iz Vrbe ili 
Jezera), drva za loženje i si. Kako većina Sukošanaca u starije 
doba nije imala dovoljno vina za cijelu godinu, obično bi ga u 
ljetnim mjesecima ponestalo u većini sukošanskih obitelji. Zato 
su za feštu kupovali vino. U to doba došlo bi nekoliko brodova 
koji bi se privezali na Rudini, gdje su obično Murterini i 
Šibenčani prodavali svoje kvalitetno vino. Za blagdan se pripre¬ 
mala i hrana. Obično je svaka obitelj imala janje ili kozle za 
pripremanje ručka za feštu. Meso se pripremalo obično pred 
feštu poslije podne ili na feštu rano ujutro jer su bile vrućine, a 
nije bilo hladnjaka kao danas. Ljudi su se dovijali na razne načine 

da spriječe kvarenje mesa, pa su tako kupovali led ili meso 
spuštali u bunar gdje je bilo hladnije i si. Fešta je dan kada dolaze 
gosti, rođaci i prijatelji iz drugih mjesta, tako da se taj blagdan 
slavi sa svojim gostima. Na sam blagdan prije podne bude 
nekoliko misa, a u 10 sati i 30 minuta je velika misa s »tri popa«. 
Nakon mise je procesija s kipom sv. Kasijana koja se održava od 
1925. godine, kad je nabavljen kip sv. Kasijana. Prije toga je 
izgrađen još u prošlom stoljeću kameni kip sv. Kasijana, koji se 
nalazi na desnoj strani velikog oltara. Isto su tako u crkvi sv. 
Martina postojala dva drvena kipa, i to sv. Martina i sv. Kasijana, 
pa je možda još prije taj drveni kip možda bio u župnjoj crkvi. 
Poslije procesije nastavlja se proslava kod svake kuće. Poslije 
podne ljudi izlaze u šetnju i veselje se nastavlja do kasno u noć, 
a gosti i poznanici se nalaze sa svojim domaćinima. Pjesma je 
odjekivala na sve strane, a tome bi se pridružio i obavezni 
»ringišpil« na ručno pokretanje. Svetkovina sv. Kasijana nastavila 
bi se i drugi dan, 14. kolovoza. To je do 1958. godine bio strogi 
post i nemrs u čast Velike Gospe. To je stvaralo poteškoću jer se 
na taj dan ne bi smjelo jesti meso, pa je zbog toga župnik uvijek 
tražio dopuštenje od biskupa da se na taj dan može mrsiti u 
Sukošanu. 1 pored toga mnogi mještani su toga dana postili, a to 
se kod starih ljudi zadržalo i do danas. Svetkovina fešte završavala 
se blagdanom Velike Gospe. 

Poslije fešte počinje se pomalo osjećati dolazak jeseni. Ako 
ubrzo padne kiša, nastupaju jesenski radovi, počinje se saditi 
jesenski krumpir, sadi se kupus, blitva i ostalo povrće, a nakon 
toga priprema se berba grožđa. U mjesecu rujnu nema posebno 
velikih blagdana osim Male Gospe, poslije čega se počinje brati 
grožđe i praviti mlado vino »novak«. 30. rujna slavi se svečanije 
sv. Jerolim zaštitnik Dalmacije, čiji se kameni kip nalazi na 
lijevoj strani glavnog oltara u župnoj crkvi. 

Listopad je mjesec kada se svake večeri održavaju litanije 
gdje se moli krunica i izlaže sveto Otajstvo. 8. listopada slavi se 
blagdan sv. Šime u Zadru. Tada nastaju poznate »ferije« koje 
traju 8 dana. Sv. Šime slavi se i kod mnogih Sukošanaca, kao 
zavjetni svetac. Zato na taj blagdan kao i preko »ferija« mnogi 
Sukošanci idu u Zadar na poklon svecu. Sa sobom vode i djecu. 
U stara vremena kada nije bilo posebnog prometa djeca su 
najčešće u grad išla jašući na magarcu ili vozeći se u kolskoj 
zaprezi. 

I tako se približila jesen. Dolaze jesenje kiše, a s njima sjetva 
pšenice, ječma, raži i drugih žitarica. Dolazi blagdan Svih svetih, 
kada se kite grobovi. Svečana misa održava se u župnoj crkvi, a 

poslije podne u novoj crkvi Svih svetih. Isto tako obilježava se 
Dušni dan ili mrtvi dan 2. studenog kada se održe tri mise, i to 
prva rano ujutro, nakon održane jutarnje za mrtve u župnoj 
crkvi. Druga se misa održi u crkvi Gospe od Milosrđa ujutro, a 
treća poslijepodne u crkvi Svih svetih, iza koje je ođrješenje 
mrtvih. Običaj je da se i u prvu nedjelju studenoga masovno 
posjećuju groblje. Krajem mjeseca studenoga završava crkvena 
godina i počinje nova s pripravom za Božić. 

Ovim smo kratkim prikazom prošli jednu godinu i opisali 
onovne činjenice koje su se tokom stoljeća svakodnevnog kršćan¬ 
skog života događaje i razvijale u našem mjestu. Ostali su još 
mnogi običaji koje nismo spomenuli u ovom prikazu, kao što je 
svetkovina svake prve nedjelje u mjesecu, ili mlade nedilje kako 
se zove u Sukošanu, gdje se održava procesija oko crkve sa 
svetim Otajstvom. Tu su zatim organizirane mnogobrojne pokor¬ 
ničke procesije sa svetim kostima u vrijeme sušnih perioda 
godine, zvonjenje zvona u slučaju velikog nevremena i si. 
Nedjelja je uvijek bila veliki blagdan i Sukošanci nikada na taj 
dan nisu radili teške poslove, pogotovu ne poslove u polju. 
Gornja vrata bila bi prije velike mise puna ljudi koji su se 
sakupljali za misu, a koji bi vrijeme do njezina početka proveli 
u razgovoru. I poslije mise su se vraćali na Gornja vrata, gdje je 
bio običaj da »kapitan sela« ili koji drugi ugledni mještanin održi 
s kolone »napovid« o problemima u selu, zadacima i poslovima 
iduće sedmice. 

Sukošanci su, iako radišni ljudi, uvijek nalazili vremena za 
veselje i zabavu, a pjesma ih je pratila na svakom koraku. Isto 
tako oni su se dičili svojim mjestom i nastojali da bude što bolje 
i ljepše. O njemu su pjevali pjesme i radovali se svakom uspjehu 
u životu, a jedna od tahvih poznatih pjesama svakom Sukošancu 
je i ova: 


»Sukošansko ravno polje, 

Tu se šeće drago moje, 

Drago milo koje mi je, 

Uvik virno bilo.« 

Sukošan je u svojoj dugoj povijesti bio uvijek vjeran Bogu. 
Svakidašnja molitva vezivala ga je s njim. Najčešća molitva koju 
je Sukošanac molio tri puta bilo je »pozdravljenje«. I kada bi 
radio u polju, prekidao bi posao, skidao kapu i molio »Anđeo 
Gospodnji«. Molitvu »pozdravljenja« uvijek je završavao jednom 
lijepom pjesmom Mariji, koja je svih burnih vjekova bila istinska 

zagovornica Sukošana pred Bogom. Bila je to pjesma »Zdravo 
ćerce«, kojom i mi završavamo ovaj prikaz običaja nastalih u 
minulim stoljećima, a koji su dani našoj mlađoj generaciji da ih 
očuva i predade novim naraštajima. U tome neka sv. Kasijan i 
Majka Božja budu naši veliki zagovornici na nebu, a mlade 
generacije neka nastave stoljetnu tradiciju svojih predaka moli¬ 
tvom: 


»Zdravo ćerce Boga Oca, 

Zdravo Majko Boga Sina, 

Zdravo zaručnice Duha svetoga, 
Zdravo pribivalište Trojstva prisvetoga. 
Budi pohvaljeno po sve vri me, 

Isusa, Marije i Josipa slavno ime. 

DON ROZARIO ŠUTRIN, Zadar 


ZVONIK I ZVONA ŽUPE SUKOŠANA 


Svako se mjesto ponosi svojom crkvom i zvonikom. Tako i 
Sukošan koji ima iza sebe sedamstogodišnju povijest i tradiciju. 
Naime, svaki je naš zvonik trajan spomenik vjerničke i rodo¬ 
ljubne svijesti naših časnih predaka, potvrda njihove velike 
odanosti i ljubavi prema rodnoj grudi i užem zavičaju. 

U našim južnohrvatskim naseljima gotovo redovito susrećemo 
brojne i raznolike zvonike koji se ponosno uzdižu iznad silueta i 
veduta tih mjesta kao njihov najljepši ukras. Svojim skladom i 
izvornošću privlače našu pažnju pa ih se jedva možemo nagledati. 
Njima su se zakitile i župne i samostanske crkve i crkvice, a 
većinom su djela domaćih graditelja. 

Vitki tornjevi, budni čuvari naših crkvenih zdanja, povijesni 
su svjedoci vjekovne prisutnosti Crkve Kristove, Majke i Učitelji¬ 
ce, među ljudskom braćom, njezine brige oko njihova duhovnog 
uzrasta i napretka. Barem svake nedjelje i blagdana, ako ne i 
svakoga dana, okupljaju se vjernici u svoje župne crkve da se 
tamo duhovno preporode i obnove, očiste i posvete. Dolaze da 
se bratski susretnu i pomire pred zajedničkim Ocem kojega je 
najveća radost boraviti među sinovima ljudskim. 

Posijan je ovaj naš svijet brojnim crkvama koje su živa žarišta 
vjerskog života naših ljudi, škole ljubavi i zajedništva s Kristom 
i braćom. Uz njih se dižu skladni zvonici, »prsti zemlje koji 
pokazuju nebo« (S. Radić). 

»Nad njima je križ ko buktinja goruća, 

simbol patnje, smrti, nade, uskrsnuća.« (Ante Jakšić) 

Zvonici i križevi na našim crkvama dižu se prema ažurnim 
visinama kao kažiprsti, semafori, dovikujući svima: Gore srca! 
Domovina je naša na nebesima! (Fil 3,20) Vertikale naših 
zvonika sve više postaju sastavnim dijelovima krajobraza i vidika 
naših mjesta. Dio su povijesti naših sela i gradova, dio povijesti 
i nas samih. 

»Na brežuljku - i humku - one čuvaju stražu 
u našem pejzažu ... 

U našem krajobrazu - nalik su putokazu ... 
Njihov se lik - utkao u naš krajolik ... 

(Boro Pavlović, Starice crkve) 


Zvonik 

S istočne strane sakristije sukošanske župne crkve strši prema 
visinama veoma skladan četvorokutni zvonik. Potječe s početka 
ovog stoljeća. Nije sigurno utvrđen početak njegove gradnje, ali 
se može zaključiti da je podignut između 1906. i 1910. godine kad 
je župom upravljao don Ugo Basioli, rodom iz Sali na Dugom 
otoku (umro 1965.). Graditelj zvonika bio je Viktor Jusić, rođen 
6. prosinca 1882. u Kastvu. Vjenčao se u Zadru, u crkvi sv. 
Stošije, 24. veljače 1906. godine s Eugenijom Mavrić. Njima se 
tada rodi u Sukošanu kći Marija Zorka 8. rujna 1907. Krstiše je 
15. rujna iste godine također u Sukošanu, a krstitelj je bio župnik 
don Ugo Basioli. 

Zvonik je izgrađen od bijeloga klesanoga kamena i dobro se 
uklapa u panoramu mjesta. Njegov gornji dio, vršna šesterostrana 
piramida, nadograđena je 1970. godine prema nacrtu ing. Mla¬ 
dena Fučića iz Zagreba a zauzimanjem mjesnog župnika don Ive 
Zorice i domaćeg sina don Eduarda Peričića, profesora u zadar¬ 
skom Sjemeništu. 

Zvona su elektrificirana u ožujku 1982. godine preko poznate 
talijanske firme »Giacometti, eletronnica per movimento campa- 
ne«. 1 sat na zvoniku nabavljen je preko te firme 1985. godine. 

Zvonik je visok 21 metar. 


Sukošanska zvona 

Uz crkve i zvonike veliko značenje u životu naših ljudi imaju 
i zvona. Ona su važni svjedoci naše burne povijesti. Na njima 
često susrećemo živa svjedočanstva iz prve ruke i važne pojedino¬ 
sti o našoj crkvenoj i kulturnoj prošlosti, o našoj vjekovnoj 
vjernosti i postojanosti. 

Naša su zvona također glasnici slave Božje među nama; 
njihov zvonki metalni glas redovito nas zove u Božju blizinu i na 
molitvu. Kad se ujutro i navečer tiho oglase, treba, po starom 
dobrom običaju, skinuti kapu i pozdraviti Gospu. Kad se njihov 
milozvučni glas otisne s visokih tornjeva preko sivih krovova te 

uđe u naš stan, vjernik osjeti da je pozvan i da treba krenuti u 
Očev dom sabranosti i molitve. 

»Na molitvu zovu pravedne i krive, 
na blagdane tješe sve blagdanskim zvukom. 
Opominju one što od zemlje žive, 

one što se bore pameću i rukom. 

U zvoniku dok se zabrinuto klate, 

zalutale zovu da se domu vrate.« (Ante Jakšić) 

Glas im je uvijek isti, ali u našim srcima toliko raznolik jer 
budi mnogovrsna raspoloženja. Radosna, kada pozivaju na slavlje 
Gospodnjih i Gospinih blagdana, na krštenja, vjenčanja i prve 
pričesti ... ; uzbudljiva, sumorna i bolna kada zovu na pogreb 
dragih osoba, na uzbunu zbog elementarnih nepogoda i si. 

»Zvonila su za oluje, zvonila su za vjenčanja, 
zvonila su za živote i za zadnja putovanja ... 
Boga su i ljude zvala za trabakul koji tone ... 
Pričaju nam našu povijest brižno kao otac sinu.« 

(Drago Britvić) 

»Zvono mi se čini svetinjom« - već davno napisa velikan 
hrvatske riječi »Meštar stiha« i »Trubadur Croatiae«, pjesnik 
Antun Gustav Matoš. Glas zvona je »glas ljudske tuge, radosti i 
molitve, sloge i ljubavi ... Zvono je zračna, silna molitva što se 
svakidan po tri puta penje put oblaka i do prvih zvijezda ... Otmite 
selu zvono i ... oteli ste mu jezik kojim razgovaraše sa Svevišnjim 
Bogom.« (Sabr. djela, XV, Zgb. 1973, 65). 

Ljudi vole zvona, cijene njihovu ulogu te rado žrtvuju da ih 
nabave. Tako je bilo i u Sukošanu poslije prvoga svjetskog rata. 
Vjera u Boga i narodna sloga omogućiše da se sredinom ljeta 
Gospodnjega 1921. u sukošanskom zvoniku zanjihaše i radosno 
oglasiše tri dosta velika brončana zvona. Nabavio ih je sukošanski 
župnik, pedesetgodišnjak don Feliks (Srećko) Ivasović, rodom iz 
Kaštel Staroga. Salivena su u talijanskoj ljevaonici svjetskoga 
glasa ing. Franje De Poli u Vittorio Veneto. Teška su ukupno 
1.537 kg. Njihovi batovi, »klepci«, teže 78 kg. 

Za sva tri zvona crkovinarstvo župe sv. Kasijana u Sukošanu 
isplatilo je renomiranoj firmi De Poli 22.154 talij. lire preko 
Dalmatinske banke (Banca Dalmata) u Zadru 17. lipnja 1921. 
godine. Zvona su prevezana iz Venecije u Zadar parobrodom 

»Amerigo Vespucci« uz obavezno osiguranje (od mina i drugih 
mogućih opasnosti) preko osiguravajućeg društva »La Svizzera« iz 
Ziiricha. Dokumenti o kupnji zvona sačuvani su u arhivu Župnog 
ureda u Sukošanu. 

Natpisi na zvonima 

Najveće zvono, ono »Svetog Kasijana« - kako ga naziva narod 
- teško je 707 kg. a promjer mu je 107 cm. Po čitavoj površini ima 
mnogo ornamenata u obliku izduženih listova odozgor prema dolje. 
Između toga ukrasnog lišća nalaze se u niskom bas-reljefu likovi 
slijedećih nebesnika: sv. Kasijana, sv. Ivana Krstitelja, Raspetog 
Krista, Bezgrešnog Začeća i apostolskog prvaka sv. Petra. Poviše 
slike sv. Kasijana, mjesnog zaštitnika, utisnut je reljefnim slovima 
natpis: SVETI KASIJAN. Ispod njegova lika stoji natpis: SALI¬ 
VENO DAROVIMA ŽUPLJANA. Nešto niže, u posebnom 
medaljonu nalazi se, kako je to običaj, oznaka i natpis firme koja 
je zvono salila: PREMIATA FONDERIA DE POLI IN VITTO- 
RIO - 1921. 

Drugo, »sridnje« zvono, ukrašeno je također raznovrsnim lišćem 
i figurama. Na prednjem dijelu zvona utisnuti su likovi naših 
slavenskih apostola i prosvjetitelja sv. Ćirila i Metoda uz popratni 
natpis: SVETI ĆIRIL I METOD. Zvono je teško 490 kg. a 
promjera 96 cm. I na ovom zvonu, na njegovu donjem dijelu, 
ponavlja se veoma značajan natpis koji ističe solidarnost seljana: 
SALIVENO DAROVIMA ŽUPLJANA. I ovo zvono, kao i ono 
najveće, ima u medaljonu utisnut žig firme koja ga je proizvela. 
Uokolo još susrećemo utisnute likove slijedećih nebeskih zaštitnika: 
Bogorodice s djetetom Isusom u naručju, simbol Srca Isusova, sv. 
Ante Padovanskoga i sv. Ivana, Isusova preteče. 

Treće, najmanje zvono, narod zove »zvono sv. Jerolima«. I ovo 
zvono krasi lik zaštitnika sv. Kasijana. I ono, s ponosom, po treći 
put ponavlja natpis: SALIVENO DAROVIMA ŽUPLJANA. Uz 
redovitu naznaku proizvođača, ljevaonice i godine izrade (1921), na 
zvonu su otisnuti figuralni likovi sv. Jerolima, zaštitnika Dalmacije, 
i Uznesenja Marijina na nebo. Na podnožju zvona susrećemo figure 
anđela i lik sveca s knjigom i križem. Težina zvona: 340 kg. 
Promjer: 85 cm. 

Još u Sukošanu nalazimo jedno manje zvono. Visi na omanjem 
zvoniku-preslici crkvice Gospe od Milosti (capella B. M. V. in 
Coemeterio), podignuta 1650. Nekad se nalazila izvan zidina starog 
Sukošana, pred gradskim vratima na nekadašnjem mjesnom grob¬ 
lju, a danas posred mjesta, na sjeveru malog trga. 

»Na vratima groblja zvonca - tužno plaču , zovu , zovu ...« 

(Vjekoslav Majer) 

Zvono je promjera 35 cm. Na njemu su likovi Isusa na križu, 
Majke Božje s Djetetom, sv. Juraj (svetac na konju). Četvrta je 
figura neprepoznatljiva zbog istrošenosti bronce. Godinu izrade 
nisam mogao ustanoviti jer se rimski brojevi nalaze na teško 
pristupačnoj južnoj strani samog zvona. Prva dva rimska broja 
su lako čitljiva: M.D. ... Tri ostala izlizana, trošna. Budući da 
treće slovo nije C (stotina), pretpostavljam da potječe iz 16. 
stoljeća. 

Budući da su zvona raspjevani glas Božji, usklici radosti i 
molitve, završavam stihovima naših pjesnika: 

»Nedjelja. Proljeće. Podne. - Veselo zvona zvone.« 

(Đuro Sudeta) 

»Ne, ne valja klonut u životnom boju, 
za oblacima sunce još se žarko krije, 
umornome srcu, čovjeku u znoju 
sa visine ipak nebo još se smije.« 

(R.K. Jeretov) 


»O zovi nas, zovi k nebu i Bogu , 
kampanile vječni, ti brate sunca i zvijezda!« 

(Jeronim Korner) 


141 




i 



SI. 7. Crkva Svih svetih u Su koša nu 


SI. 6. Crkva Uznesenja BD Marije u Debeljaku 

DON. IVAN ZORICA, župnik 


VJERSKI ŽIVOT SUKOŠANA 


Tokom stoljeća vjerski život u Sukošanu se stalno razvijao sve 
do naših dana. Veliki utjecaj na taj život i rast dao je položaj 
koji je to mjesto zauzimalo u zadarskoj Crkvi. Sukošan je od 
najstarijih vremena bio pod okriljem Zadarske nadbiskupije i 
benediktinaca, koji su na području Sukošana imali svoju zemlju, 
a Sukošanci su tu zemlju obrađivali i živjeli često svoj život sa 
središnjim ustanovama Crkve u ovim našim krajevima. Ta tradi¬ 
cija dubokog vjerskog života zadržala se u Sukošanu sve do naših 
dana. Ovim kratkim prikazom samo ćemo djelomično pokazati 
sve one aktivnosti i stremljenja Sukošanaca kako bi očuvali, 
uzdigli i proslavili svoju vjeru u Boga, u raznim vidovima 
djelatnosti i prakticiranju vjerskih obreda. 


Župna crkva sv. Kasijana 

Župna crkva sv. Kasijana u Sukošanu spominje se u dokumen¬ 
tima od 1399. godine. Današnja župna crkva posvećena je 15. 
svibnja 1674. i svojom veličinom i oblikom ostala je ista sve do 
naših dana (SI. 2.). U toj crkvi u početku su bila tri drvena oltara 
izrađena u baroknom stilu, posvećena sv. Kasijanu, Gospi Kar- 
melskoj i sv. Antunu. Unutrašnjost crkve počela se uređivati 
krajem 18. stoljeća, tako je 1794. godine izgrađena sakristija u 
produžetku crkve 3,5 m dužine, 9,50 m širine koja je pokrita 
kupom kanalicom. Po svoj prilici tada je i krov cijele crkve 
prekrit i stavljena je na krov kupa kanalica. U crkvi je izgrađen 
prezbiteri] koji je podignut za dvije stepenice od ostalog dijela 
crkve i popločan novim mramornim pločama naizmjenično bijele 
i tamnosive boje. Stepenice prezbiterija su također mramorne i 
crvenkastosmeđe boje, a takve boje su poslije napravljene i 
stepenice svih pet oltara koliko ih ima u crkvi. Podne ploče koje 
su prije bile na mjestu novoizgrađenog prezbiterija prenesene su 

u sakristiju; njima je ona popločana, takva je i danas. U sakristiju 
se iz svetišta ulazi kroz dvoja vrata s lijeve i desne strane glavnog 
ili velikog oltara izgrađena u lijepo oblikovanom mramoru. 
Svetište je od ostale crkve odvojeno oltarnom pregradom u 
obliku kolonade koja se zadržala do danas. Na desnoj strani 
pregrade na njezinoj gornjoj površini urezano je vrijeme izgrad¬ 
nje i glasi: 1794 na 15 sete(mbra). U svetištu je podignut veliki 
mramorni oltar (SI. 3.). Točna godina izrade ne može se utvrditi, 
ali je vrlo vjerojatno da je postavljen nedugo poslije izgrađenog 
svetišta, a možda i u isto vrijeme. Do oltara vode tri mramorne 
stepenice svjetlocrvenkaste boje. Sa strane oltara nalaze se po 
dvije kolone sa svake strane, a u sredini se nalazi umjetnička slika 
koja prikazuje Blaženu Djevicu Mariju od Ružarija. Na sredini 
oltara uzdiže se lijepo mramorno svetohranište, koje se završava 
polukrugom. Ispod njega se sa svake strane nalaze po dvije 
kolonice koje drže mali mramorni baldakin nad polukružnim 
kamenim cvijetom na kojem se drži križ, ili izloženo sveto 
Otajstvo na klanjanju. 

Sa svake strane oltara između kolona postavljena su dva 
kamena kipa svetaca. S desne strane nalazi se kip sv. Kasijana, 
zaštitnika Sukošana, a s lijeve strane oltara kip sv. Jerolima 
naučitelja, zaštitnika Dalmacije. Kipovi su izgrađeni narudžbom 
tada uglednih Sukošanaca, po svoj prilici u isto vrijeme i u istog 
majstora. Na kipu sv. Kasijana na prednjoj strani piše S. Kasian 
mučenik, a sa strane ime darovatelja, i to Andrea Peričić 
Capovilla. Na kipu sv. Jerolima na prednjoj strani piše S. Jerolim 
naučitelj, a sa strane ime darovatelja, ime majstora koji je kip 
izradio i godina izrade na talijanskom jeziku, odnosno: 

LEONE BOTTINELLI FECCE 
PER CURA DEL 
REA. PARROCO DECANO 
DON GRISOGONO TORBARINA 
ANNO 1870. 

Prijevod: Leone Bottinelli učini nastojanjem presvijetloga 
župnika i dekana don Krševana Torbarine godine 1870. 

S lijeve i desne strane glavnog oltara a iznad vrata u sakristiju 
nalaze se oltarne niše s kipovima, i to na lijevoj strani sv. Josipa, 
na desnoj sv. Kasijana. Kip sv. Josipa kupljen je darovima 
Sukošanaca i svečano blagoslovljen od zadarskog nadbiskupa 
msgr. Marijana Oblaka 9. siječnja 1966. Kip sv. Kasijana izgrađen 
je za župnikovanja don Ante Cotiča 14. studenog 1925. Kip je 
izradio Ferdinando Stuflesser Ortisei, Italija, pokrajina Alto 

Adige. Cijena izrade iznosila je 1.170 lira. Osim glavnog oltara 
u crkvi se nalaze još četiri oltara, i to sa svake stran.e crkve po 
dva. Prema izgledu i konstrukciji kao i njihovoj izradi najvjerojat¬ 
nije ih je izradila ista radionica. 

U župnom uredu postoji račun za izradu oltara sv. Petra i 
Pavla koji je izgrađen 1910. godine, a izradila ga je firma 
CASSANI E GASPARINI Maestri Scalfellini iz Zadra. Oltar je 
koštao 1.440 kruna i bio je isporučen 29. rujna 1910. Nasuprot 
oltaru sv. Petra i Pavla nalazi se oltar posvećen sv. Ćirilu i 
Metodu. Na jednom i drugom oltaru nalaze se umjetničke slike 
koje prikazuju te svece. Na slici na kojoj su prikazani sv. Petar 
i Pavao u donjem lijevom kutu stoji potpis autora J. Hlavka. 
Potpisa na slici sv. Cirila i Metoda nema, ali je vrlo vjerojatno 
da je i nju izradio isti majstor ili ista umjetnička radionica jer su 
likovi s jedne i druge slike u umjetničkoj obradi dosta slični. 
Oltar sv. Ćirila i Metoda izrađen je 1890. godine. U donjem 
dijelu crkve na lijevoj strani nalazi se veliki kip Srca Isusova. 
Oltar je prema uklesanoj godini izrađen 1908. godine. Na vrhu 
oltara piše velikim slovima SRCE ISUSOVO SMILUJ SE NA¬ 
MA. Kip je po svoj prilici izrađen također te godine. Nasuprot 
tom oltaru podignut je oltar Gospi Lurdskoj, koji je izgrađen 
1906. godine. Na oltaru se nalazi kip Gospe Lurdske, na čijem 
podnožju piše DITTA G. NARDINI 1906 MILANO (ITAL1A). 
Na vrhu oltara je natpis velikim slovima JA SAM NEOSKVR¬ 
NJENO ZAČEĆE. Osim tih pet oltara, u samom dnu crkve 
nalaze se kipovi sv. Antuna Padovanskoga i kip sv. Nikole 
biskupa. Na podnožju kipa sv. Nikole piše ime majstora »Josef 
Runggaldier Groden Tirol«. Vrlo vjerojatno je da je i kip sv. 
Ante izradio isti majstor. U dnu crkve uzdiže se drveni kor bez 
posebnih oznaka, jedino ga prema sredini podržavaju dvije velike 
kamene kolone jednostavnog oblika. S unutrašnje strane na 
desnoj strani glavnih vrata nalazi se velika okrugla škropionica 
sastavljena od nekoliko raspucalih dijelova koji su sada povezani 
cementom. Škropionica stoji na kamenom nosaču, koji je također 
na nekoliko mjesta puknut i sastavljen. Sve to dokazuje da je 
ona vrlo stara. S lijeve strane glavnih vrata nalazi se kamena 
krstionica. Isklesana je od kamena koji nije fino obrađen, a 
nalazi se na kamenom stalku. Nad njom je podignut drveni 
ciborij u obliku šesterokutne piramide. 

U crkvi se čuva moćnik sv. Kasijana, na čijem podnožju s 
unutrašnje strane piše »Parochia di S. Cassiano 1864«. Osim tog 
moćnika crkva posjeduje i moćnik sv. Blaža biskupa i mučenika. 
U crkvi ima dosta starog misnog ruha, a posebno je lijep jedan 


145 





bijeli komplet proizveden u ČASA VENETA D'AREDI SACRI, 
Plinio Frigo Venezia, te također crveni komplet koji su kupili 
naši iseljenici u Americi u firmi Holy Land ART Co 34, Park 
Place-New York. U crkvi se čuva i dosta drvenih svijećanjaka, 
nekoliko križeva i drugih potrepština. Crkva ima i harmonij koji 
je kupljen kod Ivana Kacina, Domžale - Ljubljana 19. siječnja 
1941. za 7.585 dinara. Temeljito je popravljen u ljetu 1988. 
godine. 

U nekoliko navrata tokom ovog stoljeća poduzimani su radovi 
na uređenju župne crkve. Tako je od 21. kolovoza do 8. prosinca 
1946. obavljeno prekrivanje, uređenje stropa i žbukanje crkve. 
Za te radove i troškove popravka sakupljeno je 31.000 dinara, 
čime je kupljen materijal, i to 4.000 komada cigle kojom je 
zamijenjena dotadanja kupa i 65 žljebnika, pa nešto drva, vapna 
i pijeska. Radove su izvodili domaći majstori, a radnu snagu su 
davali mještani dobrovoljnim radom. Tada je u sredini crkve na 
stropu nacrtana slika BD Marije na nebo uznesene. Godine 1951. 
elektrificirana je crkva i za to je sakupljeno 5.100 dinara. Godine 
1962. obavljeni su također popravci, za što je sakupljeno 214.500 
dinara, kada je ponovno popravljen strop crkve i postavljena 
trstika umjesto daščica. Osim tih radova, u crkvi su izgrađene 
nove klupe, zatim obloženi zidovi ivericom, u nekoliko navrata 
crkva je bojadisana i rađeni su i drugi sitni popravci. Godine 
1987. prekriven je krov sakristije, a tada je uvedena i tekuća voda 
u crkvu. 

Uz crkvu je izgrađen zvonik. U staro vrijeme zvonik nije 
postojao, već se njegovoj izradi pristupilo 1908. godine i trajala 
je do 1911. Zvonik u tlocrtu iznosi 4,50x4,50 metara. Kako nije 
bio potpuno završen, zvonik je pokriven drvenim krovom i 
kupom kanalicom i tako je ostao sve do 1969. godine. U prvo 
vrijeme je imao dva zvona. Tokom I. svjetskog rata veće zvono 
je skinuto i otpremljeno u ljevaonicu za lijevanje topova za ratne 
potrebe, a manje je u međuvremenu napuklo pa se nije moglo 
upotrebljavati. Zato je odmah poslije završetka rata pokrenuta 
akcija da se kupe nova zvona što je i učinjeno 1921. godine kada 
su nabavljena tri zvona. Najveće zvono posvećeno je sv. Kasija- 
nu, srednje je posvećeno sv. Ćirilu i Metodu a najmanje je 
posvećeno sv. Jerolimu. Zvonik je tokom 1969. i 1970. godine 
dovršen na taj način da je povišen još nekoliko metara i dodan 
kameni vrh u obliku piramide. Ožujka 1982. godine zvona su 
elektrificirana, a to je uradila firma GIACOMETTI ELETTRON- 
NICA PER MOVIMENTO, CAMPANE LEGNARO - PADO¬ 
VA. U kolovozu 1984. postavljen je na zvonik električni sat. 

Crkva Gospe od Milosrđa 

Crkva Gospe od Milosrđa je zavjetna crkva i tokom stoljeća 
čašćena je naročito od bolesnika, koji su u njoj ostavljali 
predmete kao što su štake, štapovi za hodanje i druge prigodne 
darove. Izgrađena je 1650. godine kada je prestala kuga koja je 
harala ovim krajem, a u znak zahvalnosti BD Mariji što je 
prestala pošast (SI. 4.). Danas se u narodu ta crkva najčešće 
naziva KAPELICA na starom groblju ili samo Kapelica. U crkvi 
se između ostalog čuva i oltarna slika Bezgriješnog začeća BD 
Marije koja se prije izrade oltara Gospe Lurdske u župnoj crkvi 
u njoj čuvala. Iznad glavnog oltara nalaze se slike 12 apostola 
pojedinačno naslikanih u natkritom polukrugu, kao i četiri 
evanđelista u podnožju tog polukruga. Od 1803. godine Sukošanci 
su svoje mrtve počeli sahranjivati u groblju »i pri crikvi Gospe 
od Milosrđa prid vratima Sukošana«. Do tog vremena svoje 
mrtve Sukošanci su sahranjivali na groblju uz župnu crkvu sv. 
Kasijana koje je bilo obzidano suhozidom u kamenu. Na tom 
groblju sahranjivali su se mrtvi do 1926. godine kada je izgrađeno 
novo groblje u Kosmatcu. Posmrtni ostaci ukopanih preneseni su 
iz toga groblja na novo na Bijelu nedjelju ili Mali Uskrs 1963. 
godine. Ta crkva je nekoliko puta popravljana, a zadnji popravak 
je bio 1974. godine kada je adaptacija izvršena pod nadzorom 
Zavoda za zaštitu spomenika kulture u Zadru. Tada je uređena 
iznutra, a ponovno su otvoreni otvori od puškarnica koji su bili 
zazidani a postojali su od prvobitne izgradnje. Takvih puškarnica 
ima osam, i to s istočne i zapadne strane po tri i sjeverne dvije. 
Puškarnice su izgrađene tako da je stražar imao određeni vido¬ 
krug vani, a svih osam stražara imali su kompletan pregled oko 
cijele crkve. Do izgradnje nove crkve Svih svetih ova crkva 
upotrebljavala se za bogoslužje prilikom ukopa mrtvaca, a treća 
misa na Dušni dan ujutro održala bi se u njoj. Poslije izgradnje 
nove crkve Svih svetih u ovoj crkvi svake subote naveče slavi se 
sveta misa prije koje se moli krunica, tako da je i u današnje 
doba našla svoju ulogu u vjerskom životu našeg mjesta. 


Crkva sv. Martina 

Sv. Martin slavi se u našem kraju od davnine, a crkva 
posvećena njemu nekada je bila župna crkva za selo Prljane. U 
novije vrijeme crkva je bila u dosta ruševnom stanju. Tako je 5. 
svibnja 1912. popravljena i blagoslovljena i u njoj se služi sv. 

misa. To je obavio nadbiskupski ordinarij u Zadru (SI. 5.). 
Unutrašnjost crkve bila je ukrašena sa dva kipa koji su se nalazili 
sa svake strane oltara, i to drveni kip sv. Martina biskupa i drveni 
kip sv. Kasijana. Tokom vremena kipovi su jako oštećeni i 1968. 
godine preneseni su u Zadarsku nadbiskupiju gdje se i danas 
nalaze. Crkva je dosta dugo vremena služila i za sklanjanje 
poljoprivrednika za vrijeme vremenskih nepogoda kada bi se 
zatekli u polju. Kako je tokom vremena crkva dosta oštećena, 
prišlo se njenoj obnovi. Tako je 1. i 2. kolovoza 1976. promije¬ 
njen cijeli krov, postavljene nove grede, daske i nova kupa 
kanalica koju je kupila Ivka Peričić, a radili su mještani s 
Rudolfom Vukša koji je postavio krov. Iste godine na jesen 
ožbukana je izvana i iznutra. 

Izgrađena je i preslica za zvono koja je bila porušena. Crkva 
se upotrebljavala za bogoslužje prilikom procesije blagoslova 
polja pred Špasovo (Mali Križi). U novije vrijeme postoji običaj 
da se i u nedjelju pred blagdan sv. Martina, koji se slavi 11. 
studenoga, u toj crkvi održi svečana nedjeljna sv. misa, na koju 
dođu mnogi vjernici Sukošana i Debeljaka. 


Crkva Uznesenja BD Marije u Debeljaku 

Kako je Debeljak svakim danom postajao sve veće mjesto, 
osjećala se potreba da se i u njegovoj sredini podigne crkva. 
Priprava za njenu gradnju otpočela je odmah kako je novi župnik 
don Ivan Zorica došao u Sukošan. Nakon svih pripremnih radova 
i konzultacija sa stanovnicima Debeljaka zaključeno je da se 
crkva podigne u čast Velike Gospe ili Uznesenja BD Marije na 
nebo. Kamen temeljac položio je i blagoslovio zadarski nadbiskup 
msgr. Marijan Oblak na 22. rujna 1968. Tlocrt crkve je bio 
zamišljen u obliku križa, s tim da lijevi krak bude vjeronaučna 
dvorana, a desni krak manji stan za svećenika. Radove su izvodili 
mještani. Najprije je pokrivena vjeronaučna dvorana i u njoj je 
služena prva misa u Debeljaku. Bilo je to na Novu godinu 1969. 
Misu je služio zadarski nadbiskup Marijan Oblak. Osim što je 
bila pokrivena, dvorana nije bila završena, tako da ni prozore još 
nije imala. Drugu misu služio je na blagdan Sv. tri kralja 1969. 
župnik Ivan Zorica. I tako malo po malo nastavilo se povremeno 
održavati bogoslužje u Debeljaku. Istovremeno nastavljeni su 
radovi na crkvi (SI. 6.). 

Dana 11. siječnja 1970. postavljen je krov i pokrivena crkva 
kupom kanalicom, pod nadzorom Defoeljačana. Nakon toga 

prišlo se žbukanju i najnužnijem unutrašnjem uređenju, tako da 
je na Veliku Gospu 15. kolovoza 1970. zadarski nadbiskup 
Marijan Oblak posvetio crkvu i blagoslovio oltar. Na taj način 
Debeljak je dobio svoj bogoslužni prostor. Bila je to prva faza 
izgradnje, u kojoj je izgrađena crkva i vjeronaučna dvorana. U 
drugoj fazi izgrađen je, 1973. godine, lijepi zvonik uz crkvu. Tada 
su kupljena i dva zvona za crkvu, jedno teško 440 kg, drugo 310 
kg. Zvona su nabavljena u Italiji. U trećoj fazi izgradnje izgrađen 
je manji župni stan, kao desni krak tlocrtnoga križnoga komplek¬ 
sa. Na taj način, mukotrpnim radom i zalaganjem Debeljačana, 
kao i nastojanjem župnika. Debeljak je dobio svoj bogoslužni 
prostor i lijepi pastoralni centar. Tokom ovih godina nastavljeno 
je dalje uređenje crkve i okoliša. Tako je 11. srpnja 1971. 
blagoslovljen kip »Gospe od zdravlja«, čiji se blagdan svečano 
slavi u Debeljaku, kada se u nedjelju do tog blagdana održi velika 
procesija. Kip je darovao Marko Smolić nastanjen u Americi. 
Svetohranište i krstionicu u crkvi darovao je Šime Gašparović 
Rošilj, Sukošanac nastanjen u Australiji. Kip sv. Ante darovao 
je Ante Štaun nastanjen u Parizu. I na kraju, dimenzije su 
pastoralnog centra slijedeće: crkva - dužina 16, širina 10 metara, 
vjeronaučna dvorana - dužina 8, širina 6 metara. Takvih je 
dimenzija i manji trosobni stan za župnika, koji još nije popunjen. 
Čeka svog prvog župnika, jer je do sada Debeljak filijala župe 
Sukošan. Istaknimo ovdje i to da su prve misije u Debeljaku 
održane od 17. do 24. kolovoza 1980. i tom prilikom podignut je 
na ulazu u mjesto misijski križ. 


Crkva Svih svetih u Sukošanu 

Potreba za gradnjom crkve kod novog groblja u Sukošanu 
datira još od izgradnje groblja 1926. Te godine izvršena je 
posveta groblja, koje je ograđeno suhozidom i u njemu je počelo 
sahranjivanje mrtvih. Mrtvi su se do tada sahranjivali u groblju 
kod crkve Gospe od Milosrđa. Prema zamisli, bilo je predviđeno 
da se na sredini groblja sagradi crkva, ali prolazile su godine, a 
crkva nije izgrađena. Ponovna zamisao da se izgradi crkva došla 
je prije nekoliko godina. Prilikom jednog od pastirskih pohoda 
župi nadbiskup Marijan Oblak izrazio je želju da se sagradi veća 
crkva, i to ne u groblju, nego izvan njega, kako bi tokom 
vremena, kada razvojem Sukošana ne bude moguće organizirati 
duge sprovode iz kuće mrtvaca na groblje, bilo moguće organizi¬ 
rati sprovod od te crkve u groblje. On je također predložio da 

se crkva izgradi na lokaciji na kojoj je poslije doista izgrađena, 
jer to zemljište je uknjiženo na Nadbiskupsku stolicu u Zadru. 
Nova crkva počela se graditi 25. kolovoza 1986. godine. Radove 
su izvodili zidarski poduzetnici Nedjeljko Antičev iz Sukošana i 
Danijel Baričić iz Filipjakova. Kamen temeljac bio je blagoslov¬ 
ljen u toku gradnje crkve 12. listopada 1986. godine. Blagoslovio 
ga je zadarski nadbiskup Marijan Oblak uz sudjelovanje većega 
broja svećenika i velikog broja vjernika. Crkva se gradila 6 
mjeseci i bila završena koncem očujka 1987. godine, pa je 
svečana posveta crkve s blagoslovom oltara bila u nedjelju 29. 
ožujka 1987. godine. Posvetio ju je zadarski nadbiskup Marijan 
Oblak uz sudjelovanje 14 svećenika i mnoštva vjernika iz Sukoša¬ 
na, Debeljaka i okolnih župa, tako da u crkvu nije moglo stati 
ni polovinu prisutnih vjernika (SI. 7.). Crkva je 16 m duga i 10 
m široka, s atrijem ispred ulaza u crkvu i malom apsidom 
četvrtastog izgleda koja podsjeća na apside starokršćanskih crka¬ 
va. Uz crkvu je izgrađena manja sakristija i još jedna pomoćna 
prostorija iznad koje se diže lijepi zvonik. Radove je djelomično 
u početku financirala Zadarska nadbiskupija koja je posudila dio 
sredstava za gradnju, a vjernici Sukošana su u roku od dvije 
godine isplatili sve troškove izgradnje i vratili posuđena sredstva. 
Nastavljene su aktivnosti na daljem uređenju crkve, tako da je 
kupljen najpotrebniji namještaj, zatim knjige, misno ruho i 
ostalo. Da bi što bolje proslavili prvi blagdan Svih svetih, u toku 
ljeta 1987. godine kupljene su nove lijepe klupe u crkvi, a 
pojedine obitelji financirale su izradu vitraža na svih 7 prozora 
koliko ih ima u crkvi. Godine 1988. za crkvu je izradio postaje 
križnog puta akademski slikar Sukošanac iz Velike Gorice kod 
Zagreba Milan Nadinić u tehnici intarzije. Svečani blagoslov 
križnog puta obavio je nadbiskup Marijan Oblak na prvu kori¬ 
zmenu nedjelju 12. veljače 1989. 

Poslije posvete crkve, mrtvi se prilikom ukopa više ne nose u 
crkvu Gospe od Milosrđa u selu, već u tu crkvu. Naglasimo ovom 
prilikom da je prvi preminuli za kojeg je obred obavljen u novoj 
crkvi bio pok. Nikola Nadinić, i to tri dana poslije njezine 
posvete. Isto tako tokom godine održe se ovdje svete mise, a do 
sada svake godine počasti nas svojom posjetom na blagdan Svih 
svetih i nadbiskup Marijan Oblak koji slavi u ovoj crkvi sv. misu 
i daje odrješenje mrtvima na groblju. Isto tako svake prve 
nedjelje u mjesecu u ovoj se crkvi moli večernja za mrtve i daje 
odrješenje na groblju, te drži večernja u čast Presvetog Srca 
Isusova. Tako je ova crkva našla svoje mjesto i opravdanje, a 
Sukošanci su s razlogom ponosni na nju. U toku su planovi da 

se njena unutrašnjost još više ukrasi, kao i da se nabave dva 
zvona koja bi se postavila na zvoniku. 

»Crkovna kuća« 

»Crkovna kuća« služila je do 1894. godine kao župni stan za 
svećenika. Kako je te godine izgrađen novi župni stan, kuća služi 
dalje kao skladište za crkvene potrebe. Bila je to tipična stara 
kuća na kat, izgrađena u sukošanskoj arhitekturi. Pola kuće 
upotrebljavao je župnik za svoje potrebe, a druga polovica služila 
je za potrebe crkve kao zajednice. U prizemlju se nalazila 
konoba, a na katu je bio župnikov stan. Pošto se župnik preselio 
u novu kuću, stara je još neko vrijeme služila kao kuća za držanje 
crkvenih stvari i njome su upravljali crkveni prokaraturi. S 
vremenom je postajala sve zapuštenija i došla u ruševno stanje 
kao i sve ostale stare zgrade u selu. Godine 1953. pokrenuta je 
akcija za njezin popravak i u tu je svrhu sakupljeno 65.550 
dinara. Oko 1974. godine prilikom pregleda ustanovljeno je da 
je kuća potpuno dotrajala, pa čak i zidovi, te se rodila ideja da 
se cijela poruši i sagradi nova, u kojoj bi bila vjeronaučna 
dvorana i manji stan za časne sestre. Tako je počela njena 
ponovna izgradnja 1975. godine. Bio je to drugi građevinski 
poduhvat župnika don Ive Zorice, odmah poslije izgradnje crkve 
u Debeljaku. Radovi su izvođeni nekoliko godina, a radilo se u 
etapama i radnom snagom mještana, te skupljanjem novčanih 
sredstava od vjernika. Radovi su trajali tri godine i 1979. su 
završeni. U prizemlju se nalazi vjeronaučna dvorana površine 60 
m 2 te ulazni dio i sanitarni dio ukupne površine 10 m 2 . Na katu 
je uređen manji trosobni stan za časne sestre, oko 70 m 2 . Tako 
je dobijen dragocjen prostor za potrebe crkve, u prvom redu za 
održavanje nastave vjeronauka, jer se do tada vjeronauk održa¬ 
vao u crkvi, što nije bilo najprikladnije, naročito u zimskim 
mjesecima. Dvorana je popunjena namještajem i svim drugim 
potrebnim pomagalima za prikladno održavanje vjeronauka. 
Stan za časne sestre ostao je dugo prazan. Napokon je dočekan 
dan, 1. rujna 1988. godine, kada su časne sestre Nikolina i Štefica 
došle u tu kuću i popunile prazni stan koji ih je čekao blizu 10 
godina. Sestre su po dolasku preuzele vođenje vjeronauka, 
organiziranje crkvenog pjevanja i ostale aktivnosti u crkvi i 
župnoj zajednici. Prilikom proslave Svih svetih zadarski nadbi¬ 
skup Marijan Oblak za svečanog euharistijskog slavlja službeno 
je u nedjelju 6. studenog 1988. u novoj crkvi Svih Svetih 
predstavio časne sestre župljanima i povjerio ih njihovoj brizi i 
suradnji. 

Župni stan 

Župni stan je izgrađen u eri intenzivnih građevinskih podu¬ 
hvata u crkvi krajem 19. stoljeća. Tada se javlja potreba da se 
izgradi veliki i za ono vrijeme moderan župni stan. Zgrada, koja 
i danas ima dominantni položaj u svojoj okolini, rađena je 
nekoliko godina i završena 1894., i to za vrijeme župnikovanja 
don Petra Jadrošića. U prizemlju zgrade nalazi se prostorija u 1 
kojoj je smješten župni ured, zatim kuhinja, skladište i ostale 
prostorije, a na katu su četiri spavaće sobe. Zgrada je kvalitetno 
građena tako da je i danas poslije 100 godina u dobrom stanju. 
Nekoliko je puta na zgradi bilo manjih zahvata, a među inima 
vanjsko i unutrašnje bojenje. Godine 1965. izgrađen je ogradni 
zid sa željeznom ogradom i ozelenjeno dvorište. 


Misijski križ u Sukošanu 

Misijski križ postavljen je na ulazu u Sukošan na području 
koje se zove Ždralovac. Danas se za to mjesto kaže »kod Križa«. 
To je kameni križ na uzidanom četvrtastom postolju. Nalazio se 
uz staru cestu koja je izlazila iz sela i išla prema Zadru, a sada 
njenom trasom prolazi Jadranska magistrala. Križ su postavili 
mještani prilikom održanih misija koje su vodili isusovci 1885. 
godine. Na sredini postolja uzidana je kamena ploča koja je 
danas dosta oštećena, a na njoj piše: 

S. POSLANIE 
DRUŽBE ISUSOVE 
GG. 1885 

TRI OTČE. ZDRAVE I SLAVA 
PET. GOD. OPROST. 

To znači da je u mjestu bilo: Sveto poslanje Družbe Isusove 
g(odine) G(ospodnje) 1885. Tri otče(naša), zdrave(marije) i sla- 
va(otcu) svatko koji izmoli dobije pet god(ina) oprost(a). 


Krštenja 

Krštenje kao jedan od najvažnijih sakramenata stoljećima se 
podjeljivao svima rođenima u mjestu. Na taj bi način novorođenci 
postajali punopravni članovi crkve. U stara vremena krštenju se 

pridavalo od strane roditelja i ukućana velika pažnja i ono bi se 
obavljalo svega nekoliko dana poslije rođenja. Nije se htjelo da 
nekršteno dijete dugo stoji bez krsta kao i to da uslijed nemarno¬ 
sti dijete ne bi umrlo nekršteno, što bi bio težak udarac za obitelj. 
Nekrštena djeca sahranjivala su se na posebnom dijelu groblja, 
a isto tako na posebnom dijelu groblja sahranjivala su se umrla 
krštena djeca koju je narod nazivao »anđeli«. Krštenje se tada, 
za razliku od danas, obavljalo i radnim danom, a ne samo 
nedjeljom, obično posebnim obredom krštenja bez sv. mise. 
Ipak, najčešće bi se krštenje obavljalo u nedjelju poslije završetka 
tzv. male mise. U ovom prikazu navest ćemo nekoliko podataka 
da ilustriramo koliko je bilo krštenja u pojedinim vremenskim 
razdobljima u ovom stoljeću. Ti podaci izgledaju ovako: 


Godina 

Broj krštenih 

1900. 

57 

1905. 

59 

1910. 

86 

1915. 

82 

1918. 

27 

1919. 

75 

1925. 

81 

1930. 

68 

1934. 

37 

1940. 

62 

1945. 

38 

1950. 

76 

1955. 

55 

1960. 

40 

1967. 

55 

1977. 

60 

1987. 

45 

Ukupno 1900-1987. 

1003 


Podaci za period prije II. svjetskog rata pokazuju nam i broj 
rođenih, jer su se svi rođeni krstili i upisivali u matične knjige 
rođenih koje su se službeno vodile u župi. Za period poslije rata 
to nije vjerodostojno, jer pojedini roditelji nisu svoju djecu krstili 
tako da se broj rođenih i broj krštenih ne mora poklapati. 

Vjenčanja 


Vjenčanja su uvijek svečane i vesele zgode koje su događaju 
u župi. Naročito svečana bila su prije vjenčanja »na lipe«, tj. kada 
je mladoženja išao po djevojku u njezinu kuću i sa svatovima 
otišao u crkvu. U tim prilikama djevojka je nosila na glavi bijeli 
veo i u rukama kitu cvijeća. Za tu priliku svečano se luncijalo i 
zvonilo sa sva tri zvona. U prvu nedjelju po vjenčanju mlada, ^ 
mladoženja, kumovi i ostali ukućani došli bi u crkvu na misu. 
Mlada bi donijela kitu cvijeća koju je nosila na dan vjenčanja i 
ostavila bi na oltaru Gospe Lurdske i tim gestom tražila od Gospe 
pomoć i zaštitu u svom novom životu. Nakon mise svi bi otišli k 
mladoženji na svečaniji ručak koji se zvao »kokošica«. Osim »na 
lipe« bilo je vjenčanja i »na ružne«, iako u manjem broju. 
Vjenčanje »na ružne« bi bilo kada je djevojka već prije došla 
živjeti k mužu. Tada vjenčanje ne bi bilo tako svečano kao »na 
lipe«, jer se nije išlo k obitelji odakle je žena, a i svatova je bilo 
manje. Mlada tada nije nosila veo preko glave niti bjelinu, a i 
cvijeće je bilo oskudnije. Nije bilo svečane zvonjave ni luncijanja, 
nego se zvonilo tri puta sa dva zvona. Ti stari običaji danas su 
gotovo iščezli, iako su oni i te kako obilježavali svetost ženidbe. 
Broj vjenčanja u našoj župi različito se kretao i u razdoblju od 
1949. do 1987. godine zaključeno je ukupno 609 vjenčanja. Po 
desetljećima to izgleda ovako: 


Vremensko 

razdoblje 

Broj vjenčanja 

1949. 

17 

1950-1959. 

138 

1960-1969. 

108 

1970-1979. 

220 

1980-1987. 

126 

Ukupno 1949-1987. 

609 


Najveći broj vjenčanja u jednoj godini u ovom promatranom 
razdoblju bio je 1978. godine kada je vjenčan 31 par, a najmanje 
1964. kada je bilo samo 6 crkvenih vjenčanja. Dosta siromašne 
godine bile su i 1963. kada je bilo 8, pa 1962. sa samo 7 vjenčanja. 
Po najvećem broju vjenčanja odmah poslije 1978. godine dolazi 
1951. kada je bilo 27 vjenačnja, a za njom 1974. i 1985. kada je 
bilo po 25 vjenčanja. 

Umrli 


Umrlih je u našoj župi od početka 1952. do kraja 1988. godine 
bilo 765. Toliko umrlih sahranjeno je uz vjerski obred odnosno 
sa svećenikom. Sahranjivanje mrtvih obavlja se sprovodom iz 
kuće umrloga u crkvu, tj. kapelicu na starom groblju, a odatle 
na groblje. Po izgradnji nove crkve Svih svetih sprovod ide iz 
kuće umrlog prema groblju i zaustavi se u novoj crkvi gdje se 
vrši bogoslužje, a odatle se ide na groblje. Kod Debeljačana je 
bio običaj, prije nego je napravljena crkva u Debeljaku, da dva 
čovjeka, obično bliza rođaka umrloga, dođu u Sukošan i obavije¬ 
ste župnika o smrti. Tada odlaze u župnu crkvu i uzimaju 
procesijski križ i blagoslovljenu vodu i vraćaju se u Debeljak i to 
ostave kod umrlog. Na dan pogreba pogrebna povorka krenula 
bi put Sukošana, a na čelu povorke nosio bi se onaj križ koji je 
uzet u crkvi. Mrtvac bi se nosio u lijesu na ramenima, dok je u 
Sukošanu bio običaj da se mrtvac nosi u lijesu na rukama. 
Svećenik bi povorku iz Debeljaka dočekao na Lokvici i tada bi 
produžili do crkve Gospe od Milosrđa na starom groblju, gdje bi 
se obavio obred za umrlog, poslije čega bi povorka krenula na 
groblje. Nakon izgradnje crkve u Debeljaku obred za ukop obavi 
se u crkvi u Debeljaku i povorka poslije uz pratnju svećenika 
krene dalje put sukošanskog groblja, koje je ostalo zajedničko 
groblje za Sukošan i Debeljak. Inače kad tko umre, zvoni veliko 
zvono oko 20 minuta i time naviješta smrt mještanina. Na dan 
ukopa u podne, poslije zvonjenja pozdravljenja, zvoni opet 
veliko zvono, a u znak za ukop zvoni također veliko zvono, samo 
kraće. Do danas je ostala praksa da se mrtvaci sahranjuju uz 
crkveni obred. Samo u iznimnim slučajevima sahrana se obavlja 
bez crkvenog obreda. Najčešće se sada crkveni ukop obavlja sa 
sv. misom za pokojnika. 

Po decenijama u ovom promatranom razdoblju broj umrlih 
kretao se ovako: 


Vremensko 

razdoblje 

Broj umrlih 

1952-1959. 

126 

1960-1969. 

176 

1970-1979. 

211 

1980-1988. 

252 

Ukupno 

765 

Najveći broj umrlih bio je 1982. godine kada je umrlo 38 
osoba. Slijedi 1985. godina sa 32 umrla, 1979. sa 33 umrla, 1973. 
sa 30 umrlih itd. Najmanje umrlih bilo je 1958. godine, samo 6, 
a zatim slijede 1954. i 1964. sa po 10 umrlih, 1955 sa 13 umrlih i 
1961. sa 14 umrlih. 

Krizma 

Podjela sv. potvrde ih krizme uvijek je svečani doživljaj u 
župi, jer tada župu službeno posjećuje biskup koji podjeljuje taj 
sveti sakramenat. U ovom zapisu zadržat ćemo se na nekoliko 
podjela sv. potvrde u novije vrijeme u Sukošanu. 

Na 18. travnja 1931. bila je podjela krizme u Sukošanu. Župu 
je tada posjetio dr. fra Jerolim Mileta šibenski biskup i apostolski 
administrator dijela zadarske nadbiskupije koji dio je ostao u 
Kraljevini Jugoslaviji. Krizmi je pristupilo 285 krizmanika. Po¬ 
novna krizma u Sukošanu bila je 15. travnja 1939. kada je u 
posjeti bio također biskup šibenski. Toga je dana sakramenat sv. 
potvrde primilo 335 Sukošanaca. Slijedeća krizma bila je 11 
godina poslije, i to u Zadru u crkvi sv. Stošije na dan 28. svibnja 
1950. Toga dana sakramenat sv. krizme primilo je 56 Sukošanaca. 
Dijelili su je Miho Pušić, biskup hvarski i apostolski administrator 
zadarske nadbiskupije i don Mate Garković apostolski protono¬ 
tar, kasniji zadarski nadbiskup. Te godine u Zadru je krizmano 
još 17 Sukošanaca, i to 16 lipnja i 29. lipnja. 

Prva podjela sv. krizme u Sukošanu poslije rata bila je 13. 
kolovoza 1951. Krizmu je podijelio don Mate Garković, kanonik, 
apostolski administrator zadarske nadbiskupije. Krizmu je pri¬ 
milo 87 krizmanika. Te godine u Zadru u crkvi sv. Stošije na 14. 
svibnja krizmalo se još 18 sukošanskih krizmanika. Slijedeća 
krizma u Sukošanu bila je 1. rujna 1957. Tada je župu prvi put 
posjetio msgr. Mate Garković u svojstvu zadarskog nadbiskupa. 
Sakramenat sv. potvrde primilo je tada 76 krizmanika. Slijedeće 
1958. i 1959. godine u razne datume u Zadru je krizmano 36 
krizmanika. Slijedeći posjet župi zadarskog nadbiskupa Mate 
Garkovića bio je 30. travnja 1961. Tada je sakramenat sv. 
potvrde primilo 56 Sukošanaca. Bio je to zadnji posjet msgr. 
Mate Garkovića našoj župi. Već prije toga, na 5. lipnja 1960., u 
Zadru u crkvi sv. Stošije podijelio je sakramenat sv. krizme 
40-torici krizmanika iz Sukošana novi zadarski pomoćni biskup 
msgr. Marijan Oblak. Isto tako msgr. Marijan Oblak podijelio je 
21. svibnja 1961. 20-torici krizmanika iz Sukošana sv. potvrdu u 
crkvi sv. Stošije u Zadru. 

Prva sv. krizma koju je msgr. Marijan Oblak podijelio krizma¬ 
nicima Sukošana bila je na 2. svibnja 1965. kada je pohodio župu 
i krizmao 195 krizmanika, od toga 86 muških i 109 ženskih osoba. 
Ponovna krizma u Sukošanu bila je 4. svibnja 1969. Krizmu i 
posjetu župi obavio je msgr. Marijan Oblak, ovaj put kao zadarski 
nadbiskup. Tada je krizmano ukupno 88 krizmanika. 

Prva podjela sv. krizme u Debeljaku bila je na Veliku Gospu 
15. kolovoza 1980. na dan posvete nove crkve. Svetu potvrdu 
podijelio je šezdesetorici Debeljačana nadbiskup Oblak, koji je 
toga dana posvetio novu crkvu i blagoslovio oltar. 

Slijedeća krizma u Sukošanu bila je 6. svibnja 1973. Tada se 
krizmao 101 krizmanik. Iste godine na 26. kolovoza bila je krizma 
u Debeljaku kada se krizmalo 60 Debeljačana. Tom prilikom 
zadarski nadbiskup blagoslovio je i nova zvona u Debeljaku. Na 
Mah Uskrs 17. travnja 1977. bila je ponovno krizma u Sukošanu 
i tog dana su se krizmala 123 krizmanika, dok je u Debeljaku te 
iste godine krizma održana 24. kolovoza kada se krizmalo 56 
krizmanika. Nakon tri godine, opet 24. kolovoza, Marijan Oblak 
krizmao je u Debeljaku 48 krizmanika. U Sukošanu krizme su 
još održane 7. lipnja 1981. kada se krizmalo 114 krizmanika, 
zatim 19. svibnja 1985. kada je krizmano 54 krizmanika te 5. 
srpnja 1987. kad je krizmano 70 krizmanika. Posljednja krizma 
u Sukošanu bila je 7. svibnja 1989. sa 97 krizmanika. U Debeljaku 
su krizme bile još 28. kolovoza 1983. kada se krizmalo 36 
krizmanika i 5. srpnja 1987. s 58 krizmanika, nakon čega je tog 
istog dana bila podijeljena krizma i u Sukošanu. 


Prve pričesti 

Postala je tadicija u našoj župi da u prvu nedjelju u mjesecu 
lipnju ih pred Tijelovo bude podijeljena prva sv. pričest. Na prvu 
sv. pričest pristupe uglavnom učenici koji pohađaju II. razred 
osnovne škole, a koji se prije toga temeljito pripremaju kroz 
vjeronauk za primanje tog sakramenta i sakramenta sv. ispovije¬ 
di. Prvoj sv. pričesti pristupi 25-30 djevojčica i dječaka, ovisno 
koliko ih te godine bude u II. razredu i koliko ih pohađa 
vjeronauk. To je svečani dan za te mlade i njihove ukućane. Za 
tu priliku oni uvježbaju i prigodni program kojim nastupe u crkvi, 
kada se zahvale dragom Isusu na daru koji su primili tog dana. 
U župi se vodi knjiga prvopričesnika. Za primjer možemo navesti 
da je 1989. godine prva pričest podijeljena u nedjelju na blagdan 
Sv. trojstva i da su prvoj pričesti pristupila 43 dječaka i djevojčice. 

Misije 


Misije se periodično drže u župi, s ciljem da povećaju i 
ojačaju vjerski i kršćanski život. Poslije rata u Sukošanu su 
održane misije tri puta. Jednom su ih vodili franjevci, diugi put 
salezijanci, a zadnje, 1982. od 18. do 24. listopada, vodili su don 
Slobodan Štambuk župnik Supetra na otoku Braču, sadašnji 
novoimenovani biskup hvarske biskupije, i don Stanko Jerčić. 
Misije su održane pod geslom: »Spasi dušu!« Odaziv župljana bio 
je velik te su tom prilikom održane i dvije velike procesije, i to 
s kipom Gospe Lurdske u subotu 23. listopada i velikom procesi¬ 
jom s Presvetim oltarskim sakramentom koja je išla putem 
tijelovske procesije, čime su misije i završene. 


Duhovna zvanja 

Sukošan je od godine 1608. do nedavno dao 60 svećenika 
glagoljaša. U prošlom stoljeću bilo je 7 svećenika Sukošanaca. 
Za 20. stoljeće ne možemo se pohvaliti velikim brojem jer do 
sada su zaređena samo 3 svećenika, koji su još svi živi. O njima 
ćemo reći nekoliko riječi. 

Don Šime Torbarina, rođen 8. rujna 1906. u Debeljaku. 
Mladu misu rekao je u Sukošanu 3. travnja 1933. Na spomen-sli- 
čici za tu prigodu napisao je »U svetoj godini spomena muke i 
smrti gospodina Isusa Krista prikazujem prvu nekrvnu žrtvu 
svemogućemu Bogu na čast, našim dušama na spas«. Cijelo svoje 
svećeničko djelovanje posvetio je Bukovici. Odmah poslije ređe- 
nja 1933. godine došao je za župnika u Medviđu gdje je ostao do 
1942. godine kada je otišao u Benkovac, ali je dolazio u Medviđu 
sve do 1960. godine. Župnik je, a bio je i dekan benkovačkog 
dekanata. Kako je sav svoj svećenički rad i život posvetio 
Bukovici, nazivaju ga »apostol Bukovice«. 

Fra Rudi Jerak franjevac trećoredac, rođen 4. kolovoza 1923. 
u Debeljaku. Mladu misu rekao je 18. siječnja 1948. u Zagrebu. 
Najveći dio života proveo je kao franjevac u Zagrebu i Zagorju. 
Neko je vrijeme djelovao u Zadru i rra Školjiću kod Preka i kao 
župnik i pomoćnik u župi Kotari kod Samobora, u okićkom 
dekanatu. 

Don Eduard Peričić, rođen 31. prosinca 1935. u Sukošanu. 
Zaređen je za svećenika 29. lipnja 1963. Mladu misu slavio je u 
Sukošanu 2. srpnja 1963. pod geslom »Da svi budu jedno« (Iv. 
17,21). Bio je župnik u Murvici i Petrčanima. Profesor je 

povijesti iz kojega područja je stekao i stupanj doktora znanosti. 
Predaje povijest u zadarskom sjemeništu »Zmajević«. Bavi se 
znanstvenim radom, naročito iz svoje struke. Osim toga specija¬ 
lizirao se kao marijolog, pa sudjeluje na svjetskim marijološk'im 
kongresima i drugim skupovima sa zapaženim predavanjima. 
Redoviti je član Međunardne Papinske Marijanske Akademije u 
Rimu. 

Sada se na Bogoslovnom fakultetu u Zagrebu sprema za 
svećenika bogoslov Zvonko Smolić. 

Iz naše župe su i dvije časne sestre: 

- Danica Grginović sestra Simeona dominikanka, rođena 1911. 
godine u Sukošanu. Živjela je i radila na Korčuli a sada je u 
Splitu; 

- Blaženka Smolić-Ročak časna sestra Ana, koja živi i radi u 
Udinama u Italiji. 


Kršćanske obitelji 

Kršćanske obitelji u Sukošanu zadržale su svoju tradicional- 
nost, osobito na vanjskim obilježavanjima pojedinih crkvenih 
blagdana. Kada se radi o takozvanim praktičnim vjernicima koji 
stalno nastoje provoditi svoju vjeru i vjerske obaveze, susrećemo 
se s problemima kao što su nedovoljno pohađanje nedjeljnih sv. 
misa, sve veća praksa da se nedjelja ne slavi kao dan Gospodnji, 
već se sve više obavljaju razni poslovi i slično. Međutim, organi¬ 
ziranjem duhovnih obnova, seminara, organiziranjem vjeronauka 
koji pohađaju gotovo svi učenici osjeća se da se vraća vjerski 
život u punom značenju riječi. Kao jedan od pokazatelja koliko 
obitelji prakticira kršćanski život i tradiciju neka posluži podatak 
za blagoslov kuća koji se obavlja u vrijeme Božića. Svećenik u 
Sukošanu posjeti tada oko 460 kuća, dok u Debeljaku blagoslovi 
200 kuća. To je velika većina stalnih stanovnika u mjestima. 
Prema tome, završavajući ovaj pregled o kršćanskom životu u 
našoj župi izrazili bismo želju da Sukošanci i dalje s puno snage, 
elena i ljubavi nastave održavati svoje vjerske i kršćanske dužno¬ 
sti, na isti način kako su to radili njihovi preci, prilagodivši to 
našoj današnjoj suvremenoj svakodnevnici. 

Si 8 . Polukružna luneta s timpanom 



Si 9. Ostaci nadbiskupskoga ljetnikovca 

ZVONKO SMOLIĆ, bogoslov 


DON IVAN ZORICA - LIK JEDNOG ŽUPNIKA 


Proslava sedamstote godišnjice 
prvog spomena župe sv. Kasijana 
je prigoda da se osvrnemo na lik 
današnjeg župnika don Ivana Zo- 
rice i tako iskažemo svoje poštova¬ 
nje i ljubav svim njenim svećeni- 
cima-župnicima. Oni su bili nosioci 
njenog duhovnog i gospodarsko- 
kulturnog napretka. Tumači su 
žive Božje riječi na narodnom jezi¬ 
ku. Na Drugom vatikanskom kon¬ 
cilu je potvrđeno ovo povijesno 
iskustvo kad je dopuštena liturgija 
i na narodnom jeziku, uz latinski. 

Ivan Zorica prihvaća novi pastoralni zadatak i dolazi u Sukošan 
u rujnu 1964. godine. Već je tada 22 godine svećenik i navršava 45. 
godinu života. Prekaljen je i prokušan u jedino mjerodavnoj školi, 
koja je zapravo sam život. Temeljnu opciju da prihvati svećeništvo 
donosi u vihoru drugog svjetskog rata. Mnogi su bogoslovi njegove 
generacije podlegli u tim kriznim vremenima i napustili bogosloviju, 
mnogi su stradali u ratu. 

Rođen je 9. veljače 1919. godine u težačkoj obitelji od oca Ivana 
i majke Božice r. Lukin u Biogradu n/m. Nakon 5 razreda pučke 
škole u Biogradu n/m završava u Šibeniku klasičnu gimnaziju. 
Maturira 1938. godine. Bogoslovne studije započinje u Splitu gdje 
sluša 6 semestara, zatim ide u Zagreb i tu diplomira. 

Zaređen je za svećenika u Biogradu n/m 20. prosinca 1942. od 
msgr. Jeronima Milete, šibenskog biskupa i apostolskog administra¬ 
tora za zadarsku nadbiskupiju. Svećenički rad započinje kao kapelan 
u Biogradu n/m i u isto vrijeme je poslužitelj Polače. Godinu dana 
je proveo u zatvoru u Staroj Gradiški od lipnja 1945. do lipnja 1946. 
Po povratku postaje upravitelj župe Lukoran. Daljnje službe su u 
župama Brbinj, Rava i Sali na Dugom otoku. Zatim je u Pagu župnik 

i dekan dvije godine, a nakon toga postaje ravnatelj malog 
sjemeništa »Zmajević« u Zadru. 

Gradi crkve i crkvene objekte u Sukošanu i Debeljaku. Crkva 
u Debeljaku je posvećena 1970. godine. Obnavlja crkvenu kuću, 
gradi vjeronaučnu dvoranu i trosobni stan za časne sestre. Slijedi 
nadogradnja zvonika i elektrifikacija zvona, potpuna rekonstruk¬ 
cija crkve na starom groblju - crkva Gospe od milosti i obnova 
crkve svetog Martina. Veliki poduhvat je izgradnja crkve na 
groblju, koja je u pola godine napravljena. 

Predanim radom je postigao počasti od strane zadarske 
Crkve. Začasni je kanonik od 4. rujna 1963., kanonik crkve sv. 
Stošije od 11. srpnja 1966., monsignor od 1976., prepozit Stolnog 
kaptola od 3. siječnja 1984., član savjetnik od 26. studenog 1983. 

SI. 10. Grb nadbiskupa Zmajevića 





SI. 11. Dovratnici na crkvi Gospe od Milosrđa 

SI. 13. Natpis nad vratima crkve Gospe od Milosrđa 


SI. 12. Renesansni oltar u crkvi Gospe od Milosrđa 

SI. 14. Oštećeni renesansni grb 



SI. 15. Natpis nad seoskim vratima 

SI. 16. Ophodni križ 



SI. 19. Ophodni križ 







SI. 17. Piksida SI. 20. Ophodni križ SI. 18. Gotički kalež 

